**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 29 Αυγούστου 2019, ημέρα Πέμπτη και ώρα 10.15΄, στην **Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προέδρου αυτής, κ. Γεώργιου Βλάχου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Υποδομών και Μεταφορών «Ρυθμίσεις του Υπουργείου Υποδομών και Μεταφορών και άλλες επείγουσες διατάξεις».

Στην συνεδρίαση παρέστησαν ο Υφυπουργός Υποδομών και Μεταφορών, Ιωάννης Κεφαλογιάννης, ο Υφυπουργός Οικονομικών, κ. Απόστολος Βεσυρόπουλος, ο Υφυπουργός Εξωτερικών, κ. Θεόδωρος Λιβάνιος, ο Υφυπουργός Περιβάλλοντος και Ενέργειας, κ. Γεράσιμος Θωμάς, ο Υφυπουργός Προστασίας του Πολίτη, κ. Ελευθέριος Οικονόμου, καθώς και αρμόδιοι υπηρεσιακοί παράγοντες.

 Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Βλάχος Γεώργιος, Βολουδάκης Μανούσος-Κωνσταντίνος, Πασχαλίδης Ιωάννης, Γιόγιακας Βασίλειος, Καιρίδης Δημήτριος, Καραμανλή Άννα, Καρασμάνης Γεώργιος, Κατσανιώτης Ανδρέας, Λιβανός Σπυρίδων-Παναγιώτης (Σπήλιος), Λεονταρίδης Θεόφιλος, Βλάσης Κωνσταντίνος, Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Οικονόμου Ιωάννης, Παπαδόπουλος Μιχαήλ, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Ταγαράς Νικόλαος, Τραγάκης Ιωάννης, Τσαβδαρίδης Λάζαρος, Χαρακόπουλος Μάξιμος, Αποστόλου Ευάγγελος, Τελιγιορίδου Ολυμπία, Βαρεμένος Γεώργιος, Δραγασάκης Ιωάννης, Ζαχαριάδης Κωνσταντίνος, Καφαντάρη Χαρά, Κόκκαλης Βασίλειος, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Γκαρά Αναστασία, Σκουρλέτης Παναγιώτης (Πάνος), Τζανακόπουλος Δημήτριος, Σπίρτζης Χρήστος, Φάμελλος Σωκράτης, Αρβανιτίδης Γιώργος, Γκόκας Χρήστος, Κατρίνης Μιχαήλ, Πανάς Απόστολος, Καραθανασόπουλος Νικόλαος, Κατσώτης Χρήστος, Βιλιάρδος Βασίλειος, Αβδελάς Απόστολος και Αρσένης Κρίτων-Ηλίας.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Καλημέρα σε όλες και όλους τους συναδέλφους. Είναι η πρώτη συνεδρίαση της Επιτροπής Παραγωγής και Εμπορίου. Να ευχηθώ σε όλους μας να έχουμε παραγωγική δουλειά. Θα το προσπαθήσουμε όλοι, απ’ όλες τις πολιτικές δυνάμεις να συμβάλουμε με το λόγο μας και την παρουσία μας στα καλύτερα δυνατά αποτελέσματα. Έχουμε δώσει δείγματα και στο παρελθόν μέσα σε πνεύμα σοβαρότητας, προφανώς αντιπαράθεσης, αλλά ευπρεπούς αντιπαράθεσης. Νομίζω ότι μπορούμε σε αυτή την Επιτροπή να προσφέρουμε πάρα πολλά.

Σήμερα, λοιπόν, έχουμε το νομοσχέδιο που κατέθεσε η Κυβέρνηση στην Επιτροπή μας με τίτλο «Ρυθμίσεις του Υπουργείου Υποδομών και Μεταφορών και άλλες επείγουσες διατάξεις». Όπως ήδη θα γνωρίζετε το σχέδιο νόμου η Κυβέρνηση το έχει χαρακτηρίσει ως κατεπείγον και γι' αυτό το λόγο θα ξεκινήσω με το θέμα αυτό. Θα πρέπει η Επιτροπή μας να αποφασίσει για τη διαδικασία αυτή, παρίσταται εδώ ο Υφυπουργός Υποδομών και Μεταφορών, κ. Κεφαλογιάννης, ο οποίος και θα επιχειρηματολογήσει από τη μεριά της Κυβέρνησης για το κατεπείγον.

Το λόγο έχει ο κ. Κεφαλογιάννης, Υφυπουργός Υποδομών και Μεταφορών.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Υποδομών και Μεταφορών):** Ευχαριστώ πολύ, κύριε Πρόεδρε. Να ευχηθώ και εγώ στους αγαπητούς και αγαπητές συναδέλφους μια καλή σεζόν.

Ο λόγος για τον οποίο φέρνουμε ως κατεπείγον το συγκεκριμένο νομοσχέδιο είναι ότι προσπαθούμε να αντιμετωπίσουμε ένα μείζον κοινωνικό πρόβλημα το οποίο έχει συσσωρευτεί τους τελευταίους μήνες και δυστυχώς όσο περνάνε οι ημέρες, όσο περνάνε και οι εβδομάδες, συσσωρεύεται ακόμα περισσότερο. Αναφέρομαι στο γεγονός ότι λόγω του ισχύοντος πλαισίου που αφορά στις άδειες εξέτασης, όσον αφορά τα διπλώματα, αυτή τη στιγμή, εκατόν πέντε χιλιάδες συμπολίτες μας δεν μπορούν να πάρουν, να το πω πρακτικά, το δίπλωμα, ακριβώς λόγω της μη εφαρμογής του ισχύοντος πλαισίου. Αυτό έχει ως αποτέλεσμα κάθε εβδομάδα που περνάει να συσσωρεύονται και νέες χιλιάδες των περιπτώσεων αυτών.

Είχαμε πει εμείς, εξαρχής, όταν αναλάβαμε και το Υπουργείο, ότι είναι ένα ζήτημα το οποίο θα το αντιμετωπίσουμε άμεσα. Προτιμήσαμε να φέρουμε μια νομοθετική ρύθμιση που θα δοθεί και η ευκαιρία και στην Επιτροπή, αλλά και στην Ολομέλεια να συζητηθεί, προκειμένου να μπορέσουν και τα κόμματα της Αντιπολίτευσης να τοποθετηθούν επί του ζητήματος, αντί να πάμε σε μια λογική τροπολογίας που ενδεχομένως δεν θα δινόταν αυτή η δυνατότητα. Θεωρούμε, κύριε Πρόεδρε ότι και μόνο εξ αυτού του λόγου το συγκεκριμένο νομοσχέδιο μπορεί να καταστεί κατεπείγον. Παρόλα αυτά υπάρχει και μια ρύθμιση στο άρθρο 6 που με την οποία στην ουσία αποτρέπουμε αυξήσεις των τελών κυκλοφορίας που θα ίσχυαν από 1ης Σεπτεμβρίου του 2019, στην ουσία από την επόμενη εβδομάδα που θα οδηγούσαν σε αυξήσεις από 50 έως και 200%, λόγω και του νέου τρόπου μέτρησης και της συσχέτισης των ρύπων με τα τέλη κυκλοφορίας. Άρα, αντιλαμβάνεστε ότι, αν δεν περάσει και η συγκεκριμένη διάταξη σήμερα ή μέχρι την Παρασκευή, πολλοί των συμπολιτών μας από την επόμενη εβδομάδα θα κληθούν να πληρώσουν αυξημένα τέλη κυκλοφορίας τα οποία πολλές φορές θα είναι και στο διπλάσιο του σημερινού. Άρα, γι’ αυτούς τους δύο βασικούς λόγους εισηγούμαι και στην Επιτροπή να ψηφίσει υπέρ του κατεπείγοντος του συγκεκριμένου νομοσχεδίου και να μπορέσουμε να προχωρήσουμε και στην ψήφισή του και στην Ολομέλεια. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κ. Παπαδόπουλος, Εισηγητής της Πλειοψηφίας.

**ΜΙΧΑΛΗΣ ΠΑΠΑΔΟΠΟΥΛΟΣ (Εισηγητής της Πλειοψηφίας):** Κύριε Πρόεδρε, νομίζω ότι, αν αυτό το νομοσχέδιο δεν είναι κατεπείγον, τι είναι κατεπείγον; Είναι ο ορισμός του κατεπείγοντος και αυτό γιατί τα προβλήματα που έχουν δημιουργηθεί, όχι μόνο τους τελευταίους μήνες, αλλά όλο τον τελευταίο χρόνο με το να μην γίνονται οι εξετάσεις για άδεια οδήγησης για να μην δημιουργούνται, είναι τεράστια. Οι άδειες οδήγησης δεν είναι μόνο θέμα τουριστικό, είναι καθαρά επαγγελματικό. Είναι πάρα πολλοί άνθρωποι που χρειάζονται την άδεια οδήγησης. Νομίζω, λοιπόν, ότι είναι ένα νομοσχέδιο το οποίο λύνει προβλήματα, ένα νομοσχέδιο που αποτρέπει προβλήματα, ένα νομοσχέδιο που είναι ο ορισμός του κατεπείγοντος. Ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει η κυρία Πέρκα, Εισηγήτρια της Μειοψηφίας.

**ΘΕΟΠΙΣΤΗ (ΠΕΤΗ) ΠΕΡΚΑ (Εισηγήτρια της Μειοψηφίας):** Εμείς, λοιπόν, πιστεύουμε ότι όχι μόνο δεν είναι κατεπείγον, αλλά είναι ένα θέμα που θα ‘πρεπε να συζητηθεί με κανονική διαδικασία. Επισημαίνω, επίσης, ότι το νομοσχέδιο το πήραμε στα χέρια μας στις 23.00΄ το βράδυ. Είναι απαράδεκτο και παρόλο που είμαι καινούργια στη διαδικασία της Βουλής, έμαθα ότι αυτό το πράγμα δεν έχει ξαναγίνει. Δεν είμαστε ούτε σε καθεστώς μνημονιακό και δεν μπορώ να καταλάβω ποιο είναι το κατεπείγον. Το υπαρκτό πρόβλημα το οποίο βεβαίως δεν επιβεβαιώνει τις εκατό χιλιάδες, είναι μια μεγάλη κουβέντα για να δούμε πώς θα λυθεί. Θα μπορούσε να γίνει μια κανονική διαδικασία και τουλάχιστον θα μπορούσαν να ‘χουν κληθεί και οι φορείς να ακούσουμε και τη γνώμη των φορέων, αλλά εγώ θα απευθυνθώ και στους Βουλευτές της Νέας Δημοκρατίας. Εσείς, δηλαδή, το διαβάσατε;

Συν του ότι δεν έχει μόνο θέματα μεταφορών και θέματα που σχετίζονται με τις άδειες οδήγησης, αλλά έχει ένα σωρό θέματα και ρυθμίσεις που αφορούν σχεδόν σ’ όλα τα Υπουργεία. Τέτοια διαδικασία, λοιπόν, κατεπείγουσα σε θέματα που αφορούν σ’ ένα σωρό Υπουργεία, εννοώ το Υπουργείο Δικαιοσύνης, το Υπουργείο Παιδείας και Θρησκευμάτων, το Υπουργείο Προστασίας του Πολίτη, το Υπουργείο Αθλητισμού, το Υπουργείο Τουρισμού, το Υπουργείο Περιβάλλοντος και Ενέργειας και το Υπουργείο Εσωτερικών. Μόνο η εικόνα αυτή του νομοσχεδίου δείχνει ότι ήθελε μια πολύ σοβαρή κουβέντα το θέμα των αδειών οδήγησης που συναρτάται άμεσα και με τα θέματα διαφθοράς, αλλά και κυρίως με τα θέματα της οδικής ασφάλειας που η χώρα μας καταγράφει τρομερά ρεκόρ. Δεν είναι ένα θέμα που μπορεί να περάσει με μια διαδικασία κατεπείγοντος.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει Ο κ. Χρήστος Γκόκας, Ειδικός Αγορητής του Κινήματος Αλλαγής.

**ΧΡΗΣΤΟΣ ΓΚΟΚΑΣ (Ειδικός Αγορητής του Κινήματος Αλλαγής):** Ευχαριστώ, κύριε Πρόεδρε. Να ευχηθώ, βεβαίως, καλή επιτυχία στο έργο της Επιτροπής. Όμως κύριε Πρόεδρε, δεν αρχίσαμε καθόλου καλά. Δεν είναι δυνατόν να παίρνουμε στις 23.30΄ το βράδυ αυτό το νομοσχέδιο, στις 10.00΄ το πρωί να έχουμε Επιτροπή και να μπορούμε να κάνουμε μια σοβαρή και ουσιαστική συζήτηση.

Απ’ τη μεριά μας θεωρούμε αυτή τη διαδικασία απαράδεκτη. Είναι κοινοβουλευτική εκτροπή. Αντιγράφετε, κύριοι της Κυβέρνησης, την πρακτική του ΣΥΡΙΖΑ και ως προς την ουσία και ως προς τη διαδικασία. Έχετε φέρει δύο κατεπείγοντα νομοσχέδια μέχρι τώρα, ένα επείγον και μόνο ένα με την κανονική διαδικασία. Προσωπικά, δεν βλέπω κανένα χαρακτήρα κατεπείγοντος. Το θέμα είναι γνωστό και δεν νομίζω ότι δεν θα μπορούσε ή μια βδομάδα πριν ή μία βδομάδα μετά να γίνει μια κανονική διαδικασία, με διάλογο, με συζήτηση με τους φορείς, διότι, αυτός ο διάλογος που δεν έγινε σε προηγούμενη νομοθέτηση οδήγησε σε αδιέξοδα και σε μη εφαρμογή των όσων έχουν αποφασιστεί, όπως αποφασίστηκαν.

Προσωπικά, δεν ξέρω εσείς πως νιώθετε, αν έχετε αποκαταστήσει την κανονικότητα με αυτό τον τρόπο νομοθέτησης. Εγώ, παρότι δεν ευθύνομαι για αυτό και η παράταξή μας, δεν νιώθουμε καλά απέναντι στους Έλληνες πολίτες που παρακολουθούν αυτό τον τρόπο που λειτουργούμε στο πρώτο διάστημα της διακυβέρνησης της Νέας Δημοκρατίας μετά τις εκλογές. Όσον αφορά το επιχείρημα, κύριε Υπουργέ για το άρθρο 6, δηλαδή, θέλετε να πείτε ότι για μια τροπολογία έπρεπε να εφευρεθεί ένα κατεπείγον νομοσχέδιο; Μα προς Θεού. Είναι δυνατόν να ρυθμίσουμε το θέμα των τελών κυκλοφορίας εφευρίσκοντας ένα κατεπείγον νομοσχέδιο; Αυτό, εφόσον είναι γνωστό και ο ορίζοντας, ο χρονικός, ήταν γνωστός από τον Ιούλιο, θα μπορούσε να είχε μπει ως τροπολογία σε κάποιο άλλο νομοσχέδιο. Φυσικά όλο το νομοσχέδιο μόνο νομοσχέδιο δεν είναι. Είναι μια συρραφή τροπολογιών, αλλά θα τα πούμε αυτά αναλυτικότερα στην τοποθέτηση μας. Συνεπώς δεν συμφωνούμε με τη διαδικασία του κατεπείγοντος και παρακαλούμε να ανακληθεί αυτή η απόφαση και να πάμε σε μια κανονική διαδικασία συζήτησης.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Από τη μεριά του Κομμουνιστικού Κόμματος, ο κ. Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ κύριε Πρόεδρε. Στη διάσκεψη του Προεδρείου ο Πρόεδρος της Βουλής μας είχε ενημερώσει, ότι, ενδεχομένως να έρθει με τη διαδικασία του κατεπείγοντος, η διάταξη που αφορά το θέμα των διπλωμάτων οδήγησης και των εξετάσεων των υποψηφίων οδηγών. Αυτό είχε πει και είχαμε μείνει μέχρι εκεί. Ξαφνικά χθες το βράδυ στις 22:40, έρχεται στα mail ότι κατατέθηκε νομοσχέδιο. Σήμερα το πρωί στις 10:00 θα το εξετάσει η αρμόδια Επιτροπή με τη διαδικασία του κατεπείγοντος, που όταν το είδαμε, ξαφνικά είναι ένα νομοσχέδιο το οποίο είναι 8 Υπουργείων, 8 Υπουργεία έχουνε ρυθμίσεις μέσα, άρα δηλαδή ένα πολυνομοσχέδιο το οποίο έρχεται με αυτή τη διαδικασία. Από αυτή την άποψη κύριε Πρόεδρε, είναι φανερό ότι δεν μπορεί να συνεχιστεί μια τέτοιου είδους διαδικασία. Γιατί το λέμε ότι δεν μπορεί να συνεχιστεί μία τέτοιου είδους διαδικασία; Γιατί ακριβώς έχουμε μέχρι τώρα από την μεριά της Κυβέρνησης κατατεθειμένα πέντε νομοσχέδια. Τα τέσσερα έχουν ψηφιστεί, αυτό είναι νομοσχέδιο. Τα τρία από τα πέντε με τη διαδικασία του κατεπείγοντος, τα τρία από τα πέντε, το ένα με τη διαδικασία του επείγοντος και ένα μόνο με κανονική διαδικασία. Δηλαδή, ένα απαράδεκτο καθεστώς που ξεπερνάει ακόμη και τα προηγούμενα ρεκόρ των κυβερνήσεων του ΣΥΡΙΖΑ.

Εμείς το λέμε. Δεν μπορεί να συνεχιστεί αυτή η διαδικασία. Αποτελεί πρόκληση να έρχονται από 8 Υπουργεία ως κατεπείγουσες ρυθμίσεις και στις οποίες υπάρχουν μια σειρά θέματα ουρές, όπως για παράδειγμα, η ανταποδοτικότητα που θα δοθούν για να εξαγοραστούν οι δήμοι για την επέκταση του ΧΥΤΑ της Φυλής. Άρα λοιπόν βλέπουμε μια σειρά θέματα τα οποία είναι πάρα πολλά και τα οποία ανοίγουνε. Εμείς το λέμε καθαρά, μπαίνουμε σε άσχημους ατραπούς. Η Κυβέρνηση με αυτές τις διαδικασίες οδηγεί τη διαδικασία συζήτησης των νομοσχεδίων σε άσχημες ατραπούς. Εμείς, δεν μπορούμε να νομιμοποιήσουμε μια τέτοια διαδικασία και προειδοποιούμε ότι, αν συνεχιστεί αυτό θα πάρουμε και άλλου είδους μέτρα. Από αυτή την άποψη, αποχωρούμε σε ένδειξη διαμαρτυρίας από τη σημερινή συνεδρίαση της Επιτροπής.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ο Ειδικός Αγορητής της Ελληνικής Λύσης, ο κ. Βιλιάρδος έχει το λόγο.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ):** Σας ευχαριστώ πολύ κύριε Πρόεδρε. Και κατά την άποψή μας, για ακόμη φορά η Κυβέρνηση επιλέγει το δρόμο του κατεπείγοντος για να νομοθετήσει. Το θεωρούμε απαράδεκτο. Εδώ πρόκειται για μία διαδικασία που συνεπάγεται κατάθεση νομοσχεδίου στις 10 τη νύχτα και την ακρόασή του στις Επιτροπές στις 10 το πρωί. Στις 11 τη νύχτα, ακόμα χειρότερα. Άρα, τη μη ακρόαση φορέων και την αναγκαστικά επιπόλαια μελέτη του από μέρους μας, αφού για να καταφέρεις να είσαι συνεπής πρέπει να μένεις τουλάχιστον άυπνος. Σαν να μην έφθανε μόνο αυτό, σωρεύει μια σειρά διατάξεων που αφορούν σε άλλα θέματα, καθιστώντας το στην ουσία ένα μίνι πολυνομοσχέδιο. Σε αυτό, έχει συμπεριληφθεί ένα πλήθος διατάξεων, αρμοδιότητας άλλων Υπουργείων, για ένα ευρύ φάσμα ζητημάτων. Απορούμε εδώ, πώς υπηρετείται η δημοκρατία; Πώς θα ακουστούν εποικοδομητικές τοποθετήσεις; Πώς θα επιτευχθούν βελτιώσεις; Πώς θα εντοπισθούν αστοχίες; Για όλους αυτούς τους λόγους, ζητούμε και εμείς την ανάκληση του νομοσχεδίου. Ευχαριστούμε πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ευχαριστούμε κύριε Βιλιάρδο. Ο Ειδικός Αγορητής του ΜέΡΑ25, ο κ. Αρσένης έχει το λόγο.

**ΗΛΙΑΣ – ΚΡΙΤΩΝ ΑΡΣΕΝΗΣ (Ειδικός Αγορητής του ΜέΡΑ25):** Ευχαριστώ πολύ κύριε Πρόεδρε. Είναι πραγματικά λυπηρό αυτό που βιώνουμε εδώ πέρα με όλα αυτά τα νομοσχέδια που έρχονται χωρίς λόγο με τη διαδικασία του κατεπείγοντος. Ανησυχούμε για αυτό που θα ακολουθήσει. Η πεπατημένη που δημιουργεί αυτή τη στιγμή η Κυβέρνηση δείχνει ότι, ανεξαρτήτως του περιεχομένου του νομοσχεδίου, θα αποφεύγει τη διαβούλευση, θα αποφεύγει τις κοινοβουλευτικές διαδικασίες, θα παραβιάζει στην ουσία το Κοινοβούλιο, τον κοινοβουλευτισμό και τη δημοκρατία. Αυτό βλέπουμε. Αν είναι δυνατόν, για να φέρετε μια επείγουσα τροπολογία που αφορά τα τέλη και που είχατε ενάμιση μήνα να την προετοιμάσετε, να το θυμηθήκατε τελευταία στιγμή και να το ονομάσατε για αυτό κατεπείγον το νομοσχέδιο. Αν είναι δυνατόν. Αλλά ξέρετε κάτι; Δεν είναι αυτός ο λόγος που το νομοσχέδιο αυτό είναι κατεπείγον.

Υπάρχει μία διάταξη είναι διάταξη η οποία θα έπρεπε να παρουσιαστεί με τον Υπουργό Περιβάλλοντος εδώ πέρα. Είναι διάταξη για τα ανταποδοτικά τέλη είναι αυτό που ζήτησε ο κ. Παππούς, ο Δήμαρχος Φυλής της ΚΕΔΕ πριν από δύο μέρες προκειμένου να σταματήσει να κάνει φασαρία για την επέκταση της Φυλής. Αυτό είναι το κατεπείγον που φέρνετε. Θα έπρεπε εδώ να είναι ο Υπουργός, εάν δεν αποσυρθεί αυτή η τροπολογία και δεν έρθει ο Υπουργός εμείς δεν θα συμμετέχουμε σε αυτή την ψηφοφορία. Θα μείνουμε στην Αίθουσα, καταγγέλλουμε, όμως, όλα αυτά που γίνονται ότι είναι ντροπή. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ευχαριστούμε και εμείς, έχουν μιλήσει οι εκπρόσωποι. Έχει ζητήσει ο κ. Βαρεμένος τον λόγο. Τον λόγο έχει ο κ. Βαρεμένος.

**ΓΕΩΡΓΙΟΣ ΒΑΡΕΜΕΝΟΣ:** Ευχαριστώ κύριε Πρόεδρε, θα έπρεπε να αρχίσω με την ευχή καλή αρχή, αλλά η αρχή είναι πάρα πολύ κακή. Η διαδικασία υπερβαίνει το κατεπείγον. Έχουμε μία διαδικασία όπου αναρτήθηκε το νομοσχέδιο ώρα 11 παρά κάτι το βράδυ και αυτό είναι απολύτως συμβολικό. Η Κυβέρνηση και αυτή είναι η ουσία, θέλει να περάσει νύχτα αυτό που έχει σχεδιάσει. Η απουσία του αρμόδιου Υπουργού δεν περνάει απαρατήρητη, ο οποίος αρμόδιος Υπουργός μόλις τον περασμένο Μάιο είχε αφήσει να εννοηθεί ότι, κατά την γνώμη του, υπάρχουν περιθώρια διορθώσεων στον συγκεκριμένο νόμο για τις άδειες οδηγήσεως, υπάρχει, όμως, ένα πολύ στενό, σκληρό λόμπι το οποίο είχε προαναγγείλει την επαναφορά στο παρελθόν και το μόνο που δεν είχε προαναγγείλει ήταν αυτή την διαδικασία να περάσει νύχτα.

Εμείς δεν πρέπει να νομιμοποιήσουμε αυτή την διαδικασία για την ουσία της, όμως, εάν θα παραμείνουμε ή δεν θα παραμείνουμε μέσα για να την αποκαλύψουμε, να την τεκμηριώσουμε. Άλλο η καλή νομοθέτηση ή κατά τη γνώμη σου διόρθωση οποιονδήποτε παραλείψεων και άλλο να οδηγηθούμε όλοι σε αυτό που ίσχυε στο παρελθόν και το οποίο είχε καταγγελθεί ως η απόλυτη διαφθορά και μάλιστα από αυτούς που ενοχοποιούνται για αυτό το φαινόμενο. Υπάρχει και το άλλο το οποίο σημείωσαν οι κύριοι συνάδελφοι για το θέμα των ανταποδοτικών. Είναι πολύ σοβαρό και δεν μπορεί να περάσει χωρίς την τεκμηρίωση της Κυβέρνησης, αν και δεν υπάρχει, είναι πολιτική επιλογή. Είναι και τα δύο πολιτικές επιλογές και εμείς θα παραμείνουμε για να τις αποκαλύψουμε. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ευχαριστούμε και εμείς. Πρέπει να πω ότι είναι στην Επιτροπή μας τρία μέλη της Κυβέρνησης. Προφανώς στην διάρκεια της συζήτησης σήμερα, αλλά και στην Ολομέλεια όποια στιγμή θα συζητηθεί θα έρθουν όλοι οι εμπλεκόμενοι Υπουργοί και θα πάρουν θέση και θα εξηγήσουν. Δεν υπάρχει αμφιβολία. Αυτό θεωρώ, κύριε Βαρεμένε, ότι θα γίνει και είναι εντελώς απαραίτητο. Τον λόγο έχει ο κ. Κατρίνης.

**ΜΙΧΑΗΛ ΚΑΤΡΙΝΗΣ:** Ευχαριστώ κύριε Πρόεδρε. Νομίζω ότι ζούμε σκηνές πολιτικού κυνισμού, θεσμικού εκφυλισμού και κοινοβουλευτικού εκτροχιασμού με αυτό που γίνεται εδώ και δεκαπέντε λεπτά στην Επιτροπή. Είναι απαράδεκτο και ανεπίτρεπτο έντεκα ώρες πριν την συνεδρίαση της Επιτροπής να διανέμεται ένα νομοσχέδιο με το πρόσημο του κατεπείγοντος για διατάξεις του Υπουργείου Μεταφορών και Υποδομών οι οποίες απασχολούν την δημόσια συζήτηση εδώ και έναν μήνα που ακούμε ότι θα έρθει αυτό το νομοσχέδιο το οποίο θα ξεμπλοκάρει τις λίστες αναμονής για την αδειοδότηση και ως δια μαγείας να ανακαλύπτουμε ότι, περιλαμβάνει μέσα όχι μόνον ασύνδετες διατάξεις με τον κορμό του νομοσχεδίου και τον επισπεύδοντα Υπουργό, αλλά μία σειρά διατάξεων τις οποίες θα μου επιτρέψετε να χαρακτηρίσω αμιγώς ρουσφετολογικές.

Θα το εξειδικεύσω βεβαίως στην τοποθέτησή μου, όταν θα γίνει και εάν και εφόσον προχωρήσει - που ελπίζω ότι δεν θα γίνει – η συζήτηση του νομοσχεδίου. Αυτό βεβαίως, είναι ένα θέμα που πέρα από εμάς που φωνάζουμε και διαφωνούμε, θα πρέπει νομίζω να απασχολήσει τον Πρόεδρο της Βουλής τον κ. Τασούλα και τον Πρωθυπουργό, διότι τα περισσότερα κόμματα από όσα είναι εδώ σήμερα με την εξαίρεση του ΜεΡΑ25, έχουμε μετέλθει στο παρελθόν παρόμοιες πρακτικές τις οποίες, ενώ τις έχουμε χρησιμοποιήσει, τις έχουμε καταδικάσει.

Νομίζω ότι έφτασε το πλήρωμα του χρόνου και κάποια στιγμή να συμφωνήσουμε για να το κάνουμε πράξη, ότι όλο αυτό που έγινε στο παρελθόν με τις βιαστικές, επείγουσες νομοθετικές διαδικασίες που ως διά μαγείας υποκρύπτουν πολλές διατάξεις που είναι πολιτικά ύποπτες ή επίφοβες να τελειώσει. Να τελειώσει αυτό το πράγμα, να γίνει μία σοβαρή διαδικασία και σε ζητήματα τα οποία όντως απηχούν στο κοινωνικό σύνολο και δίνουν λύσεις να μπορέσουμε με μία σοβαρή διαδικασία να συμφωνήσουμε και να έχουμε ευρύτερες συναινέσεις. Φαίνεται ότι αυτό δεν ενδιαφέρει την κυβερνητική πλειοψηφία και θεωρεί ότι, επειδή έχει τον μαγικό αριθμό 158 μπορεί να κάνει ό,τι θέλει, όποτε θέλει και όπου θέλει. Αυτό πρέπει να σταματήσει. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ευχαριστούμε και εμείς, τον λόγο έχει ζητήσει ο κ. Σπίρτζης και ο κ. Ευστράτιος Σιμόπουλος. Παρακαλώ κύριε Σπίρτζη

**ΧΡΗΣΤΟΣ ΣΠΙΡΤΖΗΣ:** Ευχαριστώ κύριε Πρόεδρε. Πριν από δύο εβδομάδες, περίπου, ψηφίσαμε δύο νομοσχέδια. Το ένα εκλέγει το επιτελικό κράτος που επαναλαμβάνω έχει μεγάλη ένταση και δημοσιότητα και όλα τα υπόλοιπα της αρχής καλής νομοθέτησης. Μήπως θέλει η Κυβέρνηση να δει στο πρώτο νομοσχέδιο που έφερε, μετά την ψήφιση του επιτελικού κράτους πώς πληροί τους κανόνες καλής νομοθέτησης και να ενημερώσει τον κ. Γεραπετρίτη για την αυτοκριτική του διότι τότε είχε δεσμευτεί σε εμάς, ότι δεν θα ξαναφέρει νομοσχέδιο που δεν θα έχει Έκθεση διαβούλευσης, δεν θα έχει όλους τους υπόλοιπους κανόνες που προέβλεπε.

Κύριε Πρόεδρε, ο τραγέλαφος είναι ότι σε αυτό το νομοσχέδιο του Υπουργείου Μεταφορών έχουμε αλλαγές του προηγούμενου νόμου που είναι για την Τοπική Αυτοδιοίκηση και θυμάμαι ότι γινόταν πολύ έντονη κριτική από τη ΝΔ πριν από έναν μήνα, εάν έχουμε πρόχειρα νομοθετήματα, βιαστικά και όλα τα υπόλοιπα και εδώ έχουμε τροποποιήσεις του νόμου ο οποίος ψηφίστηκε πριν από δέκα ημέρες. Επίσης, έχουμε περαιτέρω απαξίωση των δημοτικών συμβουλίων και βεβαίως των Οργανισμών Τοπικής Αυτοδιοίκησης. Μπορεί να έρθει κάποιος από το Υπουργείο Εσωτερικών να μας εξηγήσει όλον αυτόν τον τραγέλαφο, μέσα σε δέκα ημέρες να αλλάζεις τον νόμο τον οποίο ο ίδιος έχει ψηφίσει και μάλιστα την ημέρα ή τις ημέρες που ορκίζονται οι νέοι Δήμαρχοι και τα νέα Δημοτικά Συμβούλια και να έχει μέσα διατάξεις όπως αυτήν της ανεξαρτητοποίησης δημοτικών συμβούλων από τις παρατάξεις του σήμερα;

Πιστεύω, αν μη τι άλλο θα πρέπει και οι αρμόδιες Επιτροπές της Βουλής να συνεδριάσουν από κοινού, μαζί, να μην είναι μόνον θέμα της Επιτροπής Παραγωγής και Εμπορίου. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Και εγώ σας ευχαριστώ, το λόγο έχει ο κ. Σιμόπουλος.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Κύριε Πρόεδρε, τον επείγοντα χαρακτήρα ενός νομοσχεδίου τον δίνει η κοινωνία. Εκεί έξω σήμερα, υπάρχουν δεκάδες χιλιάδες, πάνω από εκατό χιλιάδες, άνθρωποι οι οποίοι περιμένουν τα διπλώματά τους και μέσα σ' αυτούς είναι και πολλοί επαγγελματίες, οι οποίοι ενώ έχουν βρει δουλειά, δεν μπορούν στην ουσία να προσληφθούν γιατί δεν έχουν το δίπλωμα. Άρα λοιπόν, η κοινωνία καθορίζει τον επείγοντα χαρακτήρα.

Όσον αφορά την επιστροφή στο παρελθόν, τονίζω ότι απλώς πηγαίνουμε στο παρελθόν για 9 μήνες και μέσα στο διάστημα αυτό θα ξαναεξετάσουμε ένα νομοσχέδιο, το οποίο επί της ουσίας διαμορφώθηκε ερήμην των πραγματικών συνθηκών. Ένα νομοσχέδιο, όσο καλές προθέσεις και εάν έχει, αν είναι ανεφάρμοστο, ουσιαστικά δεν είναι αυτό το οποίο ζητάει η κοινωνία.

Όσον αφορά τέλος για το Επιτελικό Κράτος, να θυμίσω ότι είναι ένα νομοσχέδιο το οποίο ουσιαστικά νομοθετήθηκε πρόσφατα και φυσικά, δεν μπορεί να μιλούν για «καλή νομοθέτηση» οι άνθρωποι, οι οποίοι έφεραν αυτόν τον προηγούμενο ανεφάρμοστο νόμο για τις άδειες οδήγησης.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κ. Φάμελλος

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε θέλω από σας μια διαβεβαίωση. Ο κ.Σιμόπουλος μόλις είπε, μέσα σε κοινοβουλευτική διαδικασία, ότι επειδή ο νόμος του Επιτελικού Κράτους είναι πρόσφατος, δεν εφαρμόζεται. Θέλω εκ μέρους σας τη διαβεβαίωση, ότι οι νόμοι της ελληνικής Πολιτείας εφαρμόζονται. Δεν μπορεί Έλληνας Βουλευτής να λέει ότι είναι πρόσφατος ο νόμος και ως εκ τούτου, δεν πρέπει να τηρούνται οι διατάξεις της ορθής νομοθέτησης.

Εκ μέρους σας και επειδή είναι η πρώτη συνεδρίαση, θέλω να αναλάβετε την ευθύνη και να μου πείτε, μπορεί χωρίς έκθεση διαβούλευσης και χωρίς τήρηση των κανόνων του νόμου, να μπει νομοθέτημα στην ελληνική Βουλή, μπορεί να παραβιάσει το δικό σας Προεδρείο, το νόμο στην πρώτη συνεδρίαση της Επιτροπής; Θέλουμε τη γνώμη σας, κύριε Πρόεδρε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κ. Γκόκας.

**ΧΡΗΣΤΟΣ ΓΚΟΚΑΣ (Ειδικός Αγορητής του Κινήματος Αλλαγής):** Μετά από όλα όσα ειπώθηκαν και τα οποία δεν θα ήθελα να επαναλάβω, θα ήθελα να κάνω την εξής πρόταση προς τους παριστάμενους Υπουργούς και προς το Προεδρείο, ως ελάχιστη θέληση καλής διάθεσης για μία, όσο γίνεται στα πλαίσια αυτά, καλύτερης επεξεργασίας αυτού του νομοσχεδίου, να έχουμε αύριο τη δυνατότητα διαλόγου και ακρόασης Φορέων και την Δευτέρα να πάει το θέμα στην Ολομέλεια για την λήψη των αποφάσεων.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κύριε Γκόκα το ερώτημα είναι: Κατεπείγον ή μη; Το λόγο έχει η κύρια Πέρκα.

**ΘΕΟΠΙΣΤΗ (ΠΕΤΗ) ΠΕΡΚΑ (Εισηγήτρια της Μειοψηφίας):** Κύριε Πρόεδρε, μετά από αυτή τη σύντομη τοποθέτηση των συναδέλφων, νομίζω ότι γίνεται αντιληπτό, ότι πρέπει να εφαρμόσουμε αρχές καλής νομοθέτησης. Και σε ό,τι αφορά το νόμο με το Επιτελικό Κράτος, αλλά η έλλειψη της έκθεσης διαβούλευσης δεν είναι μια τυπική παράλειψη και ένα διαδικαστικό θέμα, είναι ουσιαστικό. Μίλησε ο κ. Σιμόπουλος για τους πολίτες και για την κοινωνία. Ποια κοινωνία και ποιους πολίτες, όταν αν τους καλούμε εδώ να μας πουν τη γνώμη τους;

Λέω λοιπόν, σε ένδειξη καλής θέλησης και καλής λειτουργίας αυτής της Επιτροπής, τα θέματα που αγγίζει το νομοσχέδιο είναι πολλά, αφορούν πολλά Υπουργεία, αλλά ήδη και αυτό με τις άδειες οδήγησης έχει πολύ μεγάλη σημασία- δεν θα επεκταθώ εδώ- να μην πάει με τη διαδικασία του κατεπείγοντος, να μην έχετε απέναντί σας, όχι μόνο όλα τα Κόμματα της Αντιπολίτευσης, αλλά και την κοινωνία, γιατί υπάρχουν φορείς που ενδιαφέρονται και θέλουν να πουν τη γνώμη τους, να γίνει κανονικά η διαδικασία- θα συμφωνήσω με την πρόταση του συναδέλφου- να κληθούν οι φορείς, γιατί πραγματικά ωραίος ο κυνισμός, ωραίο το επιχείρημα «εμείς έχουμε την πλειοψηφία και κάνουμε ότι θέλουμε», αλλά λευκή επιταγή δεν έχετε και όλα αυτά πρέπει να μπουν σε μια τάξη για να λειτουργήσουμε συλλογικά και όμορφα.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ξέρετε, ότι δεν λειτουργούμε με αυτή τη νοοτροπία και να μην το λέτε καθόλου. Το λόγο έχει ο κ. Σιμόπουλος.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Σε κανένα σημείο δεν είπα ότι δεν εφαρμόζεται ο νόμος για το Επιτελικό Κράτος, απλώς είπα ότι τα αποτελέσματά του θα τα δούμε πάρα πολύ γρήγορα.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κατανοητό. Είναι αλήθεια ότι η Βουλή σε αυτή τη νέα θητεία, δεν έχει μπει σε ένα κανονικό νομοθετικό έργο και υπάρχουν εκκρεμότητες που έρχονται με αυτή τη διαδικασία. Και η διαδικασία του κατεπείγοντος είναι βέβαια στα πλαίσια του Κανονισμού, δεν είναι άγνωστη. Έχει εφαρμοστεί πολλές φορές στο παρελθόν. Αν με ρωτάτε να σας πω την άποψή μου, θα σας πω ότι είναι πάντοτε μια λύση ανάγκης επειδή υπάρχουν κάποια φλέγοντα θέματα και πρέπει να δώσουμε απάντηση, αυτό είναι όλο.

Όσο για την διαδικασία της διαβούλευσης που λέτε, από ότι είδατε και από το νόμο, πάμε σε ένα προηγούμενο καθεστώς, προφανώς οι σκέψεις της Κυβέρνησης είναι διαφορετικές, δεσμεύεται στο επόμενο διάστημα να φέρει έναν καινούργιο νόμο, όπου προφανώς για αυτόν τον καινούργιο νόμο θα γίνει η πρέπουσα διαβούλευση και συζήτηση. Αυτά τα θεωρώ αυτονόητα, γι' αυτό πρέπει να πάμε παρακάτω. Εδώ δεν πάμε σε κάποια καινούργια ρύθμιση, πάμε σε μια παλιά, τι διαβούλευση να γίνει;

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, θέλω να καταγραφεί στα πρακτικά. Εσείς ως θεματοφύλακας της ορθής λειτουργίας, δέχεστε να μην υπάρχει έκθεση διαβούλευσης; Την άποψή σας, θέλω. Δέχεστε να γίνει, κατά παράβαση του κοινοβουλευτικού Κανόνα, η συζήτηση, με έλλειψη της αξιολόγησης διαβούλευσης

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Πρόκειται περί σχεδίου νόμου με τη διαδικασία κατεπείγοντος συνάδελφε. Προφανώς η συζήτηση είναι δημόσια, αλλά πέρα απ' αυτό, τα επιχειρήματα όλων των πολιτικών Πτερύγων προσωπικά θα τα μεταφέρω και στον Πρόεδρο της Βουλής- τη συζήτηση και τον προβληματισμό που υπήρχε- για τη συνέχεια. Τη γνώμη μου την είπα και νομίζω ότι είναι ξεκάθαρη, όση αξία μπορεί να έχει αυτή. Αξία έχει όμως, τι θα αποφασίσει η Επιτροπή, η οποία σύμφωνα με τις τοποθετήσεις των πολιτικών δυνάμεων, συζητά και αποδέχεται ή όχι τον χαρακτηρισμό του κατεπείγοντος, δηλαδή την πρόταση της Κυβέρνησης και κατόπιν προχωρούμε στη διαδικασία.

Ζήτησε και έχει το λόγο, ο κ.Σπίρτζης.

**ΧΡΗΣΤΟΣ ΣΠΙΡΤΖΗΣ:** Κύριε Πρόεδρε, κάναμε και ένα ερώτημα για να συνεδριάσουν μαζί οι Επιτροπές των συναρμόδιων Υπουργείων.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Εφόσον αποδέχθηκαν τη διαδικασία του κατεπείγοντος για να περάσει από την Επιτροπή Παραγωγής και Εμπορίου, κάτι που μας ζήτησε η Κυβέρνηση, η διαδικασία θα προχωρήσει έτσι. Άκουσα τι είπατε, αλλά δεν μπορεί να γίνει κάτι διαφορετικό αυτή τη στιγμή. Θα προχωρήσει από τη μια Επιτροπή. Είπα και θεωρώ αυτονόητο, δεν έχω κάνει κάποια συνεννόηση, αλλά βλέπω ότι ήδη υπάρχουν τρεις Υπουργοί, ότι και οι υπόλοιποι Υπουργοί και κατά τη διάρκεια της σημερινής διαδικασίας και της συζήτησης στην Ολομέλεια, θα περάσουν και θα δώσουν τις πρέπουσες εξηγήσεις και ουσιαστικά, επί της ουσίας, η κουβέντα θα γίνει.

**ΓΕΩΡΓΙΟΣ ΒΑΡΕΜΕΝΟΣ:** Όχι, όχι, κύριε Πρόεδρε. Μπορούμε να το κάνουμε χωρίς να παραβιάσουμε ακόμη και το κατεπείγον. Μπορούμε να το κάνουμε στην κοινή συνεδρίαση χωρίς να παραβιάζουμε ή να υπερβαίνουμε αυτό το τυπικό, που λέτε εσείς, ότι ψηφίστηκε το κατεπείγον.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Αυτή τη στιγμή, από τη στιγμή που συγκληθεί μόνο μια Επιτροπή, καταλαβαίνετε και για πρακτικούς λόγους, δεν μπορεί να γίνει κάτι διαφορετικό. Εγώ, αυτούς επικαλέστηκα. Έτσι ήρθε.

**ΓΕΩΡΓΙΟΣ ΒΑΡΕΜΕΝΟΣ:** Να τους διερευνήσουμε τους πρακτικούς λόγους.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Θα το φροντίσουμε στη διάρκεια.

**ΓΕΩΡΓΙΟΣ ΒΑΡΕΜΕΝΟΣ:** Γιατί, απ' ότι φαίνεται, είναι επιλογή της Κυβέρνησης, δεν είναι οι πρακτικοί λόγοι που είναι εμπόδιο στο να γίνει η κοινή συνεδρίαση.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Η Βουλή παραπέμπει στην Επιτροπή Παραγωγής και Εμπορίου. Η Επιτροπή δεν αποφασίσει εάν είναι συναρμόδιες και άλλες Επιτροπές. Αυτό αποφασίζεται αλλού. Εμείς, από τη στιγμή που ήρθε στην Επιτροπή, προχωράμε τη διαδικασία.

**ΘΕΟΠΙΣΤΗ (ΠΕΤΗ) ΠΕΡΚΑ (Εισηγήτρια της Μειοψηφίας):** Υπάρχει κοινοβουλευτική διαδικασία και Επιτροπές. Δε μπορούμε να τις παραβιάζουμε επειδή η Κυβέρνηση αποφάσισε αυτό.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Δεν παραβιάζουμε τίποτε.

**ΘΕΟΠΙΣΤΗ (ΠΕΤΗ) ΠΕΡΚΑ (Εισηγήτρια της Μειοψηφίας):** Παραβιάζονται πολύ θεσμικά πράγματα.

**ΓΕΩΡΓΙΟΣ ΒΑΡΕΜΕΝΟΣ:** Κύριε Πρόεδρε, ούτε στη Διάσκεψη των Προέδρων, απ' ό,τι έχω πληροφορηθεί, δεν είχε υπάρξει ενημέρωση ότι εδώ θα έχουμε ένα πολυνομοσχέδιο.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Νομίζω ότι ελέγχθη τότε, εάν θυμάμαι καλά, ότι θα έρθει το νομοσχέδιο, οι ρυθμίσεις του Υπουργείου Μεταφορών και ίσως και κάποιες άλλες ρυθμίσεις. Έμεινε ανοικτό, εάν θυμάμαι καλά.

**ΓΕΩΡΓΙΟΣ ΒΑΡΕΜΕΝΟΣ:** Εδώ, όμως, έχουμε ένα πολυνομοσχέδιο. Δεν μπορούμε να το ξεπεράσουμε έτσι, δε γίνεται.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Μην επανερχόμαστε κ. Βαρεμένε. Η απόφαση της Βουλής είναι το συγκεκριμένο νομοσχέδιο να παραπεμφθεί στην Επιτροπή Παραγωγής και Εμπορίου. Σε αυτήν παραπέμφθηκε, αυτή συγκλήθηκε και εδώ το συζητάμε.

**ΓΕΩΡΓΙΟΣ ΒΑΡΕΜΕΝΟΣ:** Αυτή τη στιγμή βρισκόμαστε στη διαδικασία της συζήτησης. Στη Βουλή είμαστε, σε μια Επιτροπή της και βρισκόμαστε σε αυτή τη διαδικασία.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ωραία. Για το καλό της συζήτησης, να σας πω ότι θα έχω μια επικοινωνία με τον Πρόεδρο για το εάν τεχνικά μπορεί να γίνει αυτό.

Αλλά, παράλληλα, πρέπει να προχωρήσουμε.

**ΘΕΟΠΙΣΤΗ (ΠΕΤΗ) ΠΕΡΚΑ (Εισηγήτρια της Μειοψηφίας):** Κύριε Πρόεδρε, μη μας αναγκάσετε και εμάς να αποχωρήσουμε. Να κρατήσουμε μια κοινοβουλευτική τάξη.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Μα, δεν σας αναγκάζουμε, δεν υπάρχει λόγος.

**ΘΕΟΠΙΣΤΗ (ΠΕΤΗ) ΠΕΡΚΑ (Εισηγήτρια της Μειοψηφίας):** Εάν, για παράδειγμα, αποφασίσει μια κυβέρνηση να φέρει στην Επιτροπή Παραγωγής και Εμπορίου νομοσχέδιο που αφορά τη δικαιοσύνη, θα μου πείτε ψηφίσαμε και προχωράμε;

Μπορεί να είναι μικρά θέματα, αλλά είναι πολύ σοβαρά, όπως είναι η … (δεν ακούγεται) και τα αντισταθμιστικά.

Δε μπορεί, λοιπόν, αυθαίρετα, σε μια Επιτροπή Παραγωγής και Εμπορίου, να εξεταστούν και αυτά τα θέματα.

Λέμε, λοιπόν και το επαναλαμβάνω. Συσκεφθείτε και αποφασίστε να αλλάξουμε τη διαδικασία, προκειμένου όλοι παραγωγικά να συμβάλουμε σε αυτά εδώ που όντως υπάρχουν μερικά θέματα, αλλιώς θα μας αναγκάσετε να αποχωρήσουμε και δεν είναι στις προθέσεις μας αυτό.

Θέλουμε να δώσουμε τη μάχη.

**ΣΩΚΡΑΤΗΣ ΦΑΜΕΛΛΟΣ:** Εδώ σκεφτόμαστε να φύγουμε, δεν υπάρχει θέμα.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Καταρχήν, η διαδικασία του κατεπείγοντος, ειδικά σε εσάς, δεν είναι άγνωστη.

Για να λέμε τα πράγματα όπως είναι.

**ΧΡΗΣΤΟΣ ΣΠΙΡΤΖΗΣ:** Σε 11 ώρες, κύριε Πρόεδρε;

**ΘΕΟΠΙΣΤΗ (ΠΕΤΗ) ΠΕΡΚΑ (Εισηγήτρια της Μειοψηφίας):** Ανέφερα, όμως, κύριε Πρόεδρε, ότι ούτε μνημόνια έχουμε ούτε κάτι που είναι κατεπείγον.

Δεν υπάρχει κάτι κατεπείγον. Οι άδειες οδήγησης έχουν πολλούς μήνες. Μπορούσατε να το είχατε φέρει σε μια οποιαδήποτε άλλη χρονική στιγμή, δεν είναι ένα θέμα που «έσκασε» χθες και πρέπει να λυθεί σήμερα.

Με μία εβδομάδα διαδικασία θα γινόταν και σοβαρή δουλειά. Εδώ υπάρχει αυθαιρεσία και κυνισμός και μας λέτε, ούτε λίγο ούτε πολύ, «εδώ θα τη φέρουμε, αυτοί οι Υπουργοί θα είναι, αυτές τις διατάξεις θα περάσουμε, έχουμε την πλειοψηφία».

Αυτά κρίνονται, όμως και οι φορείς δεν είναι εδώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Όχι, δεν είπα αυτό, κάνετε λάθος.

Ξέρετε πολύ καλά και ιδιαίτερα οι παλαιότεροι συνάδελφοι, ότι οι Επιτροπές δεν έχουν κάποια εξειδίκευση. Χωριζόμαστε για πρακτικούς λόγους …

**ΘΕΟΠΙΣΤΗ (ΠΕΤΗ) ΠΕΡΚΑ (Εισηγήτρια της Μειοψηφίας):** Αριθμητικά και όχι ανά θέμα;

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Προφανώς.

**ΘΕΟΠΙΣΤΗ (ΠΕΤΗ) ΠΕΡΚΑ (Εισηγήτρια της Μειοψηφίας):** Τι προφανώς;

Ανά θέμα είναι, κύριε Πρόεδρε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Σας παρακαλώ, δεν υπάρχει καμία εξειδίκευση. Δεν μπορεί μια Επιτροπή να συζητήσει τα θέματα;

Δηλαδή, εμείς, αύριο, δε θα μιλήσουμε για ένα νομοσχέδιο του Υπουργείου Δικαιοσύνης;

Τι θέλετε να μου πείτε;

Εκείνο που κάνει τη διαφορά και συμφωνώ μαζί σας …

**ΘΕΟΠΙΣΤΗ (ΠΕΤΗ) ΠΕΡΚΑ (Εισηγήτρια της Μειοψηφίας):** Θέλω να πω ότι υπάρχει τάξη και η αρμόδια Επιτροπή θα εξετάσει το συγκεκριμένο θέμα και θα είναι παρών και ο αρμόδιος Υπουργός, τομεάρχες και θα γίνει μια προεργασία.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ακριβώς, αυτό είναι το κρίσιμο.

**ΘΕΟΠΙΣΤΗ (ΠΕΤΗ) ΠΕΡΚΑ (Εισηγήτρια της Μειοψηφίας):** Να πω και κάτι;

 Να το έχουμε διαβάσει και τουλάχιστον μια μέρα.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Αυτό το είπαμε.

**ΘΕΟΠΙΣΤΗ (ΠΕΤΗ) ΠΕΡΚΑ (Εισηγήτρια της Μειοψηφίας):** Γιατί εδώ υπήρχαν περιπτώσεις που δεν το έχει διαβάσει κανείς. Δε νομίζω ότι οι συνάδελφοι της Ν.Δ. να το έχουν διαβάσει.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το κρίσιμο είναι η παρουσία του Υπουργού. Σε αυτό συμφώνησα και εγώ και αν θέλετε, το θεωρώ δεδομένο ότι θα παρευρεθούν. Αυτό είναι που κάνει τη διαφορά στην Επιτροπή και όχι η παρουσία των συναδέλφων.

Ο κ. Γκόκας, έχει το λόγο.

**ΧΡΗΣΤΟΣ ΓΚΟΚΑΣ (Ειδικός Αγορητής του Κινήματος Αλλαγής):** Ευχαριστώ, κύριε Πρόεδρε. Είπαμε, δεν αρχίσαμε καλά, αλλά, εν πάση περιπτώσει. Χωρίς να αλλάξει ο χαρακτηρισμός του κατεπείγοντος, να έχουμε αύριο το διάλογο και με τους φορείς και το απόγευμα να έρθουν οι Υπουργοί και όποιοι άλλοι θέλουν να έρθουν, για να κάνουμε μια σοβαρή συζήτηση και να τοποθετηθούν όλα τα κόμματα στην πρότασή μας. Να μην υποβαθμίσουμε και να μην αλλοιώσουμε τη δουλειά της Επιτροπής, διότι τα άρθρα του Υπουργείου Μεταφορών δεν είναι ούτε το ένα τρίτο.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κύριε Γκόκα, επαναλαμβάνετε κάτι το οποίο δεν προβλέπεται από τον Κανονισμό και ήδη ελέγθη.

Ο κ. Αρσένης, έχει το λόγο.

**ΗΛΙΑΣ – ΚΡΙΤΩΝ ΑΡΣΕΝΗΣ (Ειδικός Αγορητής του ΜέΡΑ25):** Κύριε Πρόεδρε, αυτό που ακούστηκε, ότι από τη Διάσκεψη των Προέδρων δεν είχε εγκριθεί το νομοσχέδιο να περιέχει νομοσχέδια άλλων Υπουργείων, είναι τεράστιο ζήτημα και πρέπει επαναπαραπεμφθεί το ζήτημα στη Διάσκεψη των Προέδρων.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Όχι, δεν είναι έτσι.

**ΗΛΙΑΣ – ΚΡΙΤΩΝ ΑΡΣΕΝΗΣ (Ειδικός Αγορητής του ΜέΡΑ25):** Αλλιώς, θα ήθελα τα πρακτικά της συνεδρίασης.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κύριε συνάδελφε, σας επαναλαμβάνω ότι δεν είναι έτσι.

**ΗΛΙΑΣ – ΚΡΙΤΩΝ ΑΡΣΕΝΗΣ (Ειδικός Αγορητής του ΜέΡΑ25):** Εάν η διαδικασία του κατεπείγοντος στηρίχθηκε στο ότι υπάρχει μόνο ένα Υπουργείο που καταθέτει σχέδιο και έχουμε, αυτή τη στιγμή, επτά Υπουργεία να καταθέτουν, τότε κάτι άλλο αποφάσισε η Διάσκεψη Προέδρων και κάτι άλλο εξετάζουμε σήμερα.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ακούστε κάτι, ακόμη και έτσι να ήταν, θα μπορούσε να είναι το ένα νομοσχέδιο ο κορμός του Υπουργείου Υποδομών και να έρθουν οι υπόλοιπες διατάξεις σαν τροπολογίες. Θα προτιμούσαμε λοιπόν να έρθουν ως τροπολογίες ή να εισαχθούν στον κορμό του νομοσχεδίου, κάτι που μας δίνει τη δυνατότητα να το συζητήσουμε διαφορετικά; Εγώ πιστεύω ότι αυτή η διαδικασία είναι καλύτερη.

**ΗΛΙΑΣ – ΚΡΙΤΩΝ ΑΡΣΕΝΗΣ (Ειδικός Αγορητής του ΜέΡΑ25):** Είναι νομοσχέδιο αυτό, κύριε Πρόεδρε, δεν είναι τροπολογίες. Είναι νομοσχέδιο από επτά Υπουργεία. Πρέπει να επαναπεμφθεί το θέμα στη Διάσκεψη των Προέδρων. Τώρα συμβαίνει κάτι άλλο.

**ΘΕΟΠΙΣΤΗ (ΠΕΤΗ) ΠΕΡΚΑ (Εισηγήτρια της Μειοψηφίας):** Κύριε Πρόεδρε, όσο συνεχίζεται η κουβέντα βγαίνουν συνεχώς καινούργια θέματα. Στη Διάσκεψη των Προέδρων, επιτρέψτε μου να ξέρω, η υπόθεση ήταν ότι θα κατέβαινε νομοσχέδιο που αφορά στο Υπουργείο Μεταφορών και Υποδομών.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** «Και άλλα θέματα», ειπώθηκε.

**ΘΕΟΠΙΣΤΗ (ΠΕΤΗ) ΠΕΡΚΑ (Εισηγήτρια της Μειοψηφίας):** Εάν εσείς μας λέτε ότι αντί να το φέρω ως τροπολογία το φέρνω αλλιώς, κουβέντα δεν γίνεται.

Εμείς, καταρχήν, δηλώνουμε ότι συμφωνούμε με την πρόταση των συναδέλφων του ΚΙΝ.ΑΛΛ. Μέχρι εκεί, όμως. Δηλαδή, δεν γίνεται αυτή η ιστορία. Επαναλαμβάνω, δεν διατάσσουμε και πραγματοποιούμε. Δεν γίνεται τέτοιου είδους θέματα να έρχονται σε μια Επιτροπή και να έχει θέματα και άλλων Υπουργείων, σε 11 ώρες. Δεν τα έχουμε διαβάσει. Εγώ ξενύχτησα. Κανείς δεν τα έχει διαβάσει και αυτό θα καταγραφεί ότι στην πρώτη συνεδρίαση της Επιτροπής Παραγωγής και Εμπορίου, με Κυβέρνηση Ν.Δ., αυταρχισμό, κυνισμό και έλλειμμα δημοκρατίας.

**ΜΙΧΑΗΛ ΠΑΠΑΔΟΠΟΥΛΟΣ (Εισηγητής της Πλειοψηφίας):** Εντάξει, έλεος τώρα. Ανεχόμαστε τόση ώρα, έλεος.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ακούστε. Η διαδικασία του κατεπείγοντος, την οποία ζήτησε η Κυβέρνηση και την οποία αποφάσισε η Επιτροπή, επιτρέπει πολύ συγκεκριμένα πράγματα. Αυτά που είπε ο κ. Γκόκας, δε μπορούν να γίνουν με αυτή τη διαδικασία. Θέλετε να πείτε κάτι άλλο. Αυτό το κάτι άλλο, λοιπόν, δε μπορεί να γίνει.

**ΧΡΗΣΤΟΣ ΓΚΟΚΑΣ (Ειδικός Αγορητής του Κινήματος Αλλαγής):** Έχουν ξαναγίνει, κύριε Πρόεδρε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Παρακαλώ πάρα πολύ, ακούστηκαν όλα και προχωράμε στη διαδικασία.

**ΘΕΟΠΙΣΤΗ (ΠΕΤΗ) ΠΕΡΚΑ (Εισηγήτρια της Μειοψηφίας):** Θα μείνετε μόνοι σας εάν δεν κάνετε ένα βήμα πίσω σε κάποια θέματα, τουλάχιστον σε αυτά που έβαλαν οι συνάδελφοι του ΚΙΝ.ΑΛΛ..Τουλάχιστον.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Η διαδικασία του κατεπείγοντος δεν έχει ούτε ένα ούτε πολλά βήματα πίσω. Είναι πολύ συγκεκριμένη και είναι αυτή. Την χρησιμοποιήσατε πολλές φορές στο παρελθόν, όταν ήσασταν κυβέρνηση και την γνωρίζετε πολύ καλά. Και το άρθρο 109 δεν προβλέπει πρόσκληση φορέων.

**ΘΕΟΠΙΣΤΗ (ΠΕΤΗ) ΠΕΡΚΑ (Εισηγήτρια της Μειοψηφίας):** Νομοσχέδιο σε άσχετη Επιτροπή, με τόσα θέματα, πότε; Κανένα νομοσχέδιο, κύριε Πρόεδρε.

Κανένα νομοσχέδιο και εάν ήταν ειδικά του Υπουργείου Μεταφορών, να δείτε ότι ποτέ δεν έγινε με τη διαδικασία του κατεπείγοντος. Και αυτό που έκανε η κυβέρνηση έγινε κανονικότητα.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κύριε Σπίρτζη, ξαναζητάτε το λόγο ενώ ομιλεί συνάδελφος από τη δική σας πτέρυγα. Ακούστηκε αυτό που είπατε, ακούστηκαν όλα. Δεν νομίζω ότι χρειάζεται κάτι άλλο περισσότερο να ακουστεί. Ακούστηκαν όλες οι απόψεις και μένουμε εδώ. Ο καθένας έχει την άποψή του, προφανώς κρινόμαστε όλοι. Δεν μπορεί η συζήτηση επί της διαδικασίας να είναι ατελείωτη. Σας παρακαλώ πολύ.

Ο κ. Κατρίνης, έχει το λόγο.

**ΜΙΧΑΗΛ ΚΑΤΡΙΝΗΣ:** Κύριε Πρόεδρε, βλέπετε ότι υπάρχει ευρύτατη συναίνεση στην αντιπρόταση, που δεν μεταθέτει χρονικά ούτε αλλάζει το χαρακτήρα του κατεπείγοντος και σε τρεις ώρες από τώρα, θα πρέπει να έχουμε ολοκληρώσει, για να συνεδριάσουμε για το θέμα της Δ.Ε.Η. που ξέρετε πολύ καλά και ξέρω την ευαισθησία σας, ό,τι απασχολεί το σύνολο της κοινής γνώμης, άρα, μας εξωθείται σε μια διαδικασία εξπρές, να μη συζητήσουμε άλλο νομοσχέδιο, που έχει πάρα πολύ σοβαρά ζητήματα και διατάξεις.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Δεν εξωθεί κανείς, κανέναν. Είπα τόση ώρα, ό,τι χάνουμε επί της διαδικασίας πολύτιμο χρόνο. Θα μπορούσαμε να τον έχουμε αξιοποιήσει, να πάρουν το λόγο και να μιλήσουν περισσότεροι συνάδελφοι και όχι μόνο οι εισηγητές. Παρακαλώ πολύ. Η συζήτηση επί της διαδικασίας τελειώνει εδώ. Κ. Παπαδόπουλε έχετε το λόγο.

**ΜΙΧΑΛΗΣ ΠΑΠΑΔΟΠΟΥΛΟΣ (Εισηγητής της Πλειοψηφίας):** Κύριε Πρόεδρε ευχαριστώ πολύ. Κύριες και κύριοι συνάδελφοι, είναι ξεκάθαρο το πως ξεκινάει αυτή η επιτροπή. Είναι ξεκάθαρη και η συμπεριφορά των συναδέλφων του ΣΥ.ΡΙΖ.Α. Γιατί το λέω αυτό, να το αιτιολογήσω. Είναι αδιανόητο, να ακούω από την κύρια Πέρκα, η οποία ήταν η γενική γραμματέας του Υπουργείου Μεταφορών και από τον πρώην υπουργό τον κ. Σπίρτζη, γιατί είναι κατεπείγον. Ξέρετε γιατί είναι κατεπείγον κ. Σπίρτζη; διότι, όταν εσείς θυμηθήκατε μετά από τρία χρόνια, να αλλάξετε τον νόμο, τότε δεν υπήρχε διαφθορά; Τα τρία χρόνια τα πρώτα; Το κάνατε το Φεβρουάριο του 2019 και μέχρι σήμερα, μέχρι τις εκλογές, υπάρχουν 26 κανονιστικές αποφάσεις που δεν έχετε βγάλει. Άρα, δεν λειτουργεί ο νόμος. Το ξέρετε αυτό; Σας το είπε κανείς στο Υπουργείο σας; Δεν σας το είπε κανείς.

Δεύτερον, το τρίμηνο το οποίο δόθηκε δοκιμαστικά, ήταν ένα τρίμηνο, το οποίο απέδειξε, ό,τι δεν μπορεί να λειτουργήσει τίποτα. Απολύτως τίποτα. Τρίτον, σχίζεστε όλοι, για τους φορείς. Η συγκεκριμένοι, ο Υπουργός και η Γενική Γραμματέας, έχουν δει τους συγκεκριμένους φορείς 10-20 φορές. Δεν ακολουθήσατε ούτε μία πρόταση που σας έκαναν.

**ΧΡΗΣΤΟΣ ΣΠIΡΤΖΗΣ:** Τι λέτε;

**ΜΙΧΑΛΗΣ ΠΑΠΑΔΟΠΟΥΛΟΣ (Εισηγητής της Πλειοψηφίας):** Σας παρακαλώ πολύ. θέλετε να τους ξαναδείτε, να τους κάνετε τι; Και επιτέλους μην κρίνετε εξ ιδίων τα αλλότρια.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Παρακαλώ πολύ μην υπάρχουν διακοπές. Κ. Παπαδόπουλε μην γίνεται προσωπική αντιπαράθεση. Την εισήγηση σας.

**ΜΙΧΑΛΗΣ ΠΑΠΑΔΟΠΟΥΛΟΣ (Εισηγητής της Πλειοψηφίας):** Κύριε Πρόεδρε, επι του νομοσχεδίου είμαι, επι του θέματος.Να σας πω και κάτι άλλο; Όταν, το νομοσχέδιο δεν έχει λειτουργήσει καθόλου, τι άλλο είναι πιο κατεπείγον απ’ αυτό; Όταν, εσείς κύριε Υπουργέ και η κυβέρνησή σας, έχετε αφήσει εκατό χιλιάδες ανθρώπους να μην μπορούν να πάρουν το δίπλωμα τους. Εξαιτίας σας. Όταν εσείς, κάνετε ένα νομοσχέδιο το οποίο δεν μπορεί να λειτουργήσει, έχετε δημιουργήσει ένα τεράστιο κοινωνικό πρόβλημα. Αυτό λοιπόν, λύνεται με ένα νομοσχέδιο κατεπείγον.

Για να είμαι ειλικρινής και εγώ διαφωνώ με τις διαδικασίες του κατεπείγοντος. Αλλά, αυτό είναι πραγματικά ένα νομοσχέδιο κατεπείγον. Αυτά που κάνατε εσείς, που ήταν ουκ ολίγα και απορώ γιατί διαμαρτύρεστε, μπορεί το Υπουργείο Μεταφορών να μην είχε κάτι επείγον, αλλά η κυβέρνηση είχε. Δεν έχει καμιά διαφορά αυτό. Πραγματικά δεν ήταν κατεπείγοντα, αυτό είναι κατεπείγον νομοσχέδιο. Είναι κατεπείγον, για έναν ακόμα λόγο. Γιατί, τα θέματα τα οποία λύνει, είναι θέματα, θετικά προς την κοινωνία και στο κοινωνικό σύνολο, τους πολίτες. Δεν είναι απ’ τα αλλά τα πονηρούλια που κατεβάζατε εσείς τα νομοσχέδια, τα κατεπείγοντα που είχαν άλλα θεματάκια. Είναι ένα κατεπείγον νομοσχέδιο, με καθαρά θέματα, που βοηθούν τους πολίτες και την κοινωνία.

 Αυτά σαν εισαγωγή, γιατί ακούστηκαν αρκετά πράγματα. Νομίζω, ό,τι έχουν μπερδευτεί συνάδελφοι, νομίζουν τα ό,τι είναι ακόμα κυβέρνηση και αρχίζουν να ταΐζουν τον κόσμο με διάφορα σχόλια επειδή γράφεται η εκπομπή (επιτροπή). Σας ανεχτήκαμε, οι εκλογές απέδειξαν τι θέλει η ελληνική κοινωνία και οι Έλληνες πολίτες. Κάντε τον ρόλο που έχετε τώρα, της αντιπολίτευσης και μόνο. Αλλά, κάντε σοβαρά αντιπολίτευση. Όχι για να δημιουργείτε εντυπώσεις. Κύριε πρόεδρε, σήμερα είναι μια σημαντική ημέρα. Ο πρωθυπουργός της χώρας επισκέπτεται τη Γερμανία, την καγκελάριο Μέρκελ. Έτσι λοιπόν, ήθελα να ξεκινήσω τη μικρή μου εισήγηση, γιατί και εγώ τα πήρα όλα στις έντεκα η ώρα το βράδυ. Μη μπερδευόμαστε, δεν τα πήρα πιο νωρίς.

Παραφράζοντας λοιπόν, τη φράση, του Γερμανού καγκελάριου, ό,τι η πολιτική είναι η τέχνη του εφικτού, θα έλεγα στη σημερινή περίπτωση ό,τι οι νομοθέτης είναι η τέχνη του εφικτού και αυτό πρέπει να κάνουμε. Βέβαια το λέω αυτό, για το λόγο που βρισκόμαστε σήμερα εδώ, να ψηφίσουμε ένα νομοσχέδιο του Υπουργείου Υποδομών και Μεταφορών, το οποίο, πραγματικά είναι κατεπείγον κατά την άποψή μας. Μετά την ολοκλήρωση του έργου της Επιτροπής και εδώ θα κάνω μια παρένθεση, θα θυμίσω για όσους ασχολούντο και ξέρανε, το 2014, είχε δημιουργηθεί μια επιτροπή για τα θέματα, τον τρόπο αδειοδότησης των διπλωμάτων οδήγησης. Η επιτροπή κ. Σπίρτζη αυτή, δεν ήταν κομματική επιτροπή. Ήταν επιτροπή από φορείς, εκπροσώπους φορέων και στελέχη του Υπουργείου. Αδιαφορήσατε τελείως για την επιτροπή αυτή, δεν τη λειτουργήσατε ποτέ, δεν συνεχίσατε τη λειτουργία της και ποτέ δεν ακούσατε την άποψη της. Άρα, μη μας λέτε τώρα, ό,τι σας ενδιέφερε το θέμα, όταν μετά από τρία χρόνια σκεφτήκατε να νομοθετήσετε.

 Λοιπόν, με την ολοκλήρωση του έργου της επιτροπής που προβλέπεται στο άρθρο 3 του παρόντος νομοσχεδίου, όπου θα λειτουργήσει επιτέλους αυτή η επιτροπή, μετά από 4,5 χρόνια, γιατί εσείς δεν δώσατε καμία σημασία στην επιτροπή αυτή, καταργείται ο ν.45/99, όχι γιατί ο προηγούμενος νόμος είναι ένας καλός νόμος, κανείς δεν συμφωνεί σε αυτό. Όχι γιατί δεν υπάρχουν σημαντικά προβλήματα στο προηγούμενο νόμο, βεβαίως και υπάρχουν. Αλλά, για να μπορέσει να λειτουργήσει

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Μην το κάνετε τώρα αυτό. Ξέρετε ότι δεν πρέπει έτσι. Αναφέρεστε στον κ. Σπίρτζη που ετοιμάζεται για διακοπή.

**ΧΡΗΣΤΟΣ ΣΠIΡΤΖΗΣ:** Κάνει αναφορές σε εμένα, πώς να μην απαντήσω;

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Δεν είναι προσωπική η κουβέντα.

**ΜΙΧΑΛΗΣ ΠΑΠΑΔΟΠΟΥΛΟΣ (Εισηγητής της Πλειοψηφίας):** Εννοείτε και δεν είναι προσωπική κύριε Πρόεδρε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Να μην επαναληφθεί, να μην υπάρχουν διακοπές.

**ΜΙΧΑΛΗΣ ΠΑΠΑΔΟΠΟΥΛΟΣ (Εισηγητής της Πλειοψηφίας):** Αλλά, όλα έχουν ένα ονοματεπώνυμο στη χώρα μας, δεν είναι ανώνυμα. Τα προβλήματα λοιπόν, που έχουν προκύψει, εν συντομία είναι τα εξής. Είναι αδύνατον, να βρεθούν ειδικά διαμορφωμένοι χώροι, προκειμένου να γίνουν αυτές οι ειδικές δοκιμασίες, οπισθοπορεία, παρκάρισμα κ.τ.λ. κ.τ.λ. δεν υπήρχε καμία τέτοια δυνατότητα. Αλλά, σε όποιες περιοχές βρέθηκε αυτός ο χώρος, δεν επαρκούσε, ώστε να εξετασθούν όλοι οι υποψήφιοι, με αποτέλεσμα και η ποιότητα των εξετάσεων να μην είναι η ενδεδειγμένη και οι πολίτες να ταλαιπωρούνται. Έχει παρατηρηθεί λοιπόν σε πολλούς νομούς να μην πραγματοποιούνται καθόλου εξετάσεις. Σε όσους δε νομούς γίνονται, είναι δυσανάλογες με τον αριθμό των υποψηφίων. Για αυτό φτάσαμε εδώ που φτάσαμε σήμερα. Χαρακτηριστικό παράδειγμα, είναι ο χώρος του Κ.Τ.Ε.Ο Χολαργού, όπου, κάθε μεσημέρι περιμένουν δεκάδες υποψήφιοι τη σειρά τους για να εξεταστούν.

 Δεύτερον, οι εκπαιδευτές των υποψηφίων οδηγών αρνούνται να δώσουν τα οχήματά τους χωρίς την παρουσία τους υπό το φόβο των ατυχημάτων, αλλά, κυρίως γιατί τα αυτοκίνητα μόνο με τους υποψήφιους οδηγούς δεν έχουν ασφαλιστική κάλυψη.

Τρίτον, υποχρέωσαν τους υποψήφιους οδηγούς, να προχωρούν με δικά τους έξοδα σε ατομική για την ασφάλιση, προκειμένου να δώσουν εξετάσεις. Αυτό τι είναι, ένας σύγχρονος νόμος; Είναι ένας νόμος, ο οποίος μπορεί να φέρει αποτελέσματα και να ενισχύσει την ελληνική κοινωνία; Σημειωτέων δε, ό,τι αρχικά οι ασφαλιστικές εταιρείες αρνήθηκαν να χορηγήσουν ασφάλιστρα τέτοιου περιεχομένου. Στη συνέχεια χορηγούσαν ατομικά ασφαλιστήρια υποψηφίων οδηγών, τα οποία κόστισαν περίπου 120 με 140 € για τα Ι.Χ. και 150 με 180 € για τα βαρέα οχήματα. Η ασφάλιση αυτή λοιπόν κάλυπτε μισής ώρας της εξέτασης, ενώ τα ποσά αυτά, καλύπτουν σε αρκετές περιπτώσεις, όσο αντίστοιχα, στοιχίζει η ασφάλιση του αυτοκινήτου για ένα χρόνο. Το Υπουργείο λοιπόν, δεν προτίθεται να επαναφέρει το παλιό σύστημα το οποίο υπήρχε. Πρέπει όμως, να ομαλοποιηθεί η κατάσταση και οι εκατό και πλέον χιλιάδες πολίτες που περιμένουν, να αποκτήσουν άδεια οδήγησης. Πρέπει να λυθεί αυτό το κοινωνικό πρόβλημα.

Στο άρθρο 2, προβλέπεται η επανασύσταση των δευτεροβάθμιων επιτροπών ιατρικής εξέτασης των οδηγών, άνω των 80. Οι επιτροπές αυτές, οι οποίες λειτουργούσαν επί πολλά χρόνια καταργήθηκαν με την προηγούμενη κυβέρνηση, με αποτέλεσμα οι οδηγοί αυτοί να καταφεύγουν σε ιδιώτες γιατρούς. Το μέτρο της επανασύστασης, είναι αναγκαίο για τους εξής τρεις λόγους.

Οι υπερήλικοι θα εξετάζονται μια μέρα από τη δευτεροβάθμια επιτροπή. Οι τέσσερις γιατροί, που θα παρίστανται, θα έχουν συνολική εικόνα της υγείας του εξεταζόμενου και το ποσό που θα καταβάλουν θα είναι 30 ευρώ αντί 40 € που πληρώνουν μέχρι σήμερα. Είναι ένα φαινόμενο το οποίο το ζούμε και το ξέρουμε όλοι μας. Όλοι είχαμε ή έχουμε γονείς ή φίλους στην ηλικία αυτή. Ξέρουμε ότι υπάρχουν άνθρωποι οι οποίοι πραγματικά μπορούν να οδηγήσουν και ξέρουμε ότι υπάρχουν άνθρωποι που πραγματικά δεν μπορούν να οδηγήσουν. Άρα, η επιτροπή είναι αυτή που μπορεί να κρίνει, το γιατρό, ποιοι μπορούν και ποιοι δεν μπορούν. Αν και, βέβαια, αυτό είναι και ένα θέμα της οικογένειας. Ο καθένας το χειρίζεται όπως νομίζει. Εγώ απαγόρευσα στον πατέρα μου μετά από εβδομήντα πέντε χρόνων να οδηγήσει, λόγω των ασθενειών που είχε.

Κύριοι συνάδελφοι, στο άρθρο 3, προβλέπεται η σύσταση μιας επιτροπής, η οποία, εντός χρονικού διαστήματος 6 συν 3 μηνών, 9 δηλαδή, θα πρέπει να έχει ολοκληρώσει το έργο της. Η αναμόρφωση ενός πλαισίου εκπαίδευσης, εξέτασης οδηγών για την απόκτηση άδειας οδήγησης. Η σύσταση αυτής της επιτροπής, θεωρώ ότι είναι αναγκαία, όπως και ο προηγούμενος νόμος 4599, ήταν ανεφάρμοστος με αποτέλεσμα, πλέον, αυτά που είπαμε προηγουμένως, να μη μπορούν να πάρουν άδεια. Είναι αναγκαία και πιστεύουμε ότι με τη συμμετοχή όλων μας, ο Υπουργός, ο κ. Κεφαλογιάννης, το έχει πει κατ' επανάληψη, ότι με τη συμμετοχή των φορέων, των κομμάτων, όλοι θα συμμετέχουμε για να καταλήξουμε σε ένα σωστό σύστημα. Εξάλλου, δεν ψάχνουμε να ανακαλύψουμε την Αμερική. Υπάρχουν επιτυχημένα ευρωπαϊκά συστήματα, τα οποία με αντίστοιχη προσαρμογή στα ελληνικά δεδομένα και σε κάποια σημεία, αν θέλετε, ακόμα πιο εξειδικευμένα, θα είναι άριστα και θα λύσουν τα πολλά προβλήματα τα οποία υπάρχουν, όντως, εδώ και πολλά χρόνια. Από τη γέννηση του συστήματος θα έλεγα.

Στο άρθρο 4, καταργείτε η καθολική απαγόρευση των ελαφρών και βαρέων τετράτροχων μοτοσικλετών. Αυτή είναι μια ιστορία, η οποία την έχουμε ζήσει όλοι μας και την ξέρουμε, είτε στις περιοχές μας, είτε στις γεωργικές περιοχές. Ήταν τραγικό να απαγορεύεται η κυκλοφορία τους. Ήταν ένα μέτρο, το οποίο, δεν είχε καμία απολύτως λογική. Ήταν ένα μέτρο, που πραγματικά δημιούργησε τεράστια προβλήματα. Αλλά, τα οχήματα αυτά είναι οχήματα εγκεκριμένα από την Ε.Ε., πληρώνουν τα τέλη κυκλοφορίας τους, αλλά και πρακτικά το μέτρο αυτό δεν εφαρμόστηκε αφού σήμερα, που υποτίθεται ότι εφαρμόζεται αυτό το μέτρο, τα νησιά είναι γεμάτα και κυκλοφορούν κανονικά τα οχήματα αυτά.

Αν κάποιος δήμος ή περιφέρεια δεν επιβάλλει τέτοιους περιορισμούς, έχει τη δυνατότητα να το κάνει. Να το πράξει με το άρθρο 52 του Κ.Ο.Κ.. Στο ίδιο άρθρο, καταργείται η υποχρεωτική επανεξέταση των κατόχων αδειών οδήγησης, που επιθυμούν να ανανεώσουν την άδεια οδήγησης τους και έχουν συμπληρώσει την ηλικία των 74 ετών. Το μέτρο αυτό, αποτελούσε διάκριση εις βάρος των ηλικιωμένων συμπολιτών μας και είχε επιφέρει πολλά προβλήματα στην εξυπηρέτηση τους. Υπάρχουν άνθρωποι που δεν μπορούν και στα 60 τους να οδηγήσουν. Υπάρχουν άνθρωποι που μπορούν και στα 90 τους να οδηγήσουν. Αυτό πρέπει κάποιος να το κρίνει και γι' αυτό δημιουργείται αυτό το πράγμα, για να κρίνει ποιος μπορεί και ποιος δεν μπορεί.

Το πιο σημαντικό, για εμάς, είναι ότι δημιουργείς μια διαφορετική αίσθηση στην ελληνική κοινωνία και στους Έλληνες πολίτες. Αυτό, που τους είχες απαγορεύσει μέχρι σήμερα, έχει τη δυνατότητα να το διεκδικήσει.

Επίσης, στο κεφάλαιο Β΄, μιλάμε για τις προηγούμενες διατάξεις που είπαμε και λαμβάνεται μέριμνα, προκειμένου οι τιμές της εκπεμπόμενης μάζας διοξειδίου του άνθρακα των οχημάτων για τον υπολογισμό του τέλους ταξινόμησης, όχι του τέλους κυκλοφορίας όπως ακούστηκε προηγουμένως, μιλάμε για τέλος ταξινόμησης, να εξακολουθούν να λαμβάνονται υπόψη με βάση τον νέο ευρωπαϊκό κύκλο οδήγησης. Από 1/3 του 2020 και μετά θα λαμβάνονται υπόψη οι τιμές της εκπεμπόμενης μάζας διοξειδίου του άνθρακα των οχημάτων, σύμφωνα με την παγκοσμίως εναρμονισμένη διαδικασία της δοκιμής ελαφρών οχημάτων. Η παράταση αυτή θεωρούμε ότι είναι χρήσιμη, ότι είναι απαραίτητη, ότι είναι αναγκαία για λόγους περαιτέρω διερεύνησης της διαμόρφωσης της μεθόδου της αντίστοιχης εκπεμπόμενης μάζας του νέου ευρωπαϊκού κύκλου οδήγησης με την παγκοσμίως εναρμονισμένη διαδικασία της δοκιμής ελαφρών οχημάτων για τον υπολογισμό του τέλους ταξινόμησης.

Με τις προτεινόμενες αυτές διατάξεις, προστίθεται στην παράγραφο 4Β’, στο άρθρο 121 του 2660/2001, προκειμένου να μην αυξάνονται κατά 50% οι συντελεστές τέλους ταξινόμησης για επιβατικά αυτοκίνητα που πληρούν εκ κατασκευής τις προδιαγραφές, του άμεσος προηγούμενου από το ισχύον, ως προς την ταξινόμηση, ευρωπαϊκού προτύπου εκπομπών ρύπων, τα οποία έχουν κομισθεί ή θα κομισθούν στη χώρα μας μέχρι 31/8/2019. Μέχρι την παραπάνω ημερομηνία, θα έχουν κατατεθεί δηλωτικά εισαγωγής ή δηλώσεις άδειας οχημάτων ή άλλα αποδεικτικά στοιχεία, από τα μετοικούντα πρόσωπα, προκειμένου να έχουν βεβαιωθεί και να εισπραχθεί για αυτά, οι οφειλόμενες φορολογικές επιβαρύνσεις μέχρι τις 31/12/2019.

Στο Β΄, αυξάνονται κατά 50% αντί για 200% οι συντελεστές τέλους ταξινόμησης για που δεν πληρούν από την κατασκευή τους τις προδιαγραφές του αμέσως προηγούμενου από το ισχύον άρθρο, ως προς την ταξινόμηση ευρωπαϊκού προτύπου εκπομπών ρύπων.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κ. Παπαδόπουλε, μιλάτε 15 λεπτά. Τον ίδιο χρόνο θα έχουν όλοι οι Εισηγητές, δεν το συζητάμε. Παρακαλώ πολύ.

**ΜΙΧΑΛΗΣ ΠΑΠΑΔΟΠΟΥΛΟΣ (Εισηγητής της Πλειοψηφίας):** Πείτε μου, κύριε πρόεδρε, πόσο θέλετε να μιλήσω;

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Δέκα λεπτά είπαμε από την αρχή. Το κάναμε 15. Δεν θα μπορούσα να πω ότι θέλω εγώ. Αφήστε, ότι έχετε να συμπληρώσετε μπορείτε να το πείτε στην εισήγησή σας στην Ολομέλεια.

**ΜΙΧΑΛΗΣ ΠΑΠΑΔΟΠΟΥΛΟΣ (Εισηγητής της Πλειοψηφίας):** Από το κύριο Σπίρτζη δεν έχασα 5 λεπτά, έχω χάσει τέσσερα χρόνια.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Σας παρακαλώ πολύ.

**ΜΙΧΑΛΗΣ ΠΑΠΑΔΟΠΟΥΛΟΣ (Εισηγητής της Πλειοψηφίας):** Εντάξει, το κλείνω. Θα κλείσω και θα συνεχίσω μετά στην Ολομέλεια, το απόγευμα.

 **ΣΠΙΡΤΖΗΣ ΧΡΗΣΤΟΣ:** Κύριε Πρόεδρε, επί της διαδικασίας.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Μιλάει ο συνάδελφος. Δεν υπάρχει διαδικασία, όταν μιλάει ο συνάδελφος.

**ΣΠΙΡΤΖΗΣ ΧΡΗΣΤΟΣ:** Επειδή υπάρχει ένα θέμα.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Δεν υπάρχει κανένα θέμα. Δεν διακόπτουμε τον ομιλητή για να βάλουμε το οποιοδήποτε θέμα. Δεν τελείωσε. Τελειώσατε κ. Βλάχο; Συγνώμη, παρακαλώ πολύ. Το λόγο έχει ο κ. Σπίρτζης.

**ΣΠΙΡΤΖΗΣ ΧΡΗΣΤΟΣ:** Επί της διαδικασίας. Υπάρχουν στην αίθουσα, επιλεκτικά, κάποιοι άνθρωποι από κάποιους φορείς. Θα ήθελα να μάθω, εάν στην αίθουσα είναι με την ιδιότητα του εκπροσώπου αυτού, του φορέα. Λέω για τον κ. Ηλιάδη, γιατί υπάρχουν και άλλοι φορείς εκπαιδευτών, που θέλουν να έρθουν και να παρακολουθήσουν. Εκτός και αν έχει η Κυβέρνηση και στους φορείς προνομιακές σχέσεις.

Δεύτερον, γιατί δεν καλέσατε εδώ και τους περιφερειάρχες; Δικοί σας είναι. Να ενημερώσω τον κ. Παπαδόπουλο ότι δεν υπάρχει κανένα μέρος στην Ελλάδα, εδώ και πάρα πολλούς μήνες, που δεν γίνονται εξετάσεις για τις άδειες οδήγησης. Να πάει να δώσει ο κ. Παπαδόπουλος, αν δεν έχει δίπλωμα, να τον βοηθήσει και ο κ. Ηλιάδης.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Όχι, μη καθόσαστε.

**ΜΙΧΑΛΗΣ ΠΑΠΑΔΟΠΟΥΛΟΣ (Εισηγητής της Πλειοψηφίας):** Τώρα, ανοίγουμε πανηγύρι εδώ πέρα. Ανοίγει πανηγύρι ο κ. Σπίρτζης. Μου αρέσουν τα πανηγύρια.

**ΣΠΙΡΤΖΗΣ ΧΡΗΣΤΟΣ:** Ναι, ανοίγουμε πανηγύρι.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Σας παρακαλώ πολύ. Μην ανοίγει ο καθένας το μικρόφωνο. Κ. Σπίρτζη, ακούστηκε αυτό που είπατε, το κατάλαβα. Μου ζητήθηκε από το γραφείο του Υπουργού, ο κ. Ηλιάδης, ως συνεργάτης.

**ΣΠΙΡΤΖΗΣ ΧΡΗΣΤΟΣ:** Εμάς, μας καλύπτει αυτό, κύριε Πρόεδρε. Αλλά, να κάτσει εκεί να τον βλέπουμε. Να κάτσει επάνω ως συνεργάτης του Υπουργού να τον βλέπουμε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το που θα καθίσει δεν αλλάζει τίποτα, την σχέση. Δεν αλλάζει. Λοιπόν, αν κύριε Υπουργέ είναι έτσι, παραμένει εδώ. Αν έχει γίνει λάθος και μπορεί να φταίω κι εγώ, να πρέπει να αποχωρήσει. Να παραμείνει. Ωραία, τέλος. Δεν θα ξαναλέμε τα ίδια πράγματα. Μια φορά το λέω και όποιος θέλει το καταλαβαίνει.

**ΤΖΑΝΑΚΟΠΟΥΛΟΣ ΔΗΜΗΤΡΙΟΣ:** (*ομιλεί εκτός μικρόφωνου*)

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Σας παρακαλώ πολύ. Τα ίδια θα λέμε; Πρέπει να σας το γράψει;

 **ΒΑΡΕΜΕΝΟΣ ΓΕΩΡΓΙΟΣ:** Μισό λεπτό. Όχι άτυπος συνεργάτης. Είναι συνεργάτης;

 **ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Σας παρακαλώ πολύ.

**ΒΑΡΕΜΕΝΟΣ ΓΕΩΡΓΙΟΣ:** Μισό λεπτό. Όχι, έχει σημασία κ. Πρόεδρε. Κ. Υπουργέ, μισό λεπτό, κ. Πρόεδρε, τι είδους συνεργάτης είναι;

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Δεν θα ελέγξουμε εμείς, εδώ, τι είδους συνεργάτης είναι, όταν ο Υπουργός λέει ότι «αυτός ο κύριος είναι μαζί μου», θα ρωτήσουμε εμείς τι συνεργάτης είναι και σε ποιο βαθμό; Σας παρακαλώ πολύ. Που τα ξανά είδαμε αυτά; Πάμε παρακάτω.

**ΚΡΙΤΩΝ-ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Κύριε Πρόεδρε, επί του διαδικαστικού.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Παρακαλώ, κύριε Αρσένη.

**ΚΡΙΤΩΝ-ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Ευχαριστώ, κύριε Πρόεδρε.

Μίλησα με τους εκπροσώπους μας στη Συνδιάσκεψη των Προέδρων και είπαν ότι η απόφαση ήταν μόνο για επείγον νομοσχέδιο του Υπουργείου Μεταφορών, χωρίς να υπάρχουν άλλες διατάξεις. Άρα, αυτό πρέπει να καταγραφεί στα Πρακτικά.

Είναι παράνομη η διαδικασία και κανονικά πρέπει να επιστρέψει στη Συνδιάσκεψη των Προέδρων. Άλλο αποφασίστηκε και άλλο είναι, αυτή τη στιγμή, στην Επιτροπή μας.

Ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Καλώς. Ακούστηκε αυτό που είπατε, ακούστηκε και αυτό που είπα εγώ νωρίτερα. Ας προχωρήσουμε. Παρακαλώ, κυρία Πέρκα, έχετε το λόγο.

**ΘΕΟΠΙΣΤΗ (ΠΕΤΗ) ΠΕΡΚΑ (Εισηγήτρια της Μειοψηφίας):** Ευχαριστώ, κύριε Πρόεδρε.

Ένα σχόλιο, προτού ξεκινήσω. Από ό,τι βλέπουμε έχουμε σωρεία παραβάσεων και της κοινοβουλευτικής διαδικασίας και της πρόσφατης νομοθεσίας. Παρόλα αυτά, παρόλο που είπαμε ότι θα φύγουμε, εμείς θα μείνουμε, θα καταγγείλουμε και θα θέσουμε τα θέματα. Όμως, πραγματικά, κύριε Πρόεδρε, έχετε και μια ευθύνη για όλη αυτήν τη διαδικασία.

Τώρα, ξεφυλλίζοντας το νομοσχέδιο –είπαμε ότι το πήραμε στις 23.00 χθες το βράδυ- βλέπουμε ότι λείπει και η υπογραφή του Υπουργού Δικαιοσύνης. Νομίζω ότι έπρεπε να υπογράψει και ο Υπουργός Δικαιοσύνης. Θα μαζευτούν αυτά: Άτυποι σύμβουλοι Υπουργών. Δήλωσε ο Υπουργός, βεβαίως. Όμως, έχω διατελέσει Γενική Γραμματέας στο Υπουργείο Μεταφορών, όπως είπε και ο κ. Παπαδόπουλος και ξέρω ότι εκπροσωπεί φορέα εκπαιδευτών.

Και για να μπω επί της ουσίας. Είναι τραγικό να παραδεχόμαστε όλοι ότι αυτά τα διπλώματα οδήγησης και όλο αυτό το σύστημα ήταν μέσα στη διαφθορά. Και δεν νομίζω να υπάρχει άνθρωπος να το αμφισβητεί. Τα τελευταία χρόνια έχουμε μάθει και το τίμημα της συναλλαγής. Αφενός διαφθορά και μάλιστα διαφθορά όπου έμπαιναν και νέοι συμπολίτες μας στη διαδικασία να πάρουν την άδεια οδήγησης. Δηλαδή και διαφθορά συνειδήσεων νέων συμπολιτών μας, από τη μια. Και από την άλλη, το τρομερό θέμα της οδικής ασφάλειας, για το οποίο η χώρα μας κατέχει μια δραματική πρωτιά σε θανάτους ειδικά νέων 18 έως 29 ετών. Γενικότερο θέμα, όλον το χρόνο, 1,3 εκατομμύρια άνθρωποι σκοτώνονται.

Και επειδή η συγκοινωνιακή τεχνική –ξέρετε, υπάρχει και επιστήμη - να σας πω, κύριε Παπαδόπουλε, ότι το Υπουργείο είχε πραγματικά εξαιρετικές υπηρεσίες. Τόσο εξαιρετικές, που όταν εγώ πήγα και ρωτούσα τους υπαλλήλους « τι έχετε ονειρευτεί και σκεφτεί να κάνετε γι’ αυτό το θέμα, όλα αυτά τα χρόνια;», ξέρετε τι ιδέες έβγαζαν από το συρτάρι τους; Αλλά, δεν υπήρχε ποτέ η πολιτική βούληση να γίνει;

Οπτικοακουστικό σύστημα. Αυτό που έχει νομοθετηθεί. Πίστες και άλλα. Και δεν το λένε μόνο οι υπάλληλοι του Υπουργείου. Το λέει η επιστήμη.

Η επιστήμη, λοιπόν, λέει: Τρεις είναι οι παράγοντες για τα οδικά ατυχήματα. Είναι η υποδομή, είναι το όχημα και είναι και ο ανθρώπινος παράγοντας, δηλαδή ο οδηγός.

Και να πούμε ότι τα τελευταία χρόνια και στη χώρα μας και διεθνώς, το θέμα των υποδομών - παρόλο που συνεχώς θέλει βελτιώσεις - έχει φτάσει σε πολύ καλό σημείο. Η Κυβέρνηση του ΣΥΡΙΖΑ ολοκλήρωσε τις συμβάσεις των μεγάλων αξόνων.

Το όχημα, με τα συστήματα ασφαλείας, πέδησης κ.τ.λ., επίσης, μηχανολογικά έχουμε εξελιχθεί. Τα ατυχήματα, ωστόσο, δεν μειώνονται. Μένει, δηλαδή και επικεντρώνεται συνεχώς το βάρος στο θέμα της οδικής ασφάλειας και διεθνώς, στη οδηγική συμπεριφορά, το οποίο είναι θέμα κουλτούρας.

Και επειδή είναι θέμα κουλτούρας και με ρωτήσατε τι κάναμε εμείς, θα σας πω. Εμείς κάναμε και την Drive Academy, να πηγαίνει στα σχολεία. Πλατφόρμα ακαδημαϊκή για να μπαίνει, από πολύ νωρίς, η αντίληψη της οδηγικής συμπεριφοράς, της οδικής ασφάλειας, των κινδύνων και τα λοιπά.

Έρχεται, λοιπόν, μια Κυβέρνηση και βεβαίως τρία χρόνια μπορεί -και γι' αυτό διαμαρτυρήθηκα νωρίτερα για το επείγον του πράγματος -, καθώς δεν είναι θέμα που το πιάνεις πρόχειρα, με μια Τροπολογία, με 11 ώρες διαφορά από την κατάθεση. Είναι πάρα πολύ σοβαρά. Και να πω και κάτι; Και συνεχώς οι κυβερνήσεις οι σοβαρές ανακαλύπτουν και τολμούν καινούργιες μεθόδους.

Λέτε ότι για τους 74χρονους δεν είναι πουθενά. Λάθος κάνετε. Και η Δανία και η Αυστραλία έχουν εφαρμόσει το μέτρο επανεξέτασης των 74χρονων και πάνω. Τα αποτελέσματα ακόμα διερευνώνται. Είναι πολύ σοβαρά θέματα για να τα περνάμε «σκούπα», έτσι «από πάνω».

Έρχεστε, λοιπόν και τι λέτε; Και τι είναι πολύ σοβαρά θέματα και δεν μπορώ να καταλάβω ότι δεν υπολογίζετε τι εντύπωση προκαλείτε. «Κλείνετε το μάτι» αυτή τη στιγμή. Είναι άλλο να πεις ότι έγινε ένα νομοσχέδιο που έκανε ένα βήμα εκσυγχρονισμού, έβαλε μια τάξη, διότι έχει οπτικοακουστικά συστήματα στην εξέταση και διότι ο εκπαιδευτής δεν θα είναι δίπλα στον εκπαιδευόμενο. Σε κανένα σημείο εκπαιδευτικής διαδικασίας, δεν υπάρχει ο δάσκαλος δίπλα στον μαθητή, την ώρα που δίνει εξετάσεις. Είναι θέμα.

Εποπτεία των εξεταστών και των εκπαιδευτών. Μα, ξέρουμε όλοι, υπάρχει κύκλωμα πλαστών διπλωμάτων. Δηλαδή, όλα αυτά τα αγνοούμε, λέμε «τι κακός ο Σπίρτζης που έκανε μερικά βήματα». Ναι, δημιουργήθηκαν προβλήματα. Βεβαίως, σε μια χώρα που δεν έχει την υποδομή και σε ένα Υπουργείο με ελλείψεις. Εγώ όταν πήγα, είχε ακόμα το σύστημα KOBOL, που ήταν και Υπουργείο Δικτύων. Βεβαίως, οι δήμοι και οι περιφέρειες να βρουν χώρους και να κάνουμε πίστες.

Βεβαίως, να συζητήσουμε - και θα ήταν καλό σήμερα να πούμε, επειδή δημιουργήθηκε πρόβλημα - μια παράταση. Οι μεταβατικές διατάξεις να παραταθούν, ώσπου να γίνουν οι πίστες. Βεβαίως. Όχι να τα καταργήσουμε και να πάμε όπως παλιά.

Αυτό είναι ένα πολύ κακό σήμα, κύριε Υπουργέ, επί τη αναλήψει των καθηκόντων σας. Είστε νέος άνθρωπος και φανταζόμουν ότι σε μια μεταρρύθμιση που βρήκατε, θα διορθώνατε τα δύσκολα σημεία και θα πηγαίναμε μπροστά. Δεν θα γυρίζαμε πίσω. Ξέρετε, μια μεταρρύθμιση για να γίνει, συνήθως ξεπερνάει τη μέση θητεία μιας κυβέρνησης ή ακόμα και ενός Υπουργού. Χρειάζεται να συνεχιστεί. Συνήθως, όμως, είναι το «ράβε, ξήλωνε».

Καταργούμε ξανά, λοιπόν, το νόμο, πάμε στα παλιά, ξανά τα κυκλώματα διαφθοράς και ξανά τα τροχαία ατυχήματα, διότι βγαίνουν οδηγοί στους δρόμους και -όπως χαρακτηριστικά είπε ο Ιαβέρης- « δεν είναι άδειες οδήγησης, είναι άδειες οπλοφορίας». Καμία άδεια οδήγησης με το παλιό καθεστώς. Σε αυτό θα πρέπει να συμφωνούμε σήμερα. Καμία άδεια οπλοφορίας.

Καταργούμε, λοιπόν, όλα αυτά και λέτε θα κάνουμε μια Επιτροπή. Και εγώ λέω ότι εάν αυτή η Επιτροπή έχει την κατεύθυνση εκσυγχρονισμού, διαφάνειας, πάταξη της διαφθοράς και προάσπιση της οδικής ασφάλειας – άρα θα γίνει σύμφωνα και με τους νόμους της επιστήμης -, είναι σίγουρο ότι θα καταλήξει σε πάρα πολλά από αυτά που έχουν θεσμοθετηθεί με το προηγούμενο νομοσχέδιο, που καταργείτε άρον άρον.

Σίγουρα θα προβλεφθούν πίστες. Σίγουρα θα προβλεφθεί ο εξεταστής. σίγουρα θα προβλεφθεί ολοκληρωμένο πληροφοριακό σύστημα, για να φαίνεται τι γίνεται μέσα στις εξετάσεις και δειγματοληπτικά να γίνονται έλεγχοι για να σπάσουν αυτά τα σημεία διαφοράς. Και ίσως να έχει και πολλά ακόμα.

Άρα, λοιπόν, κύριε Υπουργέ –και η παρουσία του κυρίου Ηλιάδη εδώ, με επιβεβαιώνει- δεν έχουμε να περιμένουμε. Δώσατε μια υπόσχεση, «αλλά μην ανησυχείτε. Ήρθαν αυτοί να βάλουν τάξη, αλλά εμείς θα τα κάνουμε όλα, όπως παλιά». Και ας σκοτώνονται τα παιδιά μας στους δρόμους και ας οργιάζει η διαφθορά.

Άλλο θέμα. Οι «γουρούνες». Οι επονομαζόμενες «γουρούνες», είναι αυτά τα τετράτροχα εσωτερικής καύσης.

Ξέρετε γιατί τις λένε «γουρούνες»; Τις λένε «γουρούνες» γιατί «κυλιούνται» στη λάσπη, «κυλιούνται» στην άμμο και δεν πάνε σε άσφαλτο. Έχετε δει στατιστικά; Ξέρετε η συγκοινωνιακή τεχνική - επαναλαμβάνω, γιατί είμαι και συγκοινωνιολόγος - είναι μια επιστήμη που βασίζεται στη στατιστική. Εάν δείτε, δηλαδή, τα ατυχήματα που προκαλούνται από τις «γουρούνες» σε σχέση με πόσες κυκλοφορούν, πραγματικά, δεν μπορώ να καταλάβω πώς θα τις βάλουμε στο οδόστρωμα και μάλιστα επιβαρύνοντας την κυκλοφορία σε διάφορα νησιά, όπου είναι ούτως ή άλλως η υποδομή πολύ μικρή, γιατί μόνο τους καλοκαιρινούς μήνες υπάρχει αύξηση της κυκλοφορίας.

 Μεγάλο το πρόβλημα και θα αναφέρω ένα παράδειγμα. Ξέρετε, η στατιστική την έχει αποδείξει; Η αναλογία των θανάτων από τροχαία με τη διαφθορά μιας χώρας είναι ευθέως ανάλογη. Γουρούνες, λοιπόν, παντού; Ο δήμος, δηλαδή η πολιτεία, δεν σχεδιάζει, δεν νομοθετεί, δεν προλαβαίνει, δεν παρεμβαίνει και τα πετάει στον δήμο, που θα έχει τις πιέσεις των ανθρώπων με τα τουριστικά επαγγέλματα και τα λοιπά.

 Σε ό,τι αφορά τις αυξήσεις των τελών κυκλοφορίας και όπως είδα διαγώνια. Αναφέρεται ότι για λόγους ενίσχυσης της αγοράς με λιγότερα ρυπογόνα επιβατικά αυτοκίνητα. Κάτι δεν καταλαβαίνω. Δηλαδή, μειώνουμε τα τέλη ταξινόμησης στα ρυπογόνα και ευνοούμε περιβαλλοντολογικά την ιστορία με τα ρυπογόνα οχήματα. Ξέρετε πόσες παρατάσεις και πόσα χρόνια… Γιατί στα περιβαλλοντολογικά βέβαια το ξέρω, ότι όταν γίνεται κάτι που αφορά την κλιματική αλλαγή κλαίμε, όλοι μαζί κλαίμε αλλά, όταν πάμε να πάρουμε μέτρα για το περιβάλλον, τα παίρνετε μόνοι σας.

 Για το ΕΤΜΕΑΡ. Εδώ φαίνεται ότι είναι μια ευνοϊκή ρύθμιση, γιατί αφορά μια μείωση. Βεβαίως, στις δύο το μεσημέρι έχουμε την επόμενη επιτροπή. Έχουν διαρρεύσει. Ετοιμάζονται οι αυξήσεις στη Δ.Ε.Η.. Έχει περάσει εδώ και καιρό μια καταστροφολογία σε ό,τι αφορά την επιχείρηση. Έρχεται το ΕΤΜΕΑΡ, θα το δούμε, θα το συζητήσουμε σε εκείνη την Επιτροπή. Αλλά, βεβαίως, σε αυτό το νομοσχέδιο που είχαμε και λίγες ώρες να το δούμε, ε, πρέπει να περάσουν όλα.

 Παράταση Δασικών Χαρτών, οκ.

 ΦΟΔΣΑ. Άλλο περιβαλλοντολογικό. Άλλο περιβαλλοντολογικό. Δεν θα ακούω τους βουλευτές της Ν.Δ. όταν γίνετε φυσική καταστροφή να κλαίνε, πάλι. Όταν δεν κάνουμε χωροταξία, όταν δεν κάνουμε δασικούς χάρτες, όταν δεν καθορίζουμε αιγιαλούς, όταν βάζουμε ένα ταμείο για τα περιβαλλοντολογικά, όταν γίνετε η καταστροφή κλαίμε. Δεν είναι έτσι. Οι «ΦΟΔΣΑ» λοιπόν, είχαν την υποχρέωση τα αντισταθμιστικά οφέλη να τα δίνουν για περιβαλλοντικούς σκοπούς.

Και τι έρχεστε και λέτε; Ε, όχι μόνο. Ας τα δίνουν και πουθενά αλλού. Εδώ είναι φωτογραφικό. Νομίζω και ο Εισηγητής του Κ.Κ.Ε. αναφέρθηκε σε αυτό.

Είχατε πρόσφατα νομοσχέδιο για τους ΟΤΑ. Το καταγγείλαμε. Ενός ανδρός αρχή, καταρρίπτει την απλή αναλογική. Ξέρετε τι κάνετε με αυτό εδώ το νομοσχέδιο σήμερα; Μαζεύεται τις ουρές των πρόχειρων νομοσχεδίων που κατεβάσετε σαν τροπολογίες. Μαζεύεται ουρές.

Βεβαίως, επιβεβαιώνει την ενός ανδρός αρχή με τις οικονομικές αρχές να αποφασίζουν και όχι το Δημοτικό Συμβούλιο. Καταργούμε το Δημοτικό Συμβούλιο.

Για τον αθλητισμό, θέλω να πω ότι αυτή τη ρύθμιση την είχαμε ετοιμάσει και εμείς. Το μόνο - και κρατώ μία επιφύλαξη- είναι για τους αθλητές που έχουν προκριθεί. Δεν φταίνε οι αθλητές αν τα σωματεία τους δεν έχουν αναγνώριση, δεν φρόντισαν. Θα ήθελα όμως κάποια στοιχεία για το πόσοι αθλητές είναι αυτοί και ποια σωματεία είναι. Αυτό παρακαλώ αν μπορούσαμε να το έχουμε.

Πάμε τώρα σε μια άλλη ουρά. Εδώ είχατε κάνει το φοβερό. Πήρατε το σωφρονιστικό ίδρυμα από το Υπουργείο Δικαιοσύνης και των μεταφέρατε στο Προστασίας του Πολίτη στο πλαίσιο του δόγματος «νόμος και τάξη» και όλα αυτά, τα οποία θα βρίσκεται συνεχώς μπροστά σας. Βεβαίως, διαπιστώσετε ότι τα ιατροδικαστικά θέματα και της επιμέλειας της υπηρεσίας επιμελητών ανηλίκων, δεν μπορούν να παν στο Προστασίας του Πολίτη. Πάλι καλά που το καταλάβατε.

Επομένως, βεβαίως, κάνετε αυτή τη διόρθωση και κατά τη συνήθειά σας ξαναδημιουργείται στη Γενική Γραμματεία Αντιεγκληματικής Πολιτικής και Διεύθυνσης Οικονομικών Υπηρεσιών Διοικητικής Υποστήριξης κ.λπ., προφανώς γιατί με τη διάσπαση και τη μεταφορά αυτού του κομματιού σε άλλο Υπουργείο δεν υπήρχαν αυτές οι Διευθετήσεις.

Είχατε κυβερνήσει πάρα πολλά χρόνια για να μην ξέρετε ότι όταν κάνουμε τέτοιες αποκολλήσεις και μεταφορές από κάτω κρέμονται υπηρεσίες. Και έτσι καινούργιοι υπάλληλοι, καινούργιες υπηρεσίες.

Εν πάση περιπτώσει, δεν θα επεκταθώ άλλο σε αυτά. Το μόνο που πραγματικά θα ήθελα να πω για τελευταία φορά, η διαδικασία είναι απαράδεκτη. Μείναμε, μόνο και μόνο, για να ακουστούν κάποιες απόψεις. Πάσχει σε πολλά, συνεχώς ανακαλύπτουμε καινούργια. Αλλά και επί της ουσίας παρακαλώ τον Υπουργό, τον κ. Κεφαλογιάννη, να μην συμφωνήσει στο να γυρίσει στο παλαιό σύστημα. Ας αλλάξει το νόμο που βρήκε. Όσα σημεία θέλει, όσα έχει φανεί ότι κάτι έχουν μπλοκάρει, αλλά σε καμία περίπτωση δεν κλείνουμε το μάτι στη διαφθορά και δεν εξυπηρετούμε την οδική ασφάλεια, που είναι ένα εθνικό πολύ σοβαρό θέμα. Σας ευχαριστώ πολύ.

 **ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Σας ευχαριστούμε και εμείς κυρία Πέρκα.

 Το λόγο έχει ο Ειδικός Αγορητής του Κινήματος Αλλαγής, ο κ. Γκόκας.

 **ΧΡΗΣΤΟΣ ΣΠΙΡΤΖΗΣ:** Κύριε Πρόεδρε, θα ήθελα να αναφέρωένα θέμα επί της διαδικασίας. Επειδή εμείς δεν είχαμε χρόνο, δεν είχαμε νομοσχέδιο από πριν, κατατέθηκε στις 11 το βράδυ, σας λέω ότι στο κεφάλαιο 6, παρότι είναι στον τίτλο Αρμοδιότητες του Υπουργείου Προστασίας του Πολίτη, υπάρχει στο άρθρο 18, παράγραφος 3, διάταξη που αφορά το Υπουργείο Δικαιοσύνης και δεν έχει την υπογραφή του Υπουργού Δικαιοσύνης.

Παρακαλούμε, λοιπόν, να αποσυρθεί, να υπογραφεί από το Υπουργείο Δικαιοσύνης και αν συνεχιστεί η διαδικασία, γιατί η υποβάθμιση του Κοινοβουλίου με αυτή την διαδικασία είναι προφανής, θα παρακαλούσαμε ως συμβούλους του Κοινοβουλίου πλέον και της Επιτροπής να έρθει ο διοικητής Εσωτερικών Υποθέσεων της Ελληνικής Αστυνομίας.

 **ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ωραία κ. Σπίρτζη, ακούστηκε αυτό. Η Κυβέρνηση είναι εδώ, το ακούει και θα διευκρινιστεί μέχρι το τέλος της συνεδρίασης.

 Κύριε Γκόκα, έχετε το λόγο.

 **ΧΡΗΣΤΟΣ ΓΚΟΚΑΣ (Ειδικός Αγορητής του Κινήματος Αλλαγής):** Σας ευχαριστώ, κύριε Πρόεδρε.

 Φαίνεται, προχωρώντας στη διαδικασία, ότι δεν μένει καμία αμφιβολία για τη λογική της νομοθέτης, συνέχεια και προηγούμενων νομοθετημάτων, που είναι στη λογική, υπάρχει μια πλειοψηφία, ό,τι και να ειπωθεί, όποια πρόταση και να ακουστεί, αποφασίζουμε και προχωράμε χωρίς καμία συναίνεση. Νομίζω, ότι άλλα ήταν αυτά που ακούγονταν πριν τις εκλογές και άλλα βλέπουμε να εφαρμόζονται. Υπάρχει μια αντίφαση στο πριν και στο μετά από τις εκλογές. Θεωρώ, λοιπόν, και θέλω να επαναλάβω με την κύρια τοποθέτησή μου ότι αυτή είναι μια απαράδεκτη διαδικασία που συζητούμε σήμερα με κατεπείγοντα χαρακτήρα. Ένα νομοσχέδιο που είναι στην ουσία ένα άθροισμα πολλών τροπολογιών.

 Φυσικά, δεν υπάρχει τίποτα το κατεπείγον σε ένα θέμα που είναι γνωστό εδώ και καιρό, σε ένα θέμα που θα μπορούσε να αρχίσει να συζητιέται πριν πέντε μέρες ή να μας πάρει και τρεις μέρες ακόμα, για να λυθεί το όποιο πρόβλημα υπάρχει με τις εξετάσεις για τα διπλώματα οδήγησης.

 Τώρα, αν το πιο επείγον από τα θέματα αρμοδιότητας του Υπουργείου Υποδομών και Μεταφορών είναι θέματα άλλων Υπουργείων, που έρχονται ως άρθρα, τα οποία θα μπορούσαν το καθένα από αυτά να είναι κάτι εντελώς ξεχωριστό, π.χ. μια τροπολογία, φαίνεται λοιπόν ότι αναιρεί το χαρακτήρα του κατεπείγοντος του κύριου νομοσχεδίου. Επομένως, θα θέλαμε να μην επαναληφθεί τουλάχιστον, στην Επιτροπή μας, αλλά και στο σύνολο του κοινοβουλευτικού έργου παρόμοια διαδικασία.

 Έχουμε νομοσχέδιο που το πήραμε πριν λίγες ώρες. Αν πούμε ότι είμαστε έτοιμοι να τοποθετηθούμε πλήρως, δεν θα είμαστε ειλικρινείς και φυσικά υπάρχει και το δεδομένο ότι δεν υπήρξε διαβούλευση. Τουλάχιστον, όταν υπάρχει μια διαβούλευση βλέπεις κάποιες διατάξεις, παρακολουθείς, μπαίνει σε ένα κλίμα που αφορά το νομοσχέδιο και είσαι προετοιμασμένος.

 Έχουμε μπροστά μας μια συρραφή τροπολογιών. Θα το λέγαμε πολύ-τροπολογία αυτό το νομοσχέδιο και επειδή εκ της φύσεως του δεν έχει κάποια Αρχή ως νομοσχέδιο, επί της οποίας θα μπορούσαμε να τοποθετηθούμε, θέλω να δηλώσω εξαρχής ότι καταψηφίζουν επί της Αρχής. Καταψηφίζουμε, γιατί θεωρούμε ότι δεν υπάρχει Αρχή στην έννοια αυτού του συγκεκριμένου νομοσχεδίου.

 Επί των άρθρων, φυσικά, πέραν των όποιων επιγραμματικά μπορέσω να πω σήμερα θα τοποθετηθούμε στην Ολομέλεια και επί των άρθρων προφανώς, επιφυλασσόμεθα για την Ολομέλεια.

Ένα άλλο χαρακτηριστικό, το οποίο παρά την επιμονή μας και την πρότασή μας να υπάρξει μια συνάντηση και ένας διάλογος με τους φορείς, χωρίς έστω να αλλάξει ο χαρακτήρας του κατεπείγοντος, δεν έγινε δεκτό και θα είχαμε ψηφοφορία του νομοσχεδίου τη Δευτέρα. Δηλαδή, σε δύο μέρες δεν νομίζω ότι θα χάλαγε ο κόσμος. Άκουσα όμως, ότι διάλογος με τους φορείς έγινε. Έγινε από τους υπουργούς οι οποίοι είδαν ή βλέπουν τους φορείς και κάτι τέτοιες πληροφορίες, βέβαια, κυκλοφορούσαν και χθες όλη την ημέρα. Δηλαδή, η επιτροπή δεν δικαιούται να έχει διά ζώσης την άποψη και το διάλογο με τους φορείς, για να μπορέσουμε εμείς, ως παρατάξεις, ως κόμματα, να διαμορφώσουμε τις τελικές μας προτάσεις επί των άρθρων και φυσικά, αφού ακούσουμε και τους υπουργούς, διότι υπάρχουν 8 με 9 υπουργεία που εμπλέκονται σε ένα νομοσχέδιο 18 άρθρων. Επίσης πρωτοφανές.

Τώρα, όσον αφορά το πραγματικά σοβαρό ζήτημα των εξετάσεων για τα διπλώματα οδήγησης, είναι σοβαρό ζήτημα. Το βλέπουμε όλοι. Υπάρχουν θέματα που έχουν να κάνουν είτε με τις υποδομές, που αφορούν τα ειδικά επαρχιακά οδικά δίκτυα. Υπάρχουν πάρα πολλά ατυχήματα. Υπάρχει βαρύς φόρος αίματος. Είναι ένα συνολικό πρόβλημα, αλλά όμως, αυτό το πολύ σοβαρό ζήτημα, αποτέλεσε μια πολύ έντονα προβληθείσα, τις προηγούμενες ημέρες, επικοινωνιακή πρωτοβουλία νομοθέτησης, στην προσπάθεια να πείσει η κυβέρνηση ότι είναι πανέτοιμη. Αποδεικνύεται όμως, ότι και στα θέματα αυτά, που αφορούν την οδική ασφάλεια, μια παράμετρο σημαντική, εκ των οποίων είναι και τα διπλώματα οδήγησης και τα άλλα θέματα που αναφέρονται, αποδεικνύεται λοιπόν, ότι και σε αυτόν τον τομέα, δεν είναι καθόλου έτοιμη κυβέρνηση. Ειδικά, γι' αυτό το θέμα, φαίνεται ότι πράγματι δεν είναι έτοιμη διότι, τι κάνει;

Επαναφέρει προηγούμενα νομοσχέδια. Καταργεί ότι ψηφίστηκε και ορισμένες διατάξεις, απ' ό,τι πρόλαβα να δω, τις έχετε ψηφίσει και εσείς, κύριοι συνάδελφοι της Ν.Δ.. Η παράταξή σας εννοώ, διότι κάποιοι μπορεί να μην ήσασταν τότε βουλευτές. Έχετε ψηφίσει τροποποιήσεις και καταργείτε και αυτές τις διατάξεις. Το πλαίσιο που είχε διαμορφωθεί, είχε και θετικά και αρνητικά σημεία και ορισμένα από αυτά και εμείς τα είχαμε ψηφίσει και άλλα τα είχαμε καταψηφίσει. Αντί να κάνουμε μια διόρθωση, πάμε πολύ πίσω. Έχουμε το πρόβλημα της συσσώρευσης πολλών υποψηφίων οδηγών, για εξετάσεις. Αυτό το πρόβλημα λύνεται διαγράφοντας τα πάντα; Δεν μπορούμε να δούμε το πλαίσιο εξετάσεων και από την τεχνική του πλευρά, από την τεχνική επάρκεια και σε σχέση με το όλο σύστημα διεξαγωγής των εξετάσεων των εμπλεκομένων, των εξεταστών, του τρόπου προετοιμασίας των υποψηφίων; Δεν πρέπει να λαμβάνεται υπόψη η αξιολόγηση των πραγματικών αναγκών, των απαιτήσεων και προϋποθέσεων για αυτό το πλαίσιο αξιολόγησης των προσόντων και συμπεριφοράς των υποψηφίων οδηγών και όχι να προσδιορίζεται από τεχνικές παραμέτρους; Δηλαδή, να επικαλούμαστε ότι έχουμε αδυναμία, γιατί, π.χ. δεν έχουν προσωπικό. Να βρούμε προσωπικό. Ή δεν έχουμε τα σύγχρονα τεχνικά μέσα που θα έπρεπε να υποβοηθούν όλο αυτό το έργο της εκπαίδευσης και των εξετάσεων; Να εφοδιαστούμε και με αυτά.

Επομένως, θεωρώ, ότι υπάρχει ένα θέμα, το οποίο δείχνει μια νομοθέτηση που δίνει μια λύση επαναφοράς σε ένα παλιό σύστημα, δίνει ένα χρόνο, προσδιορίζεται μεν, αλλά θεωρώ ότι είναι πολύ μεγάλος ο χρόνος για να έχουμε ένα αξιόπιστο και αποτελεσματικό σύστημα, το οποίο δεν γνωρίζουμε πότε θα παράξει αποτελέσματα. Άρα λοιπόν, νομίζω ότι είναι λάθος αυτή η διαδικασία, έτσι όπως θεσμοθετήθηκε. Και φυσικά, εάν δούμε, ότι πραγματικά υπάρχει το πρόβλημα των καθυστερήσεων, το μπλοκάρισμα με τους 105.000 υποψήφιους οδηγούς που περιμένουν, ναι, να το αναγνωρίσουμε. Αλλά, δεν πρέπει όμως, κάποια στιγμή, να περπατήσουμε στο δρόμο που μας οδηγεί σε σύγκλιση με τις υπόλοιπες ευρωπαϊκές χώρες, σε έναν σύγχρονο σχεδιασμό; Πρέπει να πάμε οπωσδήποτε πίσω και μάλιστα με ένα νομοσχέδιο που συζητάμε εμείς, σήμερα, χωρίς καν να έχουμε προλάβει να το διαβάσουμε με τον τρόπο που πρέπει; Γιατί, γνωρίζουμε τα προβλήματα και στο οδικό δίκτυο και τα στοιχεία των ατυχημάτων που υπάρχουν. Τι θέλουμε να επαναφέρουμε στην προηγούμενη κατάσταση; Έχουν επαναφερθεί και έχουν αναβληθεί πολλά από τους προηγούμενους νόμους επί της κυβέρνησης ΣΥΡΙΖΑ-ΑΝΕΛ. Δεν έπρεπε τώρα, αντί να έχουμε ή το ένα άκρο, δηλαδή, αν υποθέσουμε ότι έχουμε ένα πρόβλημα σήμερα ή το άλλο που μας οδηγεί πίσω, χωρίς κανένα λόγο, πιστεύουμε εμείς να έχουμε μια μέση λύση, με την οποία θα προχωρούσαμε;

Θα αναφερθώ εν συντομία, κύριε Πρόεδρε, σε κάποια ζητήματα που αφορούν επιμέρους θέματα, τα οποία περιλαμβάνονται στο νομοσχέδιο και φυσικά, θα ήθελα να ξεκινήσω με ένα ζήτημα, που πραγματικά δημιουργεί πολλούς προβληματισμούς και γίνεται αντικείμενο συζήτησης, σε σχέση με την ασφάλεια που μπορεί να υπάρχει από την κίνηση των ελαφρών και βαρέων τετράτροχων οχημάτων και μοτοσυκλετών. Νομίζω, ότι υπήρξε μια βιαστική απόφαση στην προηγούμενη περίοδο, η οποία υπάρχει και χωρίς διάλογο. Άρα λοιπόν, ενώ είχαμε προβλήματα και με το παλαιό σύστημα, έχουμε προβλήματα και με το ισχύον. Φαίνεται λοιπόν, ότι το μέτρο αυτό απέτυχε, γιατί σχεδιάστηκε χωρίς ορθολογισμό και χωρίς διάλογο. Νομίζω, ότι θα έπρεπε να το δούμε με περισσότερη συζήτηση και με περισσότερο διάλογο και με την Τοπική Αυτοδιοίκηση και με όσους δραστηριοποιούνται, γύρω από αυτό το θέμα.

Θα ήθελα να αναφερθώ στο πλαίσιο των εξετάσεων. Καταργήθηκε η δευτεροβάθμια ιατρική επιτροπή. Θα πρέπει να υπάρξει μια τέτοια επιτροπή, αλλά θα πρέπει να είναι θεσμοθετημένη, με ειδικούς γιατρούς, οι οποίοι θα έχουν και μια εκπαίδευση συγκεκριμένη, όπως γίνεται στην Ευρώπη. Να είναι εξειδικευμένοι, ούτως ώστε να μπορούν να παρέχουν την υπηρεσία που πραγματικά πρέπει να παρέχουν για να υπάρξει ασφάλεια, ως προς τις δυνατότητες του κάθε εξεταζόμενου. Φυσικά, θα πρέπει να δούμε αυτό το θέμα, που αφορά τους συμπολίτες μας, οι οποίοι είναι από κάποια ηλικία και πάνω. Νομίζω ότι σε αυτό το θέμα θα πρέπει να το δούμε λίγο, ως προς τα αποτελέσματα, που έχουν υπάρξει από την εφαρμογή του μέχρι τώρα μέτρου. Εάν υπάρχουν κάποια προβλήματα, να δούμε πώς διορθώνονται. Φυσικά, δεν μιλάμε για διάκριση σε βάρος κάποιων συμπολιτών, αλλά για την αντικειμενική ανάγκη να δούμε κάποια ζητήματα, τα οποία θα έδιναν τα καλύτερα αποτελέσματα, στο πλαίσιο με το οποίο θα χορηγείται η δυνατότητα να οδηγούν οι συμπολίτες μας, όπως και έχουν το δικαίωμα, εφόσον υπάρχουν οι δυνατότητες, συνολικά και από την ιατρική πλευρά και από το θέμα της δυνατότητας να χειρίζονται το όχημα στην κυκλοφορία. Θεωρώ, ότι ίσως είναι βιαστική αυτή η διάταξη, έτσι όπως θεσμοθετείται. Θα ήθελε περισσότερη και καλύτερη επεξεργασία, αλλά θα την ξαναδούμε και θα την συζητήσουμε και αύριο στην Ολομέλεια.

Τώρα, σε ορισμένα άλλα άρθρα υπάρχουν διάφορα θέματα. Π.χ., έχουμε το θέμα των διατάξεων του Υπουργείου Εσωτερικών. Εδώ και πάλι δεν υπήρξε, το είπαμε και πριν, δημόσια διαβούλευση, πριν να κατατεθούν αυτές οι ρυθμίσεις. Δεν ξέρουμε τι λένε οι παράγοντες και φορείς της αυτοδιοίκησης. Φαίνεται λοιπόν ένα έλλειμμα σοβαρότητας που εμφάνιζε βέβαια και ο ΣΥΡΙΖΑ στις πρακτικές της νομοθέτησης του και φαίνεται ότι το ακολουθείτε και εσείς.

Επιχειρώντας τώρα να διορθώσετε τα προβλήματα που είχαν δημιουργηθεί με τον «Κλεισθένη» ή αυτά που προέκυψαν με τον νέο νόμο Θεοδωρικάκου πάμε σε έναν τρόπο νομοθέτησης και πάλι βιαστικό, πρόχειρο και φυσικά οι επισημάνσεις που η παράταξή μας είχε διατυπώσει κατά την συζήτηση του πρόσφατου νόμου για την Τοπική Αυτοδιοίκηση, αναδεικνύονται τελικά εύστοχες και δικαιωνόμαστε τόσο ως προς τις έγκαιρες και στοχευμένες παρεμβάσεις μας, όσο και ως προς τον χαρακτηρισμό των νομοθετημάτων ως πρόχειρων. Θα πούμε, βέβαια, περισσότερα πράγματα και για επιμέρους ζητήματα που περιλαμβάνουν αυτά τα άρθρα και για τους ΦοΔΣΑ και για όλα τα άλλα ζητήματα που έχουν να κάνουν με την Τοπική Αυτοδιοίκηση.

Όσον αφορά στα θέματα που έχουν σχέση με το άρθρο 18 και με τις διατάξεις για τα σωφρονιστικά ζητήματα που πραγματικά άπτονται και των αρμοδιοτήτων του Υπουργείου Δικαιοσύνης και εκεί επιβεβαιώθηκε η θέση μας, ότι δεν μπορούσαν να μεταφερθούν, ότι ήταν απαράδεκτο να μεταφερθούν στο Υπουργείο Προστασίας του Πολίτη οι ιατροδικαστές και οι επιμελητές ανηλίκων. Και φαίνεται ότι αυτό αναγνωρίζεται ότι επαναφέρονται αυτές οι αρμοδιότητες στο Υπουργείο Δικαιοσύνης, αν κατάλαβα καλά, διαβάζοντας το νομοσχέδιο και εν πάση περιπτώσει σε κάθε περίπτωση η θέση μας ότι δεν πρέπει να υπάρξει αστυνομικοποίηση των φυλακών, που αντίκειται και στο ευρωπαϊκό κεκτημένο, επιβεβαιώνεται αυτή η θέση μας και να πρέπει να κάνουμε μια συζήτηση πιο αναλυτική πάνω και σε αυτό το θέμα.

Όπως είπα για τα άρθρα δεν θα τοποθετηθούμε σήμερα, θα επιφυλαχθούμε για την Ολομέλεια. Επί της αρχής δεν ψηφίζουμε, γιατί θεωρούμε ότι δεν υπάρχει αρχή στο νομοσχέδιο και φυσικά θα ήθελα κλείνοντας να ευχηθώ να μην ξαναβρεθούμε σε μια τέτοια συζήτηση και σε ένα τέτοιο ζήτημα που αφορά κατεπείγον νομοσχέδιο, χωρίς κατά τη γνώμη μας να είναι κατεπείγον.

**ΘΕΟΠΙΣΤΗ(ΠΕΤΗ) ΠΕΡΚΑ(Εισηγήτρια της Μειοψηφίας):** Κύριε Πρόεδρε, θέλω να κάνω μια μικρή παρέμβαση που κρίνω ότι είναι πολύ σοβαρή. Πραγματικά, η έλλειψη της υπογραφής του Υπουργού Δικαιοσύνης όταν εισάγονται τέτοιες διατάξεις, δημιουργεί θέμα μη σύννομης διαδικασίας. Λέω, λοιπόν, είτε συνεχίζουμε, κύριε Πρόεδρε ή δεν συνεχίζουμε, είναι παράνομο.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Δεν αποφασίζετε εσείς εάν είναι παράνομο, σας είπα ότι διερευνάται από την αρμόδια κυβερνητική υπηρεσία.

**ΘΕΟΠΙΣΤΗ (ΠΕΤΗ) ΠΕΡΚΑ (Εισηγήτρια της Μειοψηφίας):** Όχι εγώ. Υπάρχουν και νόμοι σε αυτή τη χώρα, δεν αποφασίζουν οι πλειοψηφίες. Υπάρχουν και θεσμοί. Λείπει η υπογραφή του Υπουργού Δικαιοσύνης. Ή αυτή η διάταξη θα εξαλειφθεί ή Θα πάει το νομοσχέδιο πίσω. Δεν γίνεται να συνεχίσουμε να συζητάμε. Διαβούλευση δεν έχει, το έναν δεν έχει, το άλλο δεν έχει.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Αφήστε με να σας απαντήσω. Επιχειρηματολογείτε και τα λέτε μόνη σας. Θέσατε ένα θέμα και σας είπα, δώστε μου χρόνο να το διευκρινίσω. Πριν μιλήσω εγώ το επαναφέρατε.

Λοιπόν, από τη Γενική Γραμματεία της Κυβέρνησης με ενημέρωσαν ότι το επισπεύδον Υπουργείο είναι το Υπουργείο Προστασίας του Πολίτη, γι' αυτό και ακολουθήθηκε αυτή η διαδικασία. Εάν επιμένετε να θέτετε θέμα πολιτικό, ο κύριος Υπουργός Δικαιοσύνης αύριο θα έρθει στην Ολομέλεια να στηρίξει την διατύπωση.

**ΣΩΚΡΑΤΗΣ ΦΑΜΕΛΛΟΣ:** *(Ομιλεί εκτός μικροφώνου)*

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Δεν είμαι νομικός να κρίνω επί κανονιστικού της διαδικασίας. Σας λέω ότι από τη Γενική Γραμματεία της Κυβέρνησης μου λένε ότι από το επισπεύδον δεν έχει υπογραφεί, γιατί το επισπεύδον είναι άλλο Υπουργείο και θεωρήθηκε ότι δεν χρειάζεται.

**ΗΛΙΑΣ-ΚΡΙΤΩΝ ΑΡΣΕΝΗΣ (Ειδικός Αγορητής του ΜέΡΑ25):** Κύριε Πρόεδρε, γιατί υπογράφουν τότε τα άλλα Υπουργεία;

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Σας έδωσα μια απάντηση.

**ΘΕΟΠΙΣΤΗ(ΠΕΤΗ) ΠΕΡΚΑ(Εισηγήτρια της Μειοψηφίας):** Κύριε Πρόεδρε, καμιά φορά σηκώνουμε τους τόνους. Καμιά φορά γίνονται απαράδεκτα πράγματα. Αυτό εκθέτει κι εσάς.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Δεν υπάρχει θέμα επιτυχίας.

**ΘΕΟΠΙΣΤΗ (ΠΕΤΗ) ΠΕΡΚΑ (Εισηγήτρια της Μειοψηφίας):** Και εγώ δεν είμαι νομικός, αλλά αυτό το καταλαβαίνω. Ναι μεν είναι επισπεύδον, αλλά αφορά και μπαίνει σε χωράφια του άλλου Υπουργείου. Πρέπει να υπογράψει ο αρμόδιος Υπουργός, αλλιώς να το αποσύρετε. Δεν μπορούμε να συνεχίσουμε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Δεσμεύεται, λοιπόν, ο Υπουργός Δικαιοσύνης ότι θα έρθει αύριο στην Ολομέλεια να το στηρίξει και προφανώς θα το υπογράψει.

**ΓΕΩΡΓΙΟΣ ΒΑΡΕΜΕΝΟΣ:** Κύριε Πρόεδρε, αυτό που λέτε δεν θεραπεύει το πρόβλημα που έχει περιγραφεί.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Μα δεν υπάρχει θέμα θεραπείας.

**ΓΕΩΡΓΙΟΣ ΒΑΡΕΜΕΝΟΣ:** Μα πώς αλλιώς;

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κατά την γνώμη της Κυβέρνησης δεν υπάρχει θέμα θεραπείας, εμμένετε σε ένα τυπικό θέμα που το κάνετε θέμα πολιτικής.

**ΓΕΩΡΓΙΟΣ ΒΑΡΕΜΕΝΟΣ:** Μα δεν τέθηκε θέμα πολιτικής. Τέθηκε θέμα κανονιστικό αν το αντιλαμβάνεστε; Το αντιλαμβάνεστε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κύριε Βαρεμένε σας είπα το εξής. Από την στιγμή που η ερμηνεία από την μεριά της Κυβέρνησης είναι ότι το επισπεύδον Υπουργείο είναι άλλο και δεν χρειάζεται, γι' αυτό και το έφερε έτσι. Δεν είναι λάθος. Εάν παρόλα αυτά υπάρχει νομικό κενό, διερευνάται και μπορεί να διευκρινιστεί.

**ΓΕΩΡΓΙΟΣ ΒΑΡΕΜΕΝΟΣ:** Κύριε Πρόεδρε, εδώ ψηλαφούμε την ερμηνεία της Βουλής. Αυτή τη στιγμή είμαστε στη Βουλή. Δεν ξέρω πως το ερμηνεύει και πως η Κυβέρνηση. Τέθηκε αυτό το θέμα. Λοιπόν, λέμε ότι με το να έρθει αύριο ο Υπουργός δεν θεραπεύεται.

**ΓΕΩΡΓΙΟΣ ΒΑΡΕΜΕΝΟΣ:** Αυτό υπερβαίνει και την προχειρότητα.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Σας απάντησα, μην κάνετε χαρακτηρισμούς, δεν θα υπάρχει διαφορετική προσέγγιση.

**ΓΕΩΡΓΙΟΣ ΒΑΡΕΜΕΝΟΣ:** Ο χαρακτηρισμός μου είναι πολιτικός.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Μα δεν χρειάζονται χαρακτηρισμοί.

**ΓΕΩΡΓΙΟΣ ΒΑΡΕΜΕΝΟΣ:** Ο χαρακτηρισμός μου είναι πολιτικός. Ορισμένα πράγματα που συνέβησαν εδώ, λειτουργούν σωρευτικά. Και σας λέω, λοιπόν, ότι το φαινόμενο υπερβαίνει και την προχειρότητα. Αν πράγματι είναι προχειρότητα να τη διαπιστώσει η Κυβέρνηση και να την θεραπεύσει.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Δεν είναι προχειρότητα, σας είπα. Δεν είναι προχειρότητα, είναι ότι δεν χρειάζεται.

**ΓΕΩΡΓΙΟΣ ΒΑΡΕΜΕΝΟΣ:** Μπορεί να είναι κάτι πιο σοβαρό.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Την επιμονή σας εγώ δεν θα την απορρίψω. Θα την μεταφέρω και πολιτικά έχω την διαβεβαίωση ότι θα υπάρχει απόλυτη κάλυψη για όλα τα ζητήματα που θέσατε.

**ΓΕΩΡΓΙΟΣ ΒΑΡΕΜΕΝΟΣ:** Θεσμικά το θέτω. Από ποιον;

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Από την Κυβέρνηση. Απλώς το θέμα είναι ότι δεν χρειάζεται να εμμένουμε στο διαδικαστικό. Δεν θα σας πω εγώ την δικιά μου άποψη.

Το λόγο έχει ο κ. Τζανακόπουλος.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Εδώ, κύριε Πρόεδρε, δεν τίθεται ζήτημα κυβερνητικής ερμηνείας. Το είπε και ο κ. Βαρεμένος, προηγουμένως. Εδώ είμαστε Βουλή. Το ζήτημα δεν είναι τι ερμηνεία κάνει η Κυβέρνηση ως προς το ποιες υπογραφές χρειάζονται. Το ζήτημα είναι ποιες υπογραφές απαιτεί ένα νομοσχέδιο για να κατατεθεί στη Βουλή και να εισαχθεί στις Επιτροπές. Συγκεκριμένα, λοιπόν, σας λέω ότι όσα Υπουργεία αγγίζονται προς τις αρμοδιότητές τους και όχι μόνο τα επισπεύδοντα Υπουργεία από συγκεκριμένες διατάξεις του νομοσχεδίου, οφείλουν να υπογράφουν οι αρμόδιοι Υπουργοί το νομοσχέδιο.

Σας λέω, λοιπόν, ότι ο μοναδικός τρόπος θεραπείας της συγκεκριμένης τυπικής παράλειψης, η απόσυρση του νομοσχεδίου και οι επανυποβολή του με την υπογραφή του Υπουργού Δικαιοσύνης και τούτο δεν είναι ζήτημα μεταφοράς δικής σας προς την Κυβέρνηση για να μας απαντήσει η Κυβέρνηση. Είναι ζήτημα του Προεδρείου της Βουλής και αυτής εδώ της Επιτροπής. Δεν έχει να κάνει κάποιου τύπου συνεννόηση που θα γίνει με την Κυβέρνηση και δεν έχει να κάνει με την πολιτική στήριξη του νομοσχεδίου από τον Υπουργό της Δικαιοσύνης. Μιλάμε για τυπική παράλειψη η οποία οδηγεί σε παρανομία και γι' αυτό το λόγο δεν θεραπεύεται σε αυτή τη φάση της διαδικασίας. Η μόνη λύση που σας απομένει είναι η απόσυρση του νομοσχεδίου και η επανυποβολή του με όλες τις τυπικές προϋποθέσεις καλυμμένες.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Προφανώς δεν υπάρχει περίπτωση απόσυρσης του νομοσχεδίου για μια παράγραφο. Εν πάση περιπτώσει, για την παράγραφο αυτή θα διευκρινισθεί και θα δούμε ποια είναι η σωστή διαδικασία, από τη μεριά της Κυβέρνησης και από τους νομικούς.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Δεν είναι θέμα της Κυβέρνησης.

**ΘΕΟΠΙΣΤΗ (ΠΕΤΗ) ΠΕΡΚΑ (Εισηγήτρια της Μειοψηφίας):** Κύριε Πρόεδρε, ένα παράδειγμα. Η κυρία Κεραμέως, λοιπόν, υπογράφει αυτό το νομοσχέδιο, ενώ δεν είναι το επισπεύδον Υπουργείο το Παιδείας, αλλά είναι του Αθλητισμού. Πρόκειται για τους αθλητές. Βλέπω ότι το υπογράφει. Δεν είναι δικό της. Εμπλέκονται τα Υπουργεία Παιδείας και του Αθλητισμού με επισπεύδων Υπουργείο του Αθλητισμού. Γι' αυτό υπογράφει και το Υπουργείο Πολιτισμού.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κατανοητό, θα το διευκρινίσουμε.

**ΘΕΟΠΙΣΤΗ (ΠΕΤΗ) ΠΕΡΚΑ (Εισηγήτρια της Μειοψηφίας):** Ενώ η κυρία Μενδώνη υπογράφει, αλλά υπογράφει και η κυρία Κεραμέως που εμπλέκεται το Υπουργείο Παιδείας.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Εν πάση περιπτώσει, στο κεφάλαιο Θ΄ κάνει αναφορά στο Υπουργείο Παιδείας, γι' αυτό το υπογράφει.

**ΘΕΟΠΙΣΤΗ (ΠΕΤΗ) ΠΕΡΚΑ (Εισηγήτρια της Μειοψηφίας):** Γιατί, δεν κάνει αναφορά στο Υπουργείο Δικαιοσύνης; Δεν κάνει αναφορά για το σωφρονιστικό σύστημα, για τις υπηρεσίες;

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κυρία Πέρκα, ακούστηκαν οι απόψεις σας. Κύριε Τζανακόπουλε, θα το μεταφέρω. Ελάτε να προχωρήσουμε έως ότου διευκρινιστεί.

**ΘΕΟΠΙΣΤΗ (ΠΕΤΗ) ΠΕΡΚΑ (Εισηγήτρια της Μειοψηφίας):** Μα πρέπει να τις λάβετε υπ' όψιν σοβαρά.

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, επιτρέψτε μου να πω κάτι. Έχω ζητήσει το λόγο. Εγώ θα πω κάτι, κύριε Πρόεδρε, το οποίο πρέπει να γραφεί στα πρακτικά. Η έλλειψη της υπογραφής του Υπουργού Δικαιοσύνης που αναγράφεται ρητά σε άρθρο του Υπουργείου Δικαιοσύνης μέσα στο νομοσχέδιο και δημιουργεί θέμα ακυρότητας του νόμου.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το «ρητά» το λέτε εσείς. Σας είπα το επισπεύδον Υπουργείο είναι άλλο. Αυτή είναι η εξήγηση και για τη διάταξη μεμονωμένα το κοιτάζει η αρμόδια υπηρεσία.

**ΣΩΚΡΑΤΗΣ ΦΑΜΕΛΛΟΣ:** Κύριε Πρόεδρε, δυστυχώς, κάνετε λάθος, διότι στη σελίδα 13 του νομοσχεδίου, σελίδα 57 της Εισηγητικής Έκθεσης που αφορά στο άρθρο 3, παράγραφος α΄ αναφέρει: «Έως την 31/12/2019 το Υπουργείο Δικαιοσύνης είναι αρμόδιο για την διεκπεραίωση κάθε ζητήματος». Αναφέρεται ρητά στο νομοσχέδιο, στο Σώμα που υποβλήθηκε από την Κυβέρνηση. Ο όρος «το Υπουργείο Δικαιοσύνης» πέρα από τα ζητήματα αρμοδιότητας, αναφέρεται και επί του κειμένου. Υποχρεούται ο έλεγχος της Βουλής να διακρίνει την υπογραφή του Υπουργού Δικαιοσύνης και σας ενημερώνουμε για να προφυλάξουμε την Επιτροπή και τη Βουλή, ότι υπάρχει θέμα ακυρότητος του νόμου άμα της ψήφισής του.

Σας ζητούμε λοιπόν για να προφυλάξετε τη Βουλή, την Επιτροπή και τη δική σας λειτουργία, να αποσυρθεί η διάταξη ή να αποσυρθεί το νομοσχέδιο, διότι δεν καλύπτεται νομικώς και δεν είναι πλήρες. Έχετε ζήτημα νομικής ακυρότητας. Πρέπει να ρωτήσετε την νομική υπηρεσία της Βουλής, εσείς, κύριε Πρόεδρε.

 **ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ωραία, θα ερωτηθεί και αυτή εκτός των άλλων. Ακούστηκαν όλα. Προφανώς θα τα διευκρινίσουμε αυτά και θα σας ενημερώσω στην πορεία της συνεδρίασης.

Στο μεταξύ να προχωρήσουμε με τον Ειδικό Αγορητή της Ελληνικής Λύσης, τον κ. Βιλιάρδο. Κύριε Βιλιάρδο έχετε το λόγο για 15 λεπτά.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ):** Ευχαριστώ πολύ κύριε Πρόεδρε. Θα ήθελα να διαβεβαιώσω ότι συμμετείχα στη διάσκεψη των Προέδρων της Βουλής και αναφέρθηκε πράγματι μόνο το θέμα των αδειών οδήγησης. Είναι αυτονόητο λοιπόν πως η όλη σημερινή διαδικασία είναι απαράδεκτη, όπως είπα στην αρχή. Επομένως, θα έπρεπε να αποσυρθεί το νομοσχέδιο και κατά τη δική μας άποψη. Από την άλλη πλευρά, βλέπουμε ότι χρησιμοποιούνται προσχηματικά αυτοί που περιμένουν τις άδειες οδήγησης για να περάσει ένα πολυνομοσχέδιο προφανώς με άλλους σκοπούς. Όλα τα υπόλοιπα είναι στα πλαίσια του αποφασίζουμε και διατάζουμε που έχει εγκαινιάσει η Κυβέρνηση, όπως με το επιτελικό κράτος.

 Επί του νομοσχεδίου τώρα, τα εξής, όσον αφορά το άρθρο 1. Νέα αποζημίωση εξεταστών. Από την έκθεση του Γενικού Λογιστηρίου του Κράτους, προκύπτει επιβάρυνση του κρατικού προϋπολογισμού κατά περίπου 3 εκατ. ευρώ, από την καθιέρωση μηνιαίας αποζημίωσης ύψους 250 ευρώ των εξεταστών , η οποία θα ισχύσει από την 1η Νοεμβρίου έναντι των 240 ευρώ σήμερα. Θα χορηγείται πλέον για πέντε έτη, αντί για έξι συμμετοχές τους στην πρακτική εξέταση. Πώς δικαιολογείται η συγκεκριμένη διαφοροποίηση συγκριτικά με το προ ισχύον καθεστώς; Αφού ούτως ή άλλως μιλάμε για μια μεταβατική περίοδο η οποία θα ισχύσει μέχρι και την έναρξη του νέου καθεστώτος για τα διπλώματα οδήγησης. Κάνει διακοπές το μικρόφωνο.

Στο άρθρο 2. Σύμφωνα με το Υπουργείο, η επαναφορά στο προηγούμενο καθεστώς θεωρητικής εξέτασης και δοκιμασίας προσόντων και συμπεριφοράς υποψηφίων οδηγών θα διαρκέσει εννέα μήνες. Ένα διάστημα κατά το οποίο Ειδική Επιτροπή που συστήνεται θα επεξεργαστεί και θα εισηγηθεί ένα νέο σύγχρονο και εφαρμόσιμο πλαίσιο κατά τα πρότυπα της Ε.Ε. Πόσο υλοποιήσιμο είναι το ενιάμηνο για την ολοκλήρωση της διαδικασίας; Κάνει συνεχώς διακοπές. Αν μου επιτρέπετε θα πάρω ένα άλλο μικρόφωνο.

Σύμφωνα με το Υπουργείο, η επαναφορά στο προηγούμενο καθεστώς θεωρητικής εξέτασης και δοκιμασίας προσόντων και συμπεριφοράς υποψηφίων οδηγών θα διαρκέσει εννέα μήνες. Ένα διάστημα κατά το οποίο Ειδική Επιτροπή που συστήνεται θα επεξεργαστεί και θα εισηγηθεί ένα νέο σύγχρονο και εφαρμόσιμο πλαίσιο κατά τα πρότυπα της Ε.Ε. Το ερώτημα εδώ είναι, πόσο υλοποιήσιμο είναι το ενιάμηνο για την ολοκλήρωση της διαδικασίας και το δεύτερο μήπως εάν θέλουμε να πούμε ότι επιλέγουμε να νομοθετήσουμε σωστά, να το κάνουμε με βάση σωστά χρονοδιαγράμματα.

Στο άρθρο 3, όσον αφορά τη σύσταση Δευτεροβάθμιων Ιατρικών Επιτροπών. Στα 1,3 εκατομμύρια ευρώ εκτιμάται από το Υπουργείο η δαπάνη για την αποζημίωση των μελών των Δευτεροβάθμιων Ιατρικών Επιτροπών που είχαν καταργηθεί και τώρα ενεργοποιούνται εκ νέου. Εκτός αυτού έχουμε απώλεια δημοσίων εσόδων κατά 1,5 εκατομμύριο ευρώ από την κατάργηση της υποκριτικής επανεξέτασης των οδηγών άνω των 74 ετών και όσων έχουν συμπληρώσει τα 80 έτη. Τα παραπάνω ποσά είναι πάρα πολύ σημαντικά κατά την άποψή μας, αρκετά μεγάλα.

Όσον αφορά τώρα τη δυνατότητα παράτασης μετά τα 80 έτη. Δεν είναι θέμα μόνο ιατρικών εξετάσεων κατά την άποψή μας. Ένας υπερήλικας έχει εξ΄ ορισμού μειωμένα αντανακλαστικά. Εάν θέλουμε να δουλέψουμε στην κατεύθυνση μείωσης των τροχαίων, πρέπει να ξαναδούμε τη διάταξη. Στην ίδια λογική κινείται και η κατάργηση εξετάσεων για παράταση διπλώματος στο 74ο έτος. Πέρα από την απώλεια εσόδων για το κράτος, η οποία είναι ασφαλώς σημαντική, είναι ακόμη μια διάταξη που δεν προσανατολίζεται στην εξασφάλιση της οδικής ασφάλειας.

Σύσταση ΔΙΕ. Ακόμη μια Επιτροπή, όπως διαπιστώνουμε και αυτή τη φορά, γεγονός που σημαίνει πως σε καμία περίπτωση το κράτος δεν συρρικνώνεται όπως είχε δηλώσει προεκλογικά ο Πρωθυπουργός αλλά και οι υπόλοιποι Υπουργοί του. Επίσης, ποια είναι η αιτιολογική βάση; Για ποιο λόγο να επιβαρυνθεί το δημόσιο; Την εργασία αυτή μπορούν να την επιτελέσουν δημόσια νοσοκομεία ή ιδιωτικά ιατρεία. Ένα επιπλέον ερώτημα είναι κατά πόσον η λειτουργία αυτής της διεύθυνσης θα συντελέσει στη δημιουργία πελατειακών σχέσεων μεταξύ σχολών οδηγών και μελών της διεύθυνσης.

Στο άρθρο 4 παράγραφος 3, κατάργηση εξετάσεων για τους άνω των 74 ετών. Θεωρούμε ότι οι κίνδυνοι στο δρόμο είναι μεγάλοι, ότι θα υπάρχουν μεγάλες επισφάλειες όσον αφορά την οδική ασφάλεια.

Στο άρθρο 9, περιβαλλοντική αδειοδότηση κυρίων ξενοδοχειακών καταλυμάτων. Λειτουργούμε δυστυχώς με αντίστροφη λογική. Αντί να υλοποιηθούν όλα τα προβλεπόμενα στους νόμους 42/76 του 2014 και στο ΚΥΑ 85/92 του 2017 για την έκδοση περιβαλλοντικής αδειοδότησης, λόγω καθυστέρησης στις διαδικασίες χάραξης αιγιαλού, έκδοσης δασικών χαρτών κ.λπ., παρατείνεται η νόμιμη λειτουργία επιχειρήσεων που έχουν μόνο καταθέσει φάκελο αδειοδότησης. Νομιμοποιούμε έτσι τις καθυστερήσεις των υπηρεσιών, ενώ θα μπορούσε να αποτελεί φωτογραφική διάταξη, καθώς στην ουσία νομιμοποιεί τη λειτουργία ξενοδοχειακών μονάδων, τα οποία ακόμη δεν έχουν τις απαιτούμενες εδώ και έτη άδειες.

Άρθρο 10. Ρύθμιση θεμάτων των ΟΤΑ. Όπως είπαν αρκετοί συνάδελφοι, ούτε ένα μήνα μετά την έκδοση του νέου νόμου για τους ΟΤΑ και ήδη φέρνουμε συμπληρωματικές διατάξεις. Αυτά συμβαίνουν όταν ψηφίζονται νομοσχέδια με τη διαδικασία του κατεπείγοντος, όπως κάνει συνεχώς η Κυβέρνηση με τα τελευταία νομοσχέδια που έχει καταθέσει. Προχειρότητα στο κείμενο του νόμου η οποία οδηγεί σε ανασφάλεια δικαίου, σε πολλαπλά νομοθετήματα και σε χάος στη διοίκηση, στους ΟΤΑ και στο κράτος.

Άρθρο 14. Ρύθμιση των οικονομικών θεμάτων των ΟΤΑ. δίνεται παραπάνω εξουσία στις οικονομικές επιτροπές από αυτή που ήδη έχουν. Εξειδίκευση πιστώσεων και δαπανών, αποστέρηση δικαιωμάτων διοικητικών συμβουλίων, η οποία βαφτίζεται από την Κυβέρνηση, αποσυμφόρηση της από ήσσονος σημασίας θέματα. Υπενθυμίζουμε ότι η Οικονομική Επιτροπή πλέον ορίζεται από το δήμαρχο, συνεπώς και πάλι τα κόμματα της αντιπολίτευσης αποδυναμώνονται.

Άρθρο 16. Και πάλι νομιμοποιούμε τις μη νόμιμες πρακτικές που μέχρι σήμερα εφαρμόζονται. Δυνατότητα αγωνιστικής διάκρισης, η οποία οδηγεί σε παραπάνω μόρια για είσοδο σε σχολές, σε ανώτατες σχολές και σε σωματεία χωρίς ειδική αθλητική αναγνώριση. Θα μπορούσε και αυτή, κατά την άποψή μας, να είναι μια φωτογραφική διάταξη.

Άρθρο 18. Υπουργείο Προστασίας του Πολίτη. Προβλέπει τη δυνατότητα απόσπασης με Υπουργική Απόφαση έως 12 επιπλέον ατόμων στο Σώμα Επιθεώρησης και Ελέγχου Καταστημάτων Κράτησης. Αυξάνονται κατά δύο και τα μέλη του διοικητικού συμβουλίου του ταμείου χρηματοδότησης δικαστικών κτιρίων και συστήνονται στο Υπουργείο Γενικής Διεύθυνσης Οικονομικών Υπηρεσιών και Διοικητικής Υποστήριξης, Διαχείρισης Καταστημάτων Κράτησης και Διαχείρισης Κρίσεων με τρεις και δύο διευθύνσεις αντίστοιχα. Θεωρούμε πως είναι ξανά μια μεγάλη υπερβολή.

Για τις άλλες ρυθμίσεις θα αναφέρουμε μόνον την παράταση δύο μηνών. Θα αναφερθούμε βεβαίως αναλυτικότερα στην Ολομέλεια, αλλά θα τις αναφέρουμε επειδή φαίνεται ότι πρόκειται για ένα νομοσχέδιο πάρα πολλών υπουργείων και όχι για αυτό που είχε συζητηθεί στην Διάσκεψη των Προέδρων.

Το πρώτο είναι η παράταση δύο μηνών, έως τις 31/10/2019 στην καταληκτική προθεσμία για την υποβολή αντιρρήσεων επί των δασικών χαρτών, ενώ επόμενη είναι η τροποποίηση των διατάξεων του νόμου για τον ειδικό λογαριασμό των Α.Π.Ε.. Το τρίτο είναι η κατάργηση του διαφοροποιημένου ΕΤΜΕΑΡ ανάλογα με την κατηγορία πελάτη και επιβολή ενιαίας χρέωσης σε όλους αναδρομικά από 1/1/2019. Ακούγεται μία σωστή ρύθμιση, αλλά θα την διαπιστώσουμε κατά την συζήτηση που θα κάνουμε με την Δ.Ε.Η.. Επόμενο είναι η τροποποίηση ρυθμίσεων για τους Ο.Τ.Α., όπως η σύνθεση των διοικητικών συμβουλίων των ΔΕΗΑ και ο επανακαθορισμός των αρμοδιοτήτων των Οικονομικών Επιτροπών. Ένα άλλο είναι οι αλλαγές στο αντισταθμιστικό όφελος που καταβάλουν οι ΦΟΔΣΑ στους δήμους, ένα θέμα εξαιρετικής σημασίας στο οποίο θα αναφερθούμε πολύ αναλυτικά αύριο στην Ολομέλεια.

Επίσης ο επαναπροσδιορισμός των αρμοδιοτήτων δημάρχου και περιφερειάρχη για τις περιπτώσεις που απαιτείται εξειδίκευση της πίστωσης που θα διατεθεί. Τέλος, η παράταση ενός έτους, έως τις 30/6/2020 για τις κατ’ εξαίρεσιν ανάθεση σε προσωρινούς μειοδότες ή αναδόχους εις εκτέλεσιν δρομολογίων για την μεταφορά μαθητών.

Αυτά και σε πολλά άλλα, θα αναφερθούμε αύριο κατά την Ολομέλεια, ενώ επιφυλασσόμαστε όσον αφορά την ψήφιση του νομοσχεδίου, επίσης κατά την Ολομέλεια. Ευχαριστώ πάρα πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ευχαριστούμε και εμείς. Συνεχίζουμε και ολοκληρώνουμε με τον Ειδικό Αγορητή του ΜεΡΑ25 κ. Αρσένη. Κύριε Αρσένη έχετε τον λόγο.

**ΗΛΙΑΣ – ΚΡΙΤΩΝ ΑΡΣΕΝΗΣ (Ειδικός Αγορητής του ΜεΡΑ25):** Ευχαριστώ. Κύριε Πρόεδρε, βλέπουμε ότι εκτός από την διάκριση κράτους - εκκλησίας πρέπει να αρχίσουμε να κοιτάμε και την διάκριση Βουλής – Κυβέρνησης. Είμαστε σε μία Επιτροπή και σε ένα Κοινοβούλιο που βλέπουμε ότι, δεν αποφασίζονται τα πράγματα με βάση τον Κανονισμό της Βουλής, αλλά με βάση τις αποφάσεις της Κυβέρνησης.

Το λέω μπροστά στον Υπουργό για να μας απαντήσει, τί άλλο χρειάζεται το νομοσχέδιο να είναι παράνομο, όταν δεν τεκμηριώνεται ο χαρακτήρας του, όταν κύριε Υπουργέ, από την Διάσκεψη των Προέδρων πέρασε ο χαρακτήρας ενός νομοσχεδίου που ερχόταν από το Υπουργείο Μεταφορών και αυτή τη στιγμή έχουμε εννέα υπουργεία, ένα άλλο νομοσχέδιο που ονομαστικά αναφέρεται στις διατάξεις το οποίο είναι κάτι εντελώς διαφορετικό από αυτό που είχε εγκριθεί, άρα παρανόμως υπάρχει αυτή τη στιγμή ο διπλός χαρακτήρας, δεν ήταν αυτό που ενέκρινε η Επιτροπή του Κοινοβουλίου, όταν λείπουν ακόμα και οι υπογραφές Υπουργών σας της Κυβέρνησης από αυτό το νομοσχέδιο, πάλι παρανόμως.

Τι είναι, λοιπόν, αυτό που κάνει το νομοσχέδιο αυτό τόσο επείγον, ώστε να πρέπει να γίνουν όλα κατά παράβαση του Κανονισμού της Βουλής; Είναι πάρα πολύ απλό. Υπάρχουν μέσα συγκεκριμένες διατάξεις οι οποίες εξυπηρετούν επείγοντα συμφέροντα εταιρειών. Θα γίνω πολύ συγκεκριμένος.

Στο κομμάτι των απορριμμάτων έχουμε αυτήν την διάταξη που μεταφέρει, ακυρώνει την υποχρέωση των δήμων να εξοφλούν τα αντισταθμιστικά οφέλη για το περιβάλλον. Να σταματήσει η υπερβολική υποβάθμιση αυτών των περιοχών, όπως η Φυλή. Δεν είναι τυχαίο, πριν από δύο ημέρες ο Δήμαρχος Φυλής το είχε ζητήσει από την ΚΕΔΕ.. Γιατί, λοιπόν, προχωράει η Κυβέρνηση σε αυτό; Ακριβώς για να μην υπάρχει καμία αντίδραση από τους δήμους και ας ξεχνάει και το δημοφιλής για την επέκταση της χωματερής στην πράξη της Φυλής. Μια επέκταση που δυστυχώς έχει βάλει το χέρι του και ο ΣΥΡΙΖΑ με απόφαση της κυρίας Δούρου, με την καθ’ ύψος επέκταση, όπως η δική σας κυβέρνηση ετοιμάζει κάτι ακόμα πιο περίπλοκο. Την ιδιωτικοποίηση των σκουπιδιών και τελικά την καύση. Υπάρχουν συγκεκριμένες εταιρείες που ασχολούνται με αυτά τα θέματα.

Τι ξέρουμε για την καύση; Η εμπειρία από τον Βόλο, στην ΑΓΕΤ αυτή τη στιγμή καίγονται με απόφαση και της δικής σας Κυβέρνησης και του ΚΙΝΑΛ και του ΣΥΡΙΖΑ, καίγονται σκουπίδια. Τα πλαστικά πρέπει να είναι 3% στο τμήμα που καίγονται προκειμένου τα φίλτρα να μπορούν να διαχειριστούν τους ρύπους. Οι πολίτες καταγγέλλουν ότι το ποσοστό των πλαστικών έχει φτάσει πάνω από 60%, ότι εισάγονται βλήματα από πλοία τα οποία έχουν ξεκινήσει από την Βόρεια Αφρική αγνώστου επικινδυνότητας και για αυτό κάθε βράδυ η πόλη του Βόλου βρωμάει. Για αυτό το λόγο ο Ιατρικός Σύλλογος του Βόλου έχει κάνει μηνυτήρια αναφορά σε εισαγγελέα.

 Αυτό είναι το μέλλον που προδιαγράφετε εσείς με τις πολιτικές σας και αυτή η τροπολογία σε αυτό αποσκοπεί για όλες τις πόλεις της Ελλάδας από Ρόδο έως Θεσσαλονίκη έως βεβαίως στην Αθήνα. Δεν είναι, όμως, μόνον αυτό. Η διάταξή σας όσον αφορά την έγκριση ξενοδοχείων που έχουν καταθέσει φάκελο, αλλά είναι σε περιοχή που δεν έχουν εγκριθεί από το Δασαρχείο οι δασικοί χάρτες και δεν έχει οριστεί ο αιγιαλός σημαίνει ότι ξενοδοχεία θα χτιστούν σε περιοχές που μπορεί να είναι δημοσίου χαρακτήρα και εμείς, ενώ έχουν παγώσει αυτές οι διαδικασίες έως την ολοκλήρωση του Κτηματολογίου των δασικών χαρτών θα τους εγκρίνουμε και θα βρεθεί πάλι ένας δασικός τουριστικός χάρτης που θα πρέπει να λύσει προβλήματα που έχουν δημιουργηθεί λόγω αυτής της παρέμβασής σας, διότι ξαφνικά θα έχουμε χτίσει ξενοδοχεία με έγκριση της Κυβέρνησης και της πολιτείας μέσα σε δάσος, μέσα στον αιγιαλό.

Πείτε μας ποιες εταιρείες το ζητούν; Διότι, αυτό που βλέπουμε με όλο αυτό το νομοσχέδιο είναι ότι αποφεύγετε την δημόσια διαβούλευση, ενώ κάνετε διαβούλευση πίσω από κλειστές πόρτες. Ποιοι είναι αυτοί που το ζήτησαν; Πείτε μας τα ονόματά τους.

Όσον αφορά τις άδειες οδήγησης. Είχαμε ένα καθεστώς με τεράστια διαφθορά. Επιστρέφετε σε αυτό το καθεστώς μετά από ενάμιση χρόνο που είχαν παγώσει τα πράγματα για όποια προβλήματα είχε ο προηγούμενος νόμος, επιστρέφετε στο ίδιο καθεστώς, σε αυτό το διεφθαρμένο καθεστώς, όπου σε εννέα μήνες στην πράξη – διότι αυτό πάει να γίνει – πρέπει να εξεταστούν πάνω από 100.000 άδειες, αιτήσεις για άδειες οδήγησης. Τι θα γίνει, λοιπόν, με αυτή την διαφθορά; Ποια είναι η δική σας πρόβλεψη; Αυτοί οι άνθρωποι θα εκβιαστούν στο να πληρώσουν χρήματα ακόμα και περισσότερα, μέσα από αυτή την πίεση; Δεν κλείνετε το μάτι στην διαφθορά; Δεν ενισχύετε αυτή τη διαφθορά;

Στην ουσία εμείς βλέπουμε ότι αυτή η διαφθορά ενισχύεται και επιδοτείται σε πάρα πολλές διατάξεις αυτού του νομοσχεδίου και αυτό, αυτή η διάθεση εξυπηρέτησης συμφερόντων, είναι το μόνο πράγμα που σας έχει κάνει να είναι κατεπείγον αυτό το νομοσχέδιο. Διότι, εάν θέλετε να προλάβετε τις προθεσμίες την πρώτη του Σεπτεμβρίου, είχατε ενάμιση μήνα να το καταθέσετε. Ότι δεν ταίριαξε η πολιτική ηγεσία των υπουργείων και φτάσαμε μία εβδομάδα πριν, είναι δικαιολογία ώστε, να είναι κατεπείγον το νομοσχέδιο, αλλά δεν ήταν ποτέ τυχαία αυτή η διαδικασία, εξυπηρετείτε πολύ συχνά συμφέροντα.

Εμείς δεν θα συμμετέχουμε στην ψηφοφορία, δεν θα απέχουμε, όμως, από τις διαδικασίες, θα είμαστε εδώ να ονοματίζουμε.

Στο σημείο αυτό, ο Πρόεδρος της Επιτροπής προχώρησε στη β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Βλάχος Γεώργιος, Βολουδάκης Μανούσος-Κωνσταντίνος, Πασχαλίδης Ιωάννης, Γιόγιακας Βασίλειος, Καιρίδης Δημήτριος, Καραμανλή Άννα, Καρασμάνης Γεώργιος, Κατσανιώτης Ανδρέας, Λιβανός Σπυρίδων-Παναγιώτης (Σπήλιος), Λεονταρίδης Θεόφιλος, Βλάσης Κωνσταντίνος, Μπουκώρος Χρήστος, Μπουτσικάκης Χριστόφορος–Εμμανουήλ, Οικονόμου Βασίλειος, Οικονόμου Ιωάννης, Παπαδόπουλος Μιχαήλ, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Ταγαράς Νικόλαος, Τραγάκης Ιωάννης, Τσαβδαρίδης Λάζαρος, Χαρακόπουλος Μάξιμος, Αποστόλου Ευάγγελος, Τελιγιορίδου Ολυμπία, Βαρεμένος Γεώργιος, Δραγασάκης Ιωάννης, Ζαχαριάδης Κωνσταντίνος, Καφαντάρη Χαρά, Κόκκαλης Βασίλειος, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Γκαρά Αναστασία, Σκουρλέτης Παναγιώτης (Πάνος), Τζανακόπουλος Δημήτριος, Σπίρτζης Χρήστος, Φάμελλος Σωκράτης, Αρβανιτίδης Γιώργος, Γκόκας Χρήστος, Κατρίνης Μιχαήλ, Πανάς Απόστολος, Βιλιάρδος Βασίλειος, Αβδελάς Απόστολος και Αρσένης Κρίτων-Ηλίας.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Έχει ζητήσει τον λόγο διευκρινιστικά ο Υφυπουργός Εσωτερικών, ο κ. Λιβάνιος. Παρακαλώ.

**ΘΕΟΔΩΡΟΣ ΛΙΒΑΝΙΟΣ (Υφυπουργός Εσωτερικών):** Ευχαριστώ, κύριε Πρόεδρε.

Υπάρχει μια σειρά άρθρων στο νομοσχέδιο του Υπουργείου Εσωτερικών, που πράγματι διορθώνει κάποια πράγματα και κάποιες νομοθετικές βελτιώσεις του πρόσφατα ψηφισθέντος ν.4623. Οι κυριότερες αλλαγές που υπάρχουν είναι:

Διευκρινίζεται ποιος θα οριστεί πρόεδρος του Τοπικού Συμβουλίου σε περίπτωση που υπάρχουν ισοψηφίες των δύο πρώτων συνδυασμών και πράγματι ορίζεται, αυτός ο οποίος θα έχει πάρει μεταξύ των Συνδυασμών τους περισσότερους σταυρούς σαν άτομο.

Μπαίνει μια ρύθμιση, όπου ρυθμίζονται τα θέματα της τοπικής αυτοδιοίκησης νομοτεχνικά να είναι αρτιότερη.

Αφαιρούνται κάποια πράγματα σχετικά με το οικονομικό αντικείμενο των Περιφερειών, όπου τα έχει ρυθμίσει ο ν.4412, έτσι και αλλιώς και είναι ειδικότερος νόμος και δεν χρειάζεται ρύθμιση στην οικονομική επιτροπή, ήταν το 5% που υπήρχε το οποίο αφαιρέθηκε και εναρμονίζεται με τον ν.4412.

Το άρθρο 11, το οποίο μιλάει για την χρήση δημοτικότητας βουλευτών, καθώς άρχισε η νέα βουλευτική Περίοδος, υπάρχουν περιπτώσεις βουλευτών οι οποίοι μπορούν πλέον να μεταδημοτεύσουν, χωρίς να υπάρχει διετία στην μόνιμη κατοικία και αφορά κυρίως τα μεγάλα αστικά κέντρα.

Με το άρθρο 12 αποσαφηνίζεται μια νομολογία του Ελεγκτικού Συνεδρίου, αν πρέπει τα Όργανα διοίκησης των Νομικών Προσώπων Δημοσίου Δικαίου να έχουν πάρει ΦΕΚ, ενώ δεν έπαιρναν ΦΕΚ δημιούργησε κάποια στιγμή μια αμφιβολία και το λύνουμε και λέμε αυτό που ίσχυε πάντα, ότι αρκεί η ανάρτηση στο «ΔΙΑΥΓΕΙΑ» για τα Νομικά Πρόσωπα Δημοσίου Δικαίου των δήμων.

Σχετικά με το άρθρο 13, πράγματι δίνει τη δυνατότητα, δίνει όμως προτεραιότητα στα έργα περιβαλλοντικής και υπάρχουν ανάγκες τους δήμους, οι οποίες δεν είναι μόνο για το περιβάλλον, κάποιες μικρές ανάγκες μπορούν να καλυφθούν και απ' αυτό το τέλος και εν πάση περιπτώσει, εγώ θα συμφωνήσω με αυτό, αλλά όταν μιλάμε για Αυτοδιοίκηση να αφήσουμε και στην Αυτοδιοίκηση κάποιους βαθμούς ελευθερίας να κάνει και να ελεγχθεί και αν θέλετε, να λογοδοτήσει και για αυτά που κάνει. Προφανώς όμως η προτεραιότητα δίνεται, αγαπητέ κύριε Αρσένη και στα περιβαλλοντικά έργα, ουσιαστικά είναι μία επαναφορά της διάταξης που μέχρι πρόσφατα υπήρχε.

Σχετικά με την εξειδίκευση πιστώσεων - άκουσα και τον Ειδικό Αγορητή της Ελληνικής Λύσης. Η οικονομική επιτροπή καταρχάς, επιτρέψτε μου να πω, δεν ορίζεται από το δήμαρχο, έχει μεν πλειοψηφία ο δήμαρχος, αλλά εκλέγεται από το δημοτικό συμβούλιο, δεν ορίζεται. Η εξειδίκευση πιστώσεων είναι κάτι το οποίο, όταν ψηφίζεται ο προϋπολογισμός ψηφίζονται οι γενικοί κωδικοί, αλλά η εξειδίκευση δεν είναι θέμα δημοτικού συμβουλίου, είναι οικονομικής επιτροπής για να υπάρχει πιο γρήγορη ροή στην εκτέλεση του προϋπολογισμού.

Θέλω να κλείσω με το άρθρο 15 που αφορά τις μεταφορές μαθητών. Όλοι σας το ξέρετε το θέμα, είναι χρονίζον θέμα, μας έχει απασχολήσει πάρα πολλά χρόνια, δεν έχει δοθεί οριστική λύση, πάμε σε μια γραμμή παράτασης, ειδικά για τελευταία χρονιά και σύντομα θα έρθει ολοκληρωμένη ρύθμιση, ώστε να μπει ένα τέλος σε αυτό το δύσκολο εγχείρημα, το οποίο ταλαιπωρεί και δημιουργεί προβλήματα στην ομαλή μετάβαση των παιδιών στα σχολεία. Ουσιαστικά πάμε σε μια παράταση ειδικά για το σχολικό έτος 2019-2020, το οποίο αρχίζει σε λίγες μέρες. Η διάταξη ήταν προφανώς κατεπείγουσα για να μην έχουμε κάποιο πρόβλημα.

Αυτές είναι οι διατάξεις του Υπουργείου Εσωτερικών. Είμαι στη διάθεση οποιουδήποτε Βουλευτή θέλει για οποιαδήποτε ερώτηση. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ευχαριστούμε κύριε Υπουργέ, το λόγο έχει ο κ. Κατρίνης.

**ΜΙΧΑΗΛ ΚΑΤΡΙΝΗΣ:** Ευχαριστώ κύριε Πρόεδρε. Νομίζω και στην τοποθέτηση που έγινε από το σύνολο των Βουλευτών, κατέστη σαφές ότι αυτή η διαδικασία είναι βεβιασμένη και ως εκ τούτου, θα μου επιτρέψετε να τη χαρακτηρίσω πρόχειρη. Βλέποντας μάλιστα και την έκφραση του Υφυπουργού Περιβάλλοντος, ο οποίος άνθρωπος έμεινε ενεός, εμβρόντητος, με όλα αυτά που παρακολούθησε από τους Βουλευτές όλους, γιατί προφανώς δεν έχει συνηθίσει- αυτό δεν είναι κακό κατ' ανάγκην- από τέτοιου είδους διαδικασίες ή μη-διαδικασίες. Χαιρετίζω την παρουσία του κ. Κεφαλογιάννη και των υπολοίπων Υφυπουργών, οι οποίοι έρχονται να μας εισηγηθούν το νομοσχέδιο, το οποίο έχουν υπογράψει όλοι οι Υπουργοί.

Εμείς εκφράσαμε τις διαφωνίες μας επί της αρχής. Θεωρώ κύριε Πρόεδρε, επειδή εσείς είστε παλαιός κοινοβουλευτικός και είστε πραγματικά θεματοφύλακας της διαδικασίας και σε δύσκολες επιλογές και αποφάσεις, κατανοώ τη δυσκολία της θέσης σας, αλλά σε πολλές περιπτώσεις οι θέσεις είναι αυτές που επιβάλλουν τους κανόνες και όχι οι κανόνες τις θέσεις, άρα για να μην επαναληφθεί αυτό, μεταφέροντας και το κλίμα που εισπράξατε και αποκομίσατε από το σύνολο των Βουλευτών, να μεταφέρετε σας παρακαλώ πολύ και στον κ. Πρόεδρο, ότι καλό θα είναι αυτές οι διαδικασίες να μην επαναληφθούν με αυτή ταχύτητα και με αυτή την προχειρότητα.

Και γιατί το λέω αυτό; Αν δούμε, πέρα από τις διατάξεις του Υπουργείου Μεταφορών που είναι το μεγαλύτερο σώμα του νομοσχεδίου- το είπα και στην εισαγωγική μου τοποθέτηση- εγώ τουλάχιστον από τότε που επανεξελέγην Βουλευτής τον Ιούλιο, θυμάμαι στη δημοσιότητα αυτό το θέμα να ανακαλείται, ότι θα έρθει διορθωτικό νομοσχέδιο για το θέμα των αδειών οδήγησης, δηλαδή, εδώ και ένα μήνα και δεν κατανοώ γιατί αυτό θα έπρεπε να είναι κατ' επείγον νομοσχέδιο. Υπάρχει μια συρραφή διατάξεων, για κάποιον που είχε το προνόμιο και την βιολογική δυνατότητα να το μελετήσει από τις 11 και μισή χθες το βράδυ μέχρι σήμερα το πρωί στις 10 και να το μελετήσει όχι απλά να το διαβάσει και να το διατρέξει απλώς, να το διαβάσει και να δει τι περιλαμβάνει. Είναι λοιπόν, μια σειρά διατάξεων οι οποίες με ένα κομψό τρόπο, θα μπορούσα να τις χαρακτηρίσω «τακτοποιητικού χαρακτήρα», από πάρα πολλά Υπουργεία. Ειπώθηκε από κάποιο συνάδελφό, ότι είναι νομοσχέδιο το οποίο δεν έχει τεθεί σε δημόσια διαβούλευση, ένα νομοσχέδιο το οποίο υπογράφει χειρόγραφα η αρμόδια Υπουργός, η κυρία Μενδώνη, γιατί προφανώς επειδή δεν ήξεραν πότε θα κατατεθεί, ποντάρανε στην Κυβέρνηση ότι θα υπογράψει ο αρμόδιος Υφυπουργός, ο κ. Αυγενάκης, αλλά επειδή η ημερομηνία «έπαιζε», το υπογραφεί χειρόγραφα η κυρία Μενδώνη- και είναι και αυτό ένδειξη μιας προχειρότητας.

Βεβαίως, είναι και κάποιες διατάξεις, που στον σύντομο χρόνο που μου απομένει, θα ήθελα να πω 2-3 παρατηρήσεις, όσο αυτές μπορούν να συγκινήσουν.

Δεν ξέρω αν το άρθρο 11, που είπατε κύριε Λιβάνιε- ξέρω ότι είστε έμπειρος- για την χρήση δημοτικότητας εν ενεργεία Βουλευτών, αν είναι τόσο κατεπείγον; Δεν ξέρω γιατί είναι τόσο κατεπείγον αυτό, πραγματικά θα είχε ενδιαφέρον είτε επισήμως είτε ανεπισήμως, να μάθουμε για ποιο λόγο μπαίνει μέσα αυτό.

Στα θέματα των ΟΤΑ, νομίζω ότι και εσείς ο ίδιος πρέπει να κάνετε την αυτοκριτική σας, πως δεκαπέντε μέρες μετά το τελευταίο πολυνομοσχέδιο, αναγκάζεστε να φέρετε καινούργιες διατάξεις, διορθωτικές ή αναδιατύπωσης, του νομοσχεδίου που φέρατε πριν από δέκα μέρες.

Στο άρθρο 15- μια και το αναφέρατε, κύριε Υπουργέ, δεν θα το έλεγα αν δεν το αναδεικνύατε και εσείς- θα είχε ενδιαφέρον και η Επιτροπή και η Ολομέλεια, να ενημερωθεί αύριο, ποιες Περιφέρειες είναι αυτές οι οποίες δεν έχουν κάνει διαγωνισμούς για την μεταφορά μαθητών ή δεν έχουν αναδείξει μειοδότες και έρχεται το ελληνικό Κοινοβούλιο εκ των υστέρων, να ψηφίσει μια διάταξη, που ουσιαστικά νομιμοποιεί μια διαδικασία που είναι παράταση σύμβασης, η οποία, αν δεν υπήρχε η νομοθετική διαδικασία, θα είχαμε άλλη εξέλιξη για όσους δεν το έκαναν και το ξέρετε πάρα πολύ καλά αυτό, αλλά θα είχε ενδιαφέρον ή σήμερα ή αύριο στην Ολομέλεια, να μας πείτε ποιες Περιφέρειες είναι αυτές που δεν το έχουν κάνει, γιατί πιθανότατα οι ίδιες Περιφέρειες είναι κατά συρροή και κατ' εξακολούθηση που δεν κάνουν διαγωνισμούς για αυτές τις διαδικασίες και ποντάρουν πάντα, ότι η Βουλή των Ελλήνων θα έρθει με μια διάταξη και «όλα θα τα γιατρέψει και όλα θα τα θεραπεύσει».

Στο άρθρο 16 γίνεται κάτι πρωτοφανές. Μία ημέρα μετά την ανακοίνωση των βάσεων εισαγωγής στα Τριτοβάθμια Ιδρύματα της χώρας- δεν βλέπω και κάποιον από το Υπουργείο Παιδείας- έρχεται η ελληνική Κυβέρνηση και τι θεσμοθετεί; Λέει, ότι αν κάποτε συμμετείχες σε έναν αγώνα και είχες πετύχει μια διάκριση, αλλά τότε πριν από κάποια χρόνια, ούτε το σωματείο σου είχε αναγνωριστεί, ούτε ο αριθμός των σωματείων που θα έπρεπε να έχουν αναγνωριστεί ώστε εσύ να τύχεις της ευεργετικής διάταξης και να μπεις κατ' εξαίρεση στο ελληνικό Πανεπιστήμιο, δεν υπάρχει κανένα πρόβλημα και αν αυτό συντρέχει μέχρι σήμερα, εσύ πολύ απλά εισάγεσαι στο ελληνικό Πανεπιστήμιο και μάλιστα καταλήγει στο εξής πρωτοφανές και λέει, ότι αυτό γίνεται μέχρι τώρα. Δηλαδή, εγώ δεν καταλαβαίνω. Αν εγώ αγωνίστηκα σε ένα μίτινγκ πριν από εφτά χρόνια και το σωματείο μου τότε δεν είχε πετύχει διάκριση ή έπρεπε να είχε έξι σωματεία σε αυτό το μίτινγκ για να μπορώ να τύχω της διάταξης και όλα αυτά αναγνωρίστηκαν εκ των υστέρων, κάποιος ο οποίος θα συμμετάσχει σε δέκα μέρες σε ένα ανάλογο μίτινγκ, γιατί να μην μπορεί να μπει και αυτός στο ελληνικό Πανεπιστήμιο;

Είναι σαφές, λοιπόν, ότι αυτή η διάταξη εξυπηρετεί συγκεκριμένα πρόσωπα. Να είστε σίγουροι ότι, επειδή όλα ανακοινώνονται μέσω της ΔΙΑΥΓΕΙΑΣ, θα φανεί ποιους εξυπηρετεί και για ποιο λόγο εντάσσεται σε ένα κατεπείγον νομοσχέδιο, μια μέρα μετά την ανακοίνωση των βάσεων εισαγωγής, με ότι διεμήφθη για τις χαμηλές βάσεις.

Άρθρο 17, στο ΕΑΠ. Αυτή και αν είναι φωτογραφική διάταξη. Έρχεται η Βουλή σήμερα να πει, να προεξοφλήσει, ότι αυτός που έχετε αποφασίσει να βάλετε στη διοίκηση του ΕΑΠ θα πρέπει να απαλλαγεί από τα διοικητικά και ακαδημαϊκά του καθήκοντα, δήθεν γιατί αυτό εξασφαλίζει ότι θα έρθουν υψηλού κύρους πρόσωπα. Είναι μια καθαρά φωτογραφική διάταξη, την οποία φέρνετε, προφανώς, για να μπορέσετε να πείσετε αυτόν τον οποίο έχετε προεπιλέξει για τη διοίκηση του ΕΑΠ, να μην έχει άλλα προβλήματα στα πανεπιστημιακά του καθήκοντα. Αυτό μένει, βεβαίως, να αποδειχθεί.

Νομίζω, λοιπόν, κύριε Πρόεδρε, ότι τέτοιου είδους νομοσχέδια που έχουν συρραφεί, στην κυριολεξία και εισάγονται με αυτόν τον τρόπο, προσβάλλουν τον κοινοβουλευτισμό, προσβάλλουν τους Βουλευτές σαν φυσικά πρόσωπα και θέλω να πιστεύω ότι θα είναι η τελευταία φορά που καλούμαστε, επειδή ακριβώς τα πρώτα άρθρα του νομοσχεδίου, όντως, θεραπεύουν χρόνια προβλήματα που προέκυψαν τα τελευταία δύο χρόνια και δίνουν ουσιαστικές και ανακουφιστικές λύσεις στην κοινωνία, θα αναγκαστούμε να το συζητήσουμε.

Εμείς, όμως, εκφράζουμε και επί της αρχής και επί των άρθρων, την κάθετη και ριζική διαφωνία μας. Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κι εμείς ευχαριστούμε.

Ο κ. Σπίρτζης, έχει το λόγο.

**ΧΡΗΣΤΟΣ ΣΠΙΡΤΖΗΣ:** Κύριε Πρόεδρε, δε χρειάζεται να επιχειρηματολογήσω για τις παράτυπες και παράνομες διαδικασίες, απλά να αναφερθούμε σε αυτές για να είναι καταγεγραμμένες. Άλλο αποφασίστηκε στη Διάσκεψη των Προέδρων και άλλο συζητάμε σήμερα στην Επιτροπή. Αυτός είναι και ο λόγος που κατατέθηκε από τον ΣΥ.ΡΙΖ.Α., τη συνάδελφο, κ. Γεροβασίλη, αίτημα για την έκτακτη σύγκληση της Διάσκεψης των Προέδρων.

Δεν υπάρχει έκθεση διαβούλευσης. Είναι η δεύτερη φορά που σε νομοσχέδιο, στο πρώτο ήταν στο επιτελικό κράτος, αλλά, τουλάχιστον, σε εκείνο, παράλληλα με τη διαδικασία, κατατέθηκε, σε αυτό δε βλέπουμε.

Δεν υπάρχει υπογραφή του Υπουργού Δικαιοσύνης και βέβαια, κατατέθηκε χθες στις 11 το βράδυ. Αυτό είναι μια πάγια, πλέον, τακτική της Κυβέρνησης της Ν.Δ., στον πρώτο μήνα που κυβερνά και συζητάται σήμερα το πρωί, στην Επιτροπή. Ούτε οι Βουλευτές της Ν.Δ. δεν το ξέρουν. Ποτέ δεν έγινε αυτό.

Να δώσουμε συγχαρητήρια στην Κυβέρνηση γι’ αυτά που ανέφερε στο προηγούμενο νομοσχέδιο, σχετικά με το επιτελικό κράτος, στους κανόνες καλής τοποθέτησης, στον καλό συντονισμό των οργάνων της Κυβέρνησης και των Υπουργών και γενικά στο επιτελικό κράτος και να πάμε στην ουσία, στο περιεχόμενο, του σχεδίου νόμου.

Εμείς καταλαβαίνουμε γιατί το φέρνετε ως κατεπείγον, τουλάχιστον αυτά που αφορούν το Υπουργείο Μεταφορών. Το φέρνετε ως κατεπείγον για να κρύψετε τα ρουσφέτια στα κυκλώματα των αδειών οδήγησης, που για πάνω από τρεις τέσσερις δεκαετίες έχουν στηθεί στις διευθύνσεις μεταφορών των παλιών νομαρχιών και περιφερειών.

Γνωρίζετε, επίσης, πάρα πολύ καλά ότι κάθε κυβέρνηση είχε στο πρόγραμμα της ότι θα αλλάξει το σύστημα απόκτησης αδειών οδήγησης και η μόνη κυβέρνηση που τόλμησε να το κάνει και να πάρει και το πολιτικό κόστος γι' αυτό, παρά τον πόλεμο που της έγινε, ήταν η κυβέρνηση του ΣΥ.ΡΙΖ.Α..

Έρχεστε, λοιπόν, σήμερα και λέτε, επειδή τα συγκεκριμένα κυκλώματα πολέμησαν την εφαρμογή του σχεδίου νόμου, ακόμη και τις μεταβατικές διατάξεις, να καταργήσετε το σχέδιο νόμου.

Δε μας παραξενεύει. Δε μας παραξενεύει γιατί τόσα χρόνια που κυβερνάγατε, εάν θέλατε, θα το είχατε αλλάξει. Δε μας παραξενεύει που δεν αλλάζετε το σχέδιο νόμου του ΣΥ.ΡΙΖ.Α. για να το βελτιώσετε, όπως λέτε, αλλά επανέρχεστε στο παλιό καθεστώς. Σε αυτό που κάθε πολίτης, κάθε νέο παιδί που ήθελε να βγάλει άδεια οδήγησης θα έπρεπε να πάει να λαδώσει για να πάρει την άδειά του.

Το ξέρει όλη η ελληνική κοινωνία αυτό και τα αποτελέσματα τα βλέπουμε και τώρα στην επικαιρότητα. Τι συμβαίνει με τους οδηγούς, σε τι επίπεδο είναι, είδατε τι έγινε στο Αίγιο και καθημερινά υπάρχουν πολύ σοβαρά θανατηφόρα ατυχήματα, πλέον στις πόλεις και όχι στους αυτοκινητόδρομους.

Αυτό έχει να κάνει με την ποιότητα των οδηγών και με τον τρόπο που παίρνονται οι άδειες οδήγησης και αυτός είναι ο λόγος που το φέρνετε με τη διαδικασία του κατεπείγοντος.

Πραγματικά, κύριε Υπουργέ, θα ήθελα να σας κάνω μια ερώτηση. Ένα από τα κυκλώματα, δε λέω αυτό που ήταν διεθνές κύκλωμα και είχε γίνει η χώρα πλυντήριο έκδοσης διεθνών αδειών οδήγησης, με την εγκέφαλο της σπείρας στην Αταλάντη, στην Περιφέρεια Στερεάς Ελλάδας, που ξεσκεπάστηκε στην Αθήνα.

Δε γνωρίζετε ότι ο άτυπος συνεργάτης σας ελέγχεται γι' αυτό και ότι είναι στη δικογραφία;

Εγώ αυτά ακούω. Τα ακούμε εμείς και εσείς δεν τα ακούτε, που είναι και άτυπος συνεργάτης σας;

Γνωρίζετε ότι και το γνωρίζουν όλοι, ότι ο κ. Ηλιάδης είναι στέλεχος της Ν.Δ.. Ήταν να είναι υποψήφιος στις περιφερειακές εκλογές και τον αποσύρατε την τελευταία στιγμή. Επίσης, αυτοί που είχε ως «πουλέν» στον χώρο των σχολών οδήγησης δεν ελέγχονται απλά, τους έπιασαν με τη γίδα στην πλάτη, που ήταν από το σύλλογο εδώ της Αθήνας, αλλά εμπλέκεται και ο ίδιος και ελέγχεται.

Δεν το γνωρίζετε και είναι ο συνεργάτης σας για να πάμε στο παλιό καθεστώς;

Ειλικρινά, γιατί το κάνετε αυτό;

Εδώ δεν έχουμε να κάνουμε με ένα πολιτικό θέμα, έχουμε να κάνουμε με ένα κοινωνικό πρόβλημα για την οδική ασφάλεια, για τις χιλιάδες θύματα που έχουμε σαν χώρα.

Το κάνετε πολιτικό θέμα καταργώντας το προηγούμενο σχέδιο νόμου, όταν δίνουν εξετάσεις σήμερα, παρά τον πόλεμο που φάγαμε εμείς, σε όλες τις περιφέρειες. Δεν είναι εδώ οι εκπρόσωποι των περιφερειών να μας πουν που δεν γίνονται εξετάσεις και για ποιους λόγους.

Καταργείτε ουσιαστικά πράγματα που τα ζητούσαν, εμείς έτσι νομοθετήσαμε, οι σχολές οδηγών που δεν ήταν στα κυκλώματα. Τα καταργείτε και λέτε ότι θα πάει σε εννιά μήνες, ότι κάνατε και παλιά. Θα πάει σε εννιά μήνες, σε δώδεκα και τελικά δε θα γίνει ποτέ.

 Στο παλιό σύστημα για να πιάνουμε κυκλώματα.

Πάμε και σε αυτό που καταργείτε για τους υπερήλικες συμπολίτες μας. Επειδή ακούμε πολλά ψέματα, αλλά ότι είναι και διάκριση το να ελέγχεται αυτό που έκαναν πάλι κάποιες σχολές οδηγών οδήγησης, δηλαδή να δίνουν πιστοποιητικά γιατρών που ποτέ δεν είχαν εξεταστεί ή να τα σφραγίζουν στις σχολές οδηγών.

Με ποιον μηχανισμό θα τα βρείτε αυτά;

Με ποιον μηχανισμό θα βρείτε ότι ο τάδε υπερήλικας, που θέλει προφανώς να οδηγεί, δεν είναι ικανός;

Προφανώς, υπάρχουν πάρα πολλοί υπερήλικες σε καλύτερη φυσική κατάσταση και από εμάς και από νεότερους. Όσοι από τους υπερήλικες έδωσαν εξετάσεις για τις άδειες οδήγησης και ήταν ικανοί, πέρασαν.

Δε θέλετε να κάνουμε αυτό και να κάνουμε δευτεροβάθμιες επιτροπές;

Βεβαίως, αλλά να προσλάβετε γιατρούς. Το Υπουργείο Υγείας το κατήργησε και όχι το Μεταφορών, γιατί δεν είχε γιατρούς στις δευτεροβάθμιες επιτροπές να ασχολούνται με αυτό το θέμα αλλά με τις πραγματικές ανάγκες που υπάρχουν νοσοκομεία.

 Έτσι θεσπίσαμε αυτό το μέτρο και πάτε και το παίρνετε πίσω. Θα συμφωνούσαμε και εμείς, αν πάμε σε δημόσια νοσοκομεία, αλλά να υπάρχουν και γιατροί εκεί.

Κάνετε αυτό που κάνετε, γιατί δεν θεσπίζετε και κάποιον αξιόμαχο, αξιόπιστο μηχανισμό ελέγχου;

Θα πάω λίγο στο Υπουργείο Εσωτερικών, στον Υφυπουργό, κ. Λιβάνιο. Ειλικρινά θέλω να σας ρωτήσω κάτι. Πριν μια εβδομάδα, φέρατε ως Υπουργείο Εσωτερικών, ένα νομοσχέδιο για να διασφαλίσετε την κυβερνησιμότητα δήθεν των δήμων. Σε τέσσερις μέρες την αλλάζετε. Είναι πραγματικά να απορεί κανείς, αλλά, δεν είναι μόνο αυτό, ό,τι έγιναν κάποιες προχειρότητες στο προηγούμενο σχέδιο νόμου. Εδώ, παίρνετε πάλι αρμοδιότητες, από τα δημοτικά συμβούλια. Ξανά, για δεύτερη φορά μέσα σε μια βδομάδα, λέτε π.χ. ό,τι η αναμόρφωση του προϋπολογισμού, θα γίνεται από την οικονομική επιτροπή και στο προηγούμενο νομοσχέδιο, δώσατε στους δημάρχους τον απόλυτο έλεγχο της οικονομικής επιτροπής. Άρα, ψηφίζει ένα δημοτικό συμβούλιο τον προϋπολογισμό και στη συνέχεια πάει στην οικονομική επιτροπή που ελέγχει μόνο ο δήμαρχος και του βγάζει τα μάτια;

**ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** *(Ομιλεί εκτός μικροφώνου)*

 **ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κύριε Υπουργέ, αν θέλετε κρατάτε σημειώσεις και με παρέμβασή σας σήμερα ή στην Ολομέλεια, απαντάτε συνολικά σε αυτά που ρωτούν οι συνάδελφοι. Να ολοκληρώσει ο κ. Σπίρτζης.

**ΧΡΗΣΤΟΣ ΣΠΙΡΤΖΗΣ:** Ένα δεύτερο, γνωρίζετε πάρα πολύ καλά, έχετε την απόλυτη κυριαρχία στους δήμους και στις περιφέρειες, ως κυβέρνηση και ως παράταξη. Άρα, έχετε και την πλήρη ευθύνη πλέον. Αλλά, αυτό δεν σημαίνει, ό,τι μπορείτε να τσακίζετε με αυτό τον τρόπο και τη νομοθεσία και τις συνταγματικές επιταγές. Ας φέρω ένα παράδειγμα. Υπάρχουν από τις παρατάξεις της Ν.Δ. ήδη ανεξαρτητοποιήσεις δημοτικών συμβούλων, έρχεστε τώρα και αλλάζετε και αυτό; Τώρα; Στη Θεσσαλονίκη ας πούμε. Ανεξαρτητοποιήθηκαν από την επίσημη παράταξη της Ν.Δ. αρκετοί δημοτικοί σύμβουλοί. Τώρα το αλλάζετε; Εκ των υστέρων; Δηλαδή, πρώτα ανεξαρτητοποιηθήκαν οι άνθρωποι, για τον όποιο λόγο και έρχεστε εδώ και άλλαζε τον νόμο, γιατί ανεξαρτητοποιήθηκαν; Θα τα πούμε αναλυτικά και στην ολομέλεια αν έχουμε χρόνο, που δεν θα έχουμε.

 Κύριε Πρόεδρε, θα παρακαλούσαμε πάρα πολύ, στο πλαίσιο αν θέλετε αυτό που εμείς δείξαμε, ό,τι θέλουμε ως αντιπολίτευση να ασκήσουμε. Δηλαδή, μια έγκυρη αντιπολίτευση. Δεν μπορεί να γίνει με αυτή τη διαδικασία, αν δεν υπάρχει και από την πλευρά της κυβέρνησης, η στοιχειώδης αν θέλετε, κάλυψη αυτών που και η ίδια λέει. Πριν τέσσερις μέρες τα έλεγε, στο άλλο νομοσχέδιο. Πριν μια βδομάδα. Θα παρακαλούσα λοιπόν, πάρα πολύ, επειδή καταλαβαίνω τη δύσκολη θέση που είναι ο Υφυπουργός Μεταφορών για τον συνεργάτη του, πρώτων, να κληθεί ο διοικητής Εσωτερικών Υποθέσεων της Ελληνικής Αστυνομίας, που έχει συμβάλει στο να εξαρθρωθούν αρκετά κυκλώματα από το χώρο των εξετάσεων σχολών οδήγησης, για να μας μεταφέρει εδώ πέρα την εμπειρία του. Δεύτερον, θα θέλαμε να κληθούν και άλλοι φορείς, όπως είναι οι περιφερειάρχες, όπως είναι η ΕΑΑΔΗΣΥ που για δεύτερη φορά το Υπουργείο Εσωτερικών, για την τροποποίηση του νόμου δημοσίων συμβάσεων, δεν έχει πάρει γνωμοδότηση, όπως είναι η ΚΕΔΕ, για τις εκ των υστέρων αλλαγές που γίνονται μέσα στην τοπική αυτοδιοίκηση, χωρίς καμία διαβούλευση και χωρίς να σέβεται η κυβέρνηση το αποτέλεσμα των δημοτικών εκλογών του Ελληνικού λαού. Να έρχεται δηλαδή, εκ των υστέρων και να καταστρατηγεί, ποιοι είναι οι δημοτικοί σύμβουλοι, τι θέλουν να κάνουν και πως θα συγκροτηθούν οι δήμοι. Αυτά δεν είναι θέματα κυβερνησιμότητας, είναι θέματα μη σεβασμού της ψήφου των Ελλήνων πολιτών. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ευχαριστούμε πολύ. Τον λόγο έχει ο Υφυπουργός Οικονομικών, ο κ. Βεσυρόπουλος.

 **ΑΠΟΣΤΟΛΟΣ ΒΕΣΥΡΟΠΟΥΛΟΣ (Υφυπουργός Οικονομικών):** Ευχαριστώ, κύριε πρόεδρε. Κυρίες και κύριοι συνάδελφοι, η διάταξη που καταθέσαμε, δηλαδή, το άρθρο 6 του νομοσχεδίου που συζητείται σήμερα, είναι επιβεβλημένη προκειμένου να διατηρηθούν τα τέλη κυκλοφορίας στα σημερινά επίπεδα.

Όπως είναι γνωστό, οι τιμές των ρύπων, διαμορφώνουν την επιβάρυνση, τόσο στα τέλη ταξινόμησης, όσο και στα τέλη κυκλοφορίας. Με δεδομένο, ό,τι από την 1η Σεπτεμβρίου, ξεκινά στις χώρες της Ε.Ε. η εφαρμογή ενός νέου συστήματος μέτρησης ρύπων, δηλαδή, της παγκόσμιας εναρμονισμένης διαδικασίας δοκιμής ελαφρών οχημάτων, κρίθηκε επιβεβλημένο, να παραταθεί η ισχύς του παλαιότερου συστήματος, μέχρι το τέλος του Φεβρουαρίου του 2020, γιατί σε διαφορετική περίπτωση, θα προέκυπτε επιβάρυνση στα τέλη, για τους ιδιοκτήτες αυτοκινήτων. Αν εφαρμοζόταν το νέο σύστημα, θα προ έκυπταν αυξημένοι ρύποι διοξειδίου του άνθρακα, κάτι, που αν δεν επεμβαίναμε εγκαίρως να το ρυθμίσουμε, θα οδηγούσε νομοτελειακά σε αύξηση των τελών.

Για παράδειγμα, ένα αυτοκίνητο με ταξινόμηση μετά την 1η Νοεμβρίου του 2010 εκπέμπει σήμερα 130 γραμμάρια διοξείδιο του άνθρακα και με το σημερινό σύστημα υπολογισμού, ο ιδιοκτήτης του καταβάλλει ποσό 156€ σε ετήσια βάση, για τέλη κυκλοφορίας. Με το νέο σύστημα υπολογισμού, τα 130 γραμμάρια διοξείδιο του άνθρακα, γίνονται 170. Κάτι, που σημαίνει, ό,τι θα κληθεί να πληρώσει ο συγκεκριμένος ιδιοκτήτης, ένα ποσό 416€ σε ετήσια βάση για τέλη κυκλοφορίας. Μιλάμε δηλαδή, για υπερτριπλασιασμό των τελών κυκλοφορίας. Το ενδεχόμενο αυτό αποτρέπουμε με την υπό συζήτηση διάταξη, έχοντας πάντοτε στο νου τον Έλληνα πολίτη.

 Επιπλέον, προστίθεται μια νέα παράγραφος. Πιο συγκεκριμένα, η 4β, στο άρθρο 121 του Εθνικού Τελωνειακού Κώδικα, σύμφωνα με την οποία, αναστέλλεται η εφαρμογή της προσαύξησης του συντελεστή τέλους ταξινόμησης κατά 50% για καινούργια κυρίως αυτοκίνητα, τα οποία από 1η Σεπτεμβρίου του 2019, θα πληρούν τις προδιαγραφές του αμέσως προηγούμενου προτύπου Euro και θα έχουν αφιχθεί στη χώρα μας έως και 31 Αυγούστου 2019. Ταυτόχρονα, για την καταβολή των αναλογούντων φόρων, δίδεται περιθώριο έως και το τέλος του έτους. Παράλληλα, για τα μεταχειρισμένα αυτοκίνητα, τα οποία πληρούν τις προϋποθέσεις προηγούμενων από το ισχύον, έως την 1/8/2019 προτύπων εκπομπών ρύπων, θα εφαρμόσουμε προσαύξηση 50%, αντί της προβλεπόμενης 200%, υπό την προϋπόθεση, ό,τι θα έχουν αφιχθεί στη χώρα μας έως 29 Φεβρουαρίου 2020 και θα καταβάλουν τις αναλογούσες φορολογικές επιβαρύνσεις έως και τις 16 Μαρτίου του 2020. Πρόκειται, για δύο αυτονόητες παρεμβάσεις που εύχομαι και ελπίζω να έχουν τη συναίνεση όλων των κομμάτων. Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Σας ευχαριστούμε. Να συνεχίσουμε με τους συναδέλφους και να δώσουμε το λόγο στον κ. Σιμοπούλο.

 **ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Κύριε Πρόεδρε, χαίρομαι ,γιατί βλέπω ό,τι τελικά η συζήτηση, παρά την αρχική ένταση αποκτά ουσία, άσχετα αν είναι οξεία αλλά έχει ουσία. Ουσιαστικά μίλησε και ο πρώην Υπουργός κ. Σπίρτζης.

 **ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Διακόψτε απ' αυτό το μικρόφωνο. Μετακινήθηκε σε άλλο.

 **ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Αυτό λειτουργεί. Αυτό λοιπόν, το οποίο θέλω να τονίσω, είναι ό,τι και οι καλύτερες προθέσεις, αν δεν συνοδεύονται, είτε με αντικειμενική γνώση των συνθηκών, είτε με ικανότητα παραγωγής έργου, είτε με ικανότητα να λύνουμε τα προβλήματα που αναφύονται, δεν έχουν κανένα νόημα. Το να έρχεσαι εδώ, με τη ρομφαία της κάθαρσης, όταν ουσιαστικά, στην κυριολεξία με ένα νομοσχέδιο, τα έχεις κάνει μπάχαλο στον συγκεκριμένο τομέα, δεν έχει κανένα νόημα. Δεν έχει νόημα να υπερασπίζεσαι κάτι, το οποίο είχε αποτύχει. Ναι, υπήρχε πρόβλημα, μεγάλο πρόβλημα στο συγκεκριμένο τομέα και το αναγνωρίζει αυτό η κυβέρνηση και γι' αυτό λέει, ό,τι αποσύρει το συγκεκριμένο νόμο, που ουσιαστικά δημιούργησε όλη αυτή την αναστάτωση, με σκοπό, μέσα σε εννιά μήνες να φέρει κάτι καινούργιο. Πιθανώς, κάποια στοιχεία του συγκεκριμένου νομοσχεδίου που καταργείται, να παραμείνουν, γιατί πιστεύω ό,τι οι προθέσεις ήταν καλές, άσχετα αν σε κάποια φάση απ’ ότι κατανοώ, προσωποποιήθηκε και μια αντιπαράθεση ως μη όφειλε, με κάποιους από τους θεσμικούς φορείς.

Ας είμαστε, λοιπόν, συγκεκριμένοι, ας μείνουμε στην προσπάθεια η οποία γίνεται, ας κατανοήσουμε όλους αυτούς που είναι έξω και σήμερα περιμένουν το δίπλωμά τους και κάποιοι απ' αυτούς μπορεί και να μην μπορούν να μεταφερθούν από και προς την εργασία τους και ας προσπαθήσουμε αυτή η επιτροπή η οποία θα γίνει και θα κρατήσει για 9 μήνες, να μπορέσει να διατηρήσει ό,τι θετικό είχε η προηγούμενη προσπάθεια, αλλά σαφώς να είναι εφαρμόσιμη. Ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ευχαριστούμε και να συνεχίσουμε με τον συνάδελφό, τον κύριο Βαρεμένο, βουλευτή Αιτωλοακαρνανίας του ΣΥΡΙΖΑ.

**ΓΕΩΡΓΙΟΣ ΒΑΡΕΜΕΝΟΣ:** Ευχαριστώ. Παρότι δεν είχα σκοπό να μιλήσω, όπως ήδη ειπώθηκε όμως, άλλο να θέλεις να νομοθετήσεις καλά και να διορθώσεις κάτι που θεωρείς ότι ήταν δύσκολο, εφαρμόσιμο ή ανεφάρμοστο ή δεν ξέρω τι άλλο ή ανεδαφικό και άλλο να το καταργείς και να επιστρέφεις στο παλιό, στο οποίο και εσύ συμφωνούσες, τουλάχιστον τα τελευταία τέσσερα χρόνια, ότι ήταν διεφθαρμένο, το πλαίσιο και να επανέρχεσαι εκεί, όταν ορισμένοι το είχαν προαναγγείλει αυτό και υπάρχει, κύριε Υπουργέ, ισχυρή πιθανότητα να ερμηνευθεί αυτή η εσπευσμένη, το λέω έτσι κολακευτικά, νομοθετική πρωτοβουλία, ότι υπάρχει διαπλοκή με εκείνο το σκληρό πλαίσιο.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Υποδομών και Μεταφορών):** Διαπλοκή, μεταξύ ποιων; Δεν μπορείτε να λέτε τέτοια πράγματα εδώ πέρα. Μεταξύ ποιων;

**ΓΕΩΡΓΙΟΣ ΒΑΡΕΜΕΝΟΣ:** Δεν λέω οικονομική διαπλοκή, έτσι; Ας το πούμε μπέρδεμα. Γιατί, εδώ, αποκαλύφθηκε, έγινε γνωστό ότι ένας σύμβουλός σας εμπλέκεται, όχι εμπλέκεται στη δικαιοσύνη, εγώ δεν το ξέρω, δεν το γνωρίζω.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Υποδομών και Μεταφορών):** Θα πούμε και για τον κ. Ηλιάδη.

**ΓΕΩΡΓΙΟΣ ΒΑΡΕΜΕΝΟΣ:** Εμπλέκεται, μέσω συμφερόντων του, σε αυτό το θέμα. Είναι πάρα πολύ σοβαρό.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Υποδομών και Μεταφορών):** Δεν είναι δικός μου σύμβουλος και θα το διευκρινίσω αυτό.

**ΓΕΩΡΓΙΟΣ ΒΑΡΕΜΕΝΟΣ:** Εγώ είπα σε τι εμπλέκεται. Είναι πάρα πολύ σοβαρό και δεν καταφεύγω σε ερμηνείες συνωμοσιολογικές. Προέκυψε μέσα από τη συζήτηση. Θα μου το τεκμηριώσετε εσείς.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ολοκληρώστε κ. Βαρεμένε.

**ΓΕΩΡΓΙΟΣ ΒΑΡΕΜΕΝΟΣ:** Εντάξει. Δεν έχω να πω κάτι. Ότι έχω να πω, θα το πω στην Ολομέλεια. Για παράδειγμα, ο κ. Υπουργός Εσωτερικών, αν δεν απατώμαι, είπε προηγουμένως, σε σχέση με τα αντισταθμιστικά, ότι: «είπαμε να δώσουμε κάποια ελευθερία στους δήμους». Δεν είναι έτσι. Κάθε νομοθετική πρωτοβουλία έχει μια λογική. Η λογική της μέχρι τώρα ισχύουσας νομοθεσίας, είναι ότι αυτά τα αντισταθμιστικά έπρεπε να κατευθύνονται σε περιβαλλοντολογική προστασία. Δηλαδή, είχε ένα συγκεκριμένο σκοπό. Δεν μπορεί να ισχύει αυτό που μας είπατε εσείς, εδώ, ότι: «είπαμε να δώσουμε μεγαλύτερη ελευθερία στους δήμους». Η Πολιτεία έρχεται και βάζει κανόνες και στους δήμους. Έρχεται και βάζει κανόνες. Λοιπόν, τι έχετε στο μυαλό σας, όταν το καταργείται αυτό; Ότι; Δηλαδή δίνουμε ελευθερία στους δήμους; Θα το απαντήσετε, όταν θα πάρετε το λόγο. Ευχαριστώ, κύριε Πρόεδρε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ευχαριστώ. Κύριε Κεφαλογιάννη, για ένα λεπτό, για τη διευκρίνιση, βεβαίως.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Υποδομών και Μεταφορών):** Κύριε Πρόεδρε, ίσως και να προλάβω και κάποιους συναδέλφους, γιατί φαντάζομαι θα αναφερθούν στο ζήτημα. Προηγουμένως, δημιουργήθηκε ένα ζήτημα για τον κύριο που ήταν εδώ στην Επιτροπή, τον κύριο Ηλιάδη. Τονίζω, λοιπόν, ότι ο κ. Ηλιάδης δεν αποτελεί σύμβουλο.

**ΓΕΩΡΓΙΟΣ ΒΑΡΕΜΕΝΟΣ:** Δεν εντόπισα την παρουσία του, γιατί δεν τον γνωρίζω καν.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Υποδομών και Μεταφορών):** Εντοπίστηκε από άλλους συναδέλφους και καλώς εντοπίστηκε. Αυτό το οποίο συνέβαινε, κύριε συνάδελφε και κύριοι συνάδελφοι, είναι ότι και επί προηγούμενης κυβέρνησης όποιος φορέας ζητούσε να είναι στην Επιτροπή, ατύπως, έμπαινε μέσα. Υπό αυτή την έννοια και μόνο δήλωσα και επειδή ο συγκεκριμένος ήταν και είναι, δηλαδή παραμένει, Πρόεδρος της Πανελλήνιας Ομοσπονδίας των Εκπαιδευτών Οδήγησης, ήταν στην αίθουσα. Δεν αποτελεί, λοιπόν, με τη δική του ιδιότητα, σύμβουλο προσωπικά, είτε δικό μου, είτε του Υπουργείου, αλλά όπως ο κάθε φορέας αποτελεί σύμβουλο της πολιτείας…

**ΓΕΩΡΓΙΟΣ ΒΑΡΕΜΕΝΟΣ:** Ανασκευάζετε τώρα. Υπάρχει καταγεγραμμένη δήλωσή σας και επικαλούμαι τα πρακτικά, κύριε Πρόεδρε, πριν μισή ώρα, ότι είναι σύμβουλος σας.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Υποδομών και Μεταφορών):** Κύριε Βαρεμένε, όπως ο κάθε φορέας αποτελεί σύμβουλο της Πολιτείας, άτυπο, στη διαμόρφωση και στη συζήτηση των νομοσχεδίων, έτσι αποτελεί και ο συγκεκριμένος. Δεν αποτελεί ούτε προσωπικό δικό μου, ούτε του κ. Καραμανλή, ούτε του Υπουργείου. Το λέω αυτό, για να μην υπάρχει θέμα.

**ΓΕΩΡΓΙΟΣ ΒΑΡΕΜΕΝΟΣ:** Κύριε Υπουργέ, σας παρακαλώ πολύ, να έχετε την παρρησία, ενδεχομένως, αν θέλετε να ανασκευάσετε. Είναι σοβαρό το θέμα, κύριε Πρόεδρε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κύριε Βαρεμένε, πείτε την παρατήρησή σας. Είναι σοβαρό.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Υποδομών και Μεταφορών):** Ήμουν συγκεκριμένος κύριε Βαρεμένε. Αυτό, έγινε κατ' επανάληψη από την κυβέρνηση ΣΥΡΙΖΑ, όποιος φορέας είχε ζητήσει και παρίστατο χωρίς δικαίωμα λόγου…

**ΓΕΩΡΓΙΟΣ ΒΑΡΕΜΕΝΟΣ:** Είπατε ότι είναι σύμβουλος σας.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Υποδομών και Μεταφορών):** Όχι σύμβουλος δικός μου. Είναι άτυπος σύμβουλος.

**ΓΕΩΡΓΙΟΣ ΒΑΡΕΜΕΝΟΣ:** Δικός σας σύμβουλος και μάλιστα επειδή επιμείναμε εμείς, ποια είναι η συγκεκριμένη σχέση ως σύμβουλου…

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Υποδομών και Μεταφορών):** Γινόταν κατ' επανάληψη και παρίσταντο φορείς, στις αίθουσες, κατά τη διάρκεια της συνεδρίασης.

**ΓΕΩΡΓΙΟΣ ΒΑΡΕΜΕΝΟΣ:** Όχι, δεν είπατε αυτό.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ωραία, το λόγο έχει η κυρία Καφαντάρη. Πείτε μας και σεις την άποψή σας.

**ΧΑΡΟΥΛΑ (ΧΑΡΑ) ΚΑΦΑΝΤΑΡΗ:** Καλή μέρα και από μένα. Επειδή τέσσερα χρόνια προέδρευα της Επιτροπής Παραγωγής και Εμπορίου, οι φορείς έρχονταν σε Ειδική Συνεδρίαση, όταν προβλεπόταν κανονική διαδικασία. Υπήρχε η συνεδρίαση, ακρόαση εξωκοινοβουλευτικών φορέων. Όντως, κάποιες φορές μπορεί να ζητείτο από μένα τότε, προφανώς από το κύριο Βλάχο σήμερα, να παραστεί κάποιος συνεργάτης μου, αλλά, άτομα τα οποία δεν είχαν κάποια θεσμική θέση είτε σε Υπουργό, είτε σε βουλευτή, σε κανονική διαδικασία δεν παρίσταντο μέσα στην Επιτροπή. Μόνο στην Ειδική Συνεδρίαση. Άρα, κύριε Υπουργέ, λυπάμαι, δεν είχε γίνει αυτό. Ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ακούστε, κυρία Καφαντάρη, μη δίνουμε έκταση. Καταλάβαμε όλοι τι έγινε.

**ΓΕΩΡΓΙΟΣ ΒΑΡΕΜΕΝΟΣ:** Δεν είναι θέμα ούτε καν αυτό. Το θέμα είναι αν είναι σύμβουλος του Υπουργού.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Διευκρίνισε ο Υπουργός τι είναι κύριε Βαρεμένε. Κύριε Αρσένη, δεν υπάρχει λόγος. Αναλαμβάνω κι εγώ την ευθύνη. Ίσως έπρεπε να το έχω διευκρινίσει καλύτερα. Δεν το κατάλαβα καλά και εγώ ακριβώς όπως ήταν και γι' αυτό παρέμεινε. Δεν θα επαναληφθεί, εν πάση περιπτώσει. Θα υπάρχει και από τη μεριά του Προεδρείου πολύ μεγαλύτερη προσοχή και τελειώνει εδώ τώρα το θέμα.

**ΓΕΩΡΓΙΟΣ ΒΑΡΕΜΕΝΟΣ:** Δεν δίνω καμία ευθύνη σε σας. Καλά καταλάβατε και εσείς, καλά καταλάβαμε κι εμείς όλοι.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ο Υπουργός εξήγησε, διευκρίνισε.

**ΣΩΚΡΑΤΗΣ ΦΑΜΕΛΛΟΣ:** (*ομιλεί εκτός μικρόφωνου*)

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κύριε Φάμελλε, σημειώματα μπορεί να δίνουν οι πάντες και όταν μιλάτε εσείς, σημειώσεις κρατάει. Λοιπόν, σημειώματα μπορεί να δίνει ο καθένας.

**ΣΩΚΡΑΤΗΣ ΦΑΜΕΛΛΟΣ:** Είπατε ότι είναι σύμβουλος σας κύριε Κεφαλογιάννη.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Υποδομών και Μεταφορών):** Είπα άτυπος σύμβουλος, όπως ο κάθε φορέας είναι άτυπος σύμβουλος της Πολιτείας συνολικά. Όχι προσωπικός, δικός μου.

**ΣΩΚΡΑΤΗΣ ΦΑΜΕΛΛΟΣ:** (*ομιλεί εκτός μικρόφωνου*)

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τελείωσε κ. Φάμελλε, σας παρακαλώ. Κύριε Υπουργέ, βοηθήστε την διαδικασία.

**ΘΕΟΠΙΣΤΗ (ΠΕΤΗ) ΠΕΡΚΑ (Εισηγήτρια της Μειοψηφίας):** Σε κάθε περίπτωση, το μείζον θέμα είναι, ότι είναι ένας άνθρωπος ο οποίος φέρεται να εμπλέκεται σε ένα κύκλωμα, που αφορά τις άδειες οδήγησης. Για λόγους ευθιξίας και του ίδιου του Υπουργού, θα έπρεπε να μη παρευρίσκεται όταν είναι υπό διερεύνηση μια τέτοια υπόθεση και συζητάμε για άδειες οδήγησης. Αυτό είναι το θέμα.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τελείωσε. Έγινε κάποια παρανόηση και παρεξήγηση. Είπα, δεν θα επαναληφθεί στην Επιτροπή αυτή. Θα πρέπει όλοι να είμαστε πολύ προσεκτικοί. Σε ό,τι αφορά το Προεδρείο αυτό, τελεία και παύλα, έτσι θα είναι. Πάμε παρακάτω. Καταλάβαμε όλοι αυτά που ελέχθησαν και τελειώνει εδώ.

**ΚΡΙΤΩΝ – ΗΛΙΑΣ ΑΡΣΕΝΗΣ (Ειδικός Αγορητής ΤΟΥ ΜέΡΑ25):** Πρόεδρε, απλά ένα πράγμα. Μπορούμε να αμφισβητούμε τις διαδικασίες της Βουλής, εφόσον δεν είναι κάποιος διατεθειμένος να τις προασπίσει, αλλά, το γεγονός ότι ακούσαμε ότι αυτός ο άνθρωπος είναι άτυπος σύμβουλος σας και το είπατε ρητά, δεν μπορούμε να το αμφισβητήσουμε τώρα.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Υποδομών και Μεταφορών):** Ανατρέξτε στα πρακτικά. Είπα, είναι άτυπος σύμβουλος, όπως ο κάθε φορέας είναι άτυπος σύμβουλος της πολιτείας. Με αυτή την έννοια.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τελείωσε, κ. Παππά. Κατανοητό. Ακούστηκαν οι απόψεις, να μην επαναληφθεί.

**ΝΙΚΟΛΑΟΣ ΠΑΠΠΑΣ:** Κύριε Βλάχο, εσείς ήσασταν απολύτως τυπικός. Απευθυνθήκατε στον Υπουργό και τον ρωτήσατε εάν ο κύριος είναι σύμβουλός του και αν παραμείνει στην αίθουσα. Εδώ πέρα, λοιπόν, έχουμε μια - θα σας έλεγα - εκκωφαντική μεροληψία του Υπουργείου υπέρ κάποιου συγκεκριμένου φορέα. Και θα ήταν ενδιαφέρον να ακούσουμε και την άποψη του ίδιου του κυρίου Υπουργού, να μας πει αν οι διατάξεις, οι οποίες υπάρχουν στο νομοσχέδιο, είναι συμβατές με τις πάγιες θέσεις της Ένωσης επαγγελματιών που εκπροσωπεί ο εν λόγω κύριος. Διότι, αυτό που είπε περί διαπλοκής ο κ. Βαρεμένος - με συγχωρείτε - καθίσταται αθώα ως διατύπωση.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τα ακούει ο κ. Υπουργός. Προφανώς, στην τοποθέτησή του και σήμερα και στην Ολομέλεια, θα απαντήσει σε αυτά. Στο σημείο αυτό τελειώνει το όλο θέμα.

**ΚΡΙΤΩΝ-ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Κύριε Πρόεδρε, να μας πει και εάν υπήρξε ιδιωτική διαβούλευση. Αν το Υπουργείο συνάντησε τον εν λόγω κύριο κατά τη διάρκεια της προετοιμασίας του νομοσχεδίου.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κύριε Αρσένη, δεν γίνεται έτσι η διαδικασία. Ο Υπουργός δεν ήρθε να πει με ποιον μιλάει. Εδώ, δεν ανακρίνονται. Νομοθετικό έργο έχουμε. Εάν θέλετε, μπορείτε να κάνετε Κοινοβουλευτικό Έλεγχο και να ρωτήσετε ποιον συμβουλεύεται και τι κάνει. Αλλά, εδώ νομοθετούμε και δεν ελέγχουμε.

Το λόγο τώρα έχει ο Υφυπουργός κ. Θωμάς. Ορίστε, κύριε Υπουργέ.

**ΓΕΡΑΣΙΜΟΣ ΘΩΜΑΣ (Υφυπουργός Περιβάλλοντος και Ενέργειας):** Ευχαριστώ, κύριε Πρόεδρε.

Θα παρέμβω για το άρθρο 7. Στο άρθρο 7 κάνουμε μια εφαρμογή του ν.4585, ο οποίος ψηφίστηκε τον Δεκέμβριο του 2018. Ο νόμος προέβλεπε ότι θα βγει μια Υπουργική Απόφαση για την εφαρμογή του. Αυτή η απόφαση δεν βγήκε έως τον Ιούλιο, για λόγους τους οποίους δεν γνωρίζω. Επομένως, προβήκαμε σε συνεργασία με τους αρμόδιους φορείς που εμπλέκονται στην υλοποίηση του μέτρου. Ευχαριστώ πολύ για τη συνεργασία τους φορείς και το προσωπικό τους.

Λάβαμε υπόψη τα έσοδα, τα οποία υπήρχαν για τον Ειδικό Λογαριασμό του ΕΤΜΕΑΡ, έως τον Ιούνιο. Τα έσοδα τροποποιήθηκαν κυρίως λόγω της αύξησης των εσόδων από τις εκπομπές αερίων θερμοκηπίου. Μιλήσαμε με όλους τους φορείς της αγοράς. Πήραμε υπ' όψιν την οικονομική κατάσταση της Δ.Ε.Η., η οποία είναι ένας από τους μεγαλύτερους πληρωτές με συνεισφορά στο ΕΤΜΕΑΡ και προχωράμε σε νομοθετική Τροπολογία που επιτρέπει σε Υπουργική Απόφαση να γίνει συμμόρφωση με το νόμο 4585. Αυτά σχετικά με το άρθρο 7.

Σχετικά με το άρθρο 8. Υπάρχει ένα επείγον, λόγω της προθεσμίας αντιρρήσεων των πολιτών από τους αναρτημένους δασικούς χάρτες λήγει στις 30/8 και ζητάμε μια παράταση για δύο μήνες, μέχρι τις 30/10. Είναι μια απλή Τροπολογία.

Και όσον αφορά στο άρθρο 13. Έγινε κάποιο σχόλιο για αυτό το θέμα, στην εισαγωγή. Είναι στην αρμοδιότητα του Υπουργείου. Υπάρχει μια επαναφορά της διάταξης που είχε από το 2013 και υπάρχει και μια απλοποίηση διαδικασίας, η οποία επιτρέπει στις Περιφέρειες, που δεν έχουν πάνω από 3 ΦΟΣΔΑ, να κάνουν Διαπιστωτική Πράξη στη λειτουργία τους.

Για άλλα σχόλια, που μπορεί να υπάρχουν, θα επανέλθω ή επιφυλάσσομαι για την Ολομέλεια. Ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Και εμείς ευχαριστούμε, κύριε Υπουργέ. Συνεχίζουμε με τους συναδέλφους. Το λόγο έχει ο κ. Φάμελλος.

**ΣΩΚΡΑΤΗΣ ΦΑΜΕΛΛΟΣ:** Ευχαριστώ, κύριε Πρόεδρε. Νομίζω ότι οφείλω, εισαγωγικά, να επαναλάβω και για λόγους κοινοβουλευτικής δεοντολογίας ότι υπάρχει ένα σοβαρότατο πρόβλημα κοινοβουλευτικής διαδικασίας. Η Κυβέρνηση προσβάλλει το Κοινοβούλιο και την Επιτροπή μας και το Προεδρείο της Επιτροπής. Πρώτα απ' όλα, με το χρόνο υποβολής του νομοσχεδίου. Είναι απαράδεκτο. Είναι σε αντίθεση με οτιδήποτε είχε προεκλογικά εξαγγείλει και με όσα συζητήσαμε σε διάφορα νομοσχέδια. Δεν πρόκειται περί αριστείας. Περί προχειρότητας και τυχοδιωκτικής - αν θέλετε - προσέγγισης των κοινοβουλευτικών διαδικασιών.

Η Κυβέρνηση υποτιμά τη Βουλή με αυτό που κάνει. Μέσα σε 11 ώρες. Είναι και νέος ο Υπουργός. Και νέος ως άνθρωπος και ως πολιτικός. Θεωρώ ότι δεν τιμά τη διαδικασία της πολιτικής αυτό, το οποίο ζήσαμε. Μέσα σε 11 ώρες ζητήσατε να υπάρχουν μια πανσπερμία διατάξεων 9 διαφορετικών Υπουργείων, ενώ διαπιστώσαμε ότι δεν υπήρχε υπογραφή αρμόδιου Υπουργού και δεν υπάρχει ακόμα, βάζοντας σοβαρότατο ζήτημα στις διαδικασίες, κύριε Πρόεδρε. Και το έχουμε επισημάνει και πρέπει να το θεραπεύσετε άμεσα.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Είμαστε σε τροχιά ρύθμισης, στην κατεύθυνση που ζήτησε η Επιτροπή μας και η κυβέρνηση έλαβε υπ’ όψιν τις ενστάσεις μας.

**ΣΩΚΡΑΤΗΣ ΦΑΜΕΛΛΟΣ:** Περιμένω να ακούσω τη ρύθμιση. Ελπίζω να μην είναι κανένα «μπάλωμα», διότι αν δούμε κάνα μπάλωμα, θα το καταγγείλουμε και αυτό.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Είμαστε σε τροχιά απόσυρσης των συγκεκριμένων, παρόλο που υπάρχει και διαφδορετική ερμηνεία. Δεν υπάρχει λόγος να το συνεχίζουμε όμως, εν πάση περιπτώσει.

**ΣΩΚΡΑΤΗΣ ΦΑΜΕΛΛΟΣ:** Κατανοώ. Και επίσης, κύριε Πρόεδρε, νομίζω ότι είναι απαράδεκτη η παρουσίαση, από τον Υπουργό, ατύπου Συμβούλου, ο οποίος εκπροσωπεί συγκεκριμένη ομάδα συμφερόντων και υπάρχουν και θέματα δικαστικής έρευνας. Και ο Υπουργός ρητά δήλωσε ότι είναι σύμβουλος του –άτυπος μεν, αλλά σύμβουλός του- και ζήτησε να παρευρίσκεται και εντός συνεδρίασης .

Ξεπερνώ τα ζητήματα αυτά και θα αναφερθώ στα άρθρα, τα οποία αφορούν τα θέματα περιβάλλοντος και ενέργειας.

Για το άρθρο 7, πρέπει να υπενθυμίσω ότι, η Κυβέρνησή μας εξυγίανε τον λογαριασμό των ΑΠΕ. Παρέδωσε η Κυβέρνηση Σαμαρά-Βενιζέλου ένα έλλειμμα 800 εκατομμυρίων ευρώ. Ο Υπουργός το γνωρίζει, γιατί επιβλέπει από τις Υπηρεσίες τότε της Ευρωπαϊκής Επιτροπής το τι γίνεται στην Ελλάδα για τις ΑΠΕ. Εξορθολογίστηκε από την Κυβέρνηση ΣΥΡΙΖΑ αυτός ο λογαριασμός. Είναι πλεονασματικός. Και αυτό που ζητώ, πρώτα απ' όλα, είναι να μη τον ξανακάνετε ελλειμματικό, κύριε Υπουργέ. Και αυτό είναι πλέον ευθύνη, διότι η προηγούμενη Κυβέρνηση του κόμματος, στο οποίο τώρα συμμετέχετε, τον χρεωκόπησε –όπως και τις ΑΠΕ. Οκτώ μήνες και εννιά και παραπάνω περίμεναν οι παραγωγοί για να πληρωθούν. Είναι, λοιπόν, πλεονασματικός ο λογαριασμός και η δυνατότητα αξιοποίησης του είναι έργο του ΣΥΡΙΖΑ.

Μόνο που η δική μας πολιτική ήταν για να μειωθεί η τιμή του ρεύματος. Αυτό που μαθαίνουμε και θα συζητήσουμε, είναι ό,τι θα χρησιμοποιήσετε την όποια τροποποίηση στο ΕΤΜΕΑΡ για να αυξήσετε την τιμή του ρεύματος, εις βάρος των πολιτών και εις βάρος των παραγωγικών δραστηριοτήτων και όχι προς όφελος. Και μάλιστα φοβόμαστε ότι αυτό μπορεί να είναι και εις βάρος των παραγωγών Ανανεώσιμων Πηγών Ενέργειας και προς όφελος μόνο των ιδιωτών Εναλλακτικών Παρόχων, που θα αξιοποιήσουν τις ρυθμίσεις για να αυξήσουν και αυτή την τιμή του ρεύματος και να πάρουν πελάτες από τη Δ.Ε.Η..

Υπάρχουν, βεβαίως, ζητήματα πολύ συγκεκριμένα, διότι εμείς είχαμε προβεί σε μείωση των χρεώσεων του ΕΤΜΕΑΡ, το προηγούμενο διάστημα. Ελπίζουμε και ήδη να κάνετε και εσείς και να εξασφαλίσετε ότι ο λογαριασμός αυτός θα είναι πλεονασματικός και δεν θα αυξηθεί ο χρόνος αναμονής των παρόχων ΑΠΕ και ταυτόχρονα ότι δεν θα υπάρξει οποιαδήποτε αρνητική επιρροή στον λογαριασμό αυτόν από τη διακύμανση των δικαιωμάτων των εκπομπών αερίων του θερμοκηπίου. Διότι, ξέρετε ότι είναι κυμαινόμενη η τιμή και δεν είναι ασφαλές το απόθεμα, το οποίο υπάρχει.

Θεωρώ ότι δεν είναι σωστό να γίνεται με πολιτικούς όρους ο καθορισμός του ΕΤΜΕΑΡ. Πρέπει να γίνει με βάση αντικειμενικές και ανεξάρτητες Αρχές. Όμως, εσείς το παίρνετε από την Ανεξάρτητη Αρχή και το πάτε σε Απόφαση Υπουργού. Είναι ένα ερώτημα το κατά πόσον αυτό είναι θεσμικά οργανωμένο και αντιστοιχεί στον εκσυγχρονισμό που επαγγέλλεται τάχατες η Κυβέρνηση αυτή. Που για μένα, είναι προσχηματικός και προϊόν πολιτικής εξαπάτησης.

Όμως, επαναλαμβάνουμε ότι, ο όρος που βάζουμε εμείς - χωρίς να αποδεχθούμε τη ρύθμιση αυτή - είναι ότι πρέπει να υπάρχει αποθεματικό και πρέπει να υπάρχει καμία μείωση του κόστους για νοικοκυριά και παραγωγούς, γιατί άλλα ακούμε. Και δυστυχώς, τα πράγματα το 2020 θα είναι πολύ χειρότερα από ό,τι βλέπουμε, γιατί θα αυξήσετε και άλλο το κόστος.

Όσον αφορά στην παράταση των δασικών χαρτών και την παράταση αδειοδοτήσεων - τα άρθρα 8 και 9 -, θεωρούμε ότι είναι αρκετή παράταση, η οποία θα δοθεί. Όμως, πρέπει να μας ανακοινώσει η Κυβέρνηση τι πρωτοβουλίες θα ληφθούν για να αξιοποιηθεί η παράταση και να μην έχουμε νέες παρατάσεις. Τώρα που είναι οργανωμένο το θεσμικό πλαίσιο των δασικών χαρτών, όπως και το νομικό πλαίσιο του αιγιαλού και των υπολοίπων ρυθμίσεων που απαιτούνται για τις ξενοδοχειακές εγκαταστάσεις, πρέπει να μην ξανάρθει παράταση. Μιας και παραδώσαμε μισή ώρα τα εργαλεία για την ορθή αδειοδότηση.

Το άρθρο 13, το οποίο θεωρώ ότι είναι προσβλητικό για τη διαδικασία της Κυβέρνησης και της Βουλής. Τι εννοώ. Τα αντισταθμιστικά, που δίνονται στους ΟΤΑ που φιλοξενούν εγκαταστάσεις διαχείρισης απορριμμάτων, έχουν ως σκοπό την αποκατάσταση πιθανής υποβάθμισης του περιβάλλοντος ή τη βελτίωση των συνθηκών ζωής των, πολιτών και του περιβάλλοντος. Μέχρι τώρα έχει διαπιστωθεί ότι πολλοί ΟΤΑ δεν χρησιμοποιούν τα αντισταθμιστικά για περιβαλλοντικούς λόγους. Η Πολιτεία είχε παρέμβει, έχοντας την πολιτική ευθύνη που της αντιστοιχεί, επί Κυβέρνησης ΣΥΡΙΖΑ και είπε ότι τα αντισταθμιστικά θα χρησιμοποιούνται για να ωφελούνται οι πολίτες που οι δήμοι τους φιλοξενούν περιβαλλοντικές εγκαταστάσεις.

Όμως, κύριε Πρόεδρε, θέλω να ρωτήσω. Ο Υφυπουργός είπε προηγουμένως ότι « κατά το δοκούν οι δήμοι θα χρησιμοποιούν τα αντισταθμιστικά» και η Πολιτεία δεν παρεμβαίνει. Δηλαδή, αποκάλυψε ότι έχουμε μια Κυβέρνηση ανεύθυνη, δεν αναλαμβάνει την ευθύνη για την αξιοποίηση των αντισταθμιστικών και δεν αναλαμβάνει την ευθύνη έναντι των πολιτών να τους προφυλάξει σε περιπτώσεις που η Αυτοδιοίκηση δεν αξιοποιεί τους πόρους, ως οφείλει. Αυτό είναι απαράδεκτο εκ μέρους της Κυβέρνησης.

Ο Υφυπουργός Εσωτερικών παραδέχτηκε ότι η Κυβέρνηση δεν έχει ευθύνη περιβαλλοντικής προστασίας των πολιτών που φιλοξενούν οι δήμοι τους περιβαλλοντικές υποδομές απορριμάτων; Είναι δυνατόν αυτό να ακούγεται από λόγια ανθρώπων που είναι στο Υπουργικό Συμβούλιο;

Θεωρώ ότι είναι η διαφορά μας με τη Ν.Δ.. Υπουργός της Ν.Δ. είπε στην Ελληνική Βουλή ότι αφήνουμε τους δήμους να κάνουν ό,τι θέλουν με τα αντισταθμιστικά, ενώ εμείς είχαμε πει στην Ελληνική Βουλή ότι αναλαμβάνουμε την ευθύνη να προφυλάξουμε τους πολίτες και τα αντισταθμιστικά να πηγαίνουν μόνο για περιβαλλοντολογικές υποδομές. Αυτή είναι η διαφορά μας.

Αναλαμβάνουμε πολιτική ευθύνη. Η Ν.Δ. κάνει μόνο προπαγάνδα. Δηλαδή, δίνουμε στους δήμους κατά το δοκούν προτεραιότητα. Ποιος ελέγχει την προτεραιότητα κύριε Πρόεδρε; κάνεις. Καμία δικλίδα δεν υπάρχει στο νομοσχέδιο για την προτεραιότητα της περιβαλλοντολογικής αξιοποίησης και αφήνουμε τους δήμους, λοιπόν, να τα αξιοποιούν.

Ταυτόχρονα, τι καταργεί; Δεν το είπε αυτό ούτε ο Υπουργός Ενέργειας, που έχει συναρμοδιότητα στο Υπουργείο. Καταργεί ότι τα αντισταθμιστικά δίνονται με βάση τις εγκαταστάσεις και τα ζυγολόγια απορριμμάτων. Άρα, δίνονται όπως να είναι τα αντισταθμιστικά; Όχι με βάση τη διαχείριση απορριμμάτων; Δεν θα είναι αναλογικά των ποσοτήτων απορριμμάτων που διαχειρίζεται η κάθε κατάσταση; Δεν θα είναι ανά εγκατάσταση;

 Αφαιρείται, από τον νόμο τον οποίο είχαμε ψηφίσει εμείς, η δυναμικότητα και αφαιρείται επιπλέον ότι αντισταθμιστικά μπορεί να πάρει και όμορος ΟΤΑ, όταν η μονάδα είναι στα σύνορα, αν θέλετε, μεταξύ των γεωγραφικών ορίων, ή πολύ κοντά σε κάποιον άλλον.

 Δηλαδή, κύριε Υπουργέ, που εκπροσωπείται δήμους της Αττικής που θα φιλοξενήσουν εγκαταστάσεις, ο όμορος ΟΤΑ δεν θα παίρνει αντισταθμιστικά; Συμφωνείτε εσείς με αυτή τη ρύθμιση; Θεωρώ πως όχι. Πρέπει να το ξαναδεί η Κυβέρνηση. Αφαιρεί διατάξεις ωφέλιμες για την αυτοδιοίκηση και τους πολίτες. Δηλαδή, αντισταθμιστικά χωρίς να πηγαίνουν για περιβαλλοντική υποδομή, αντισταθμιστικά χωρίς να λαμβάνουν την ομορότητα των ΟΤΑ, είναι απαράδεκτο.

 Κάτι τελευταίο όσον αφορά για τους ΦΟΔΣΑ και ολοκληρώνω. Θεωρώ ότι η ρύθμιση για τους ΦΟΔΣΑ που δεν αναλύθηκε - και θεωρώ υποκριτικά από τον κ. Υπουργό, δεν μπορώ να καταλάβω γιατί δεν αναλύθηκε από τον Υφυπουργό Εσωτερικών - είναι ασαφής. Έχει πολλά νομικά κενά και θα έχει πρόβλημα εφαρμοσιμότητας.

 Έχω ένα ερώτημα. Ποιους εξυπηρετεί αυτή η ρύθμιση; Η ρύθμιση αυτή καταργεί διαπιστωτικές πράξεις συντονιστών. Δηλαδή, να σας πω τι σημαίνει αυτό. Στην περιοχή της Κρήτης, η συντονίστρια της Αποκεντρωμένης Διοίκησης, έχει προβεί σε διαπιστωτική πράξη, η οποία έλαβε υπόψη την έκφραση αποφάσεων Δημοτικών Συμβουλίων με βάση τον δικό μας νόμο, τον ν.4555, έπρεπε να εκφράζει το 80% των πολιτών. Δηλαδή, η Ν.Δ. αποφασίζει να εισηγηθεί την κατάργηση μιας διαπιστωτικής πράξης που εκφράζει δήμους που εκπροσωπούν το 80% των πολιτών κατ’ ελάχιστο.

 Αυτό είναι πράξη δημοκρατίας; Να καταργείται εκ των υστέρων μια διαπιστωτική πράξη που η αυτοδιοίκηση έχει εισηγηθεί με πλειοψηφία 80% των πολιτών; Θεωρώ, ότι είναι κορυφαίο ζήτημα, αν καταργούνται διαπιστωτικές πράξεις τέτοιου είδους.

 Δεύτερο θέμα. Σε ποιες περιοχές θα εφαρμοστεί αυτή η ρύθμιση, διότι λέει ότι εφαρμόζεται στην περίπτωση των τριών ΦΟΔΣΑ. Και αν σε μια περιοχή έχουμε πέντε ΦΟΔΣΑ; Εφαρμόζεται ή όχι; Και ποιος κρίνει αν κάθε ΦΟΔΣΑ ικανοποιεί τα κριτήρια του νόμου. Διότι, επιτρέψτε μου να σας πω, κύριε Πρόεδρε ότι έχει τέτοια ασάφεια η ρύθμιση αυτή του άρθρου 13, στο δεύτερο σκέλος, που δεν λέει ποιος κρίνει ότι οι ΦΟΔΣΑ ικανοποιούν τα κριτήρια του ν.4555.

 Θα έρχεται ένας φορέας διαχείρισης στερεών αποβλήτων και από μόνος του θα αυτό-εγκρίνεται; Δεν υπάρχει καμία ελεγκτική αρχή και καμία διαδικασία ώστε να εφαρμοστεί η διάταξη αυτού του νόμου. Αρά, υπάρχει και ένα μεγάλο κενό στην εφαρμογή του.

 Να σας δώσω και ένα άλλο παράδειγμα. Στην περιοχή της Ηπείρου η Κυβέρνηση επαίρεται ότι με την εγκατάσταση του ΣΔΥΤ, τη μία για όλη την Ήπειρο, θα λύσουμε σοβαρά προβλήματα διαχείρισης απορριμμάτων. Αλλά, στην Ήπειρο αν εφαρμοστεί η διάταξη που έχετε, θα έχουμε τρεις ΦΟΔΣΑ. Δηλαδή, θα έχουμε μια καλή εγκατάσταση με τρεις φορείς να την διοικούν; Τι διοικητική αποτελεσματικότητα θα είναι αυτή; Θα είναι το απόλυτο διοικητικό κενό και η μέγιστη μη συνεννόηση των ΟΤΑ. Ένα τεράστιο πρόβλημα λειτουργικό, διαχειριστικό και περιβαλλοντολογικό.

 Θεωρώ, λοιπόν, κύριε Πρόεδρε ότι έχει σοβαρότατο πρόβλημα η ρύθμιση των ΦΟΔΣΑ. Αναρωτιέμαι τι υποκρύπτει, πέρα από ότι τα αντισταθμιστικά θα τα διαχειρίζονται, κατά το δοκούν, δικομματικές αρχές, χωρίς την παρέμβαση του νομοθέτη, δηλαδή η Πολιτεία θα αφήσει ελεύθερη και αν θέλετε, απροστάτευτη την τοπική κοινωνία. Από την άλλη μεριά όμως, υπάρχει ένα σοβαρό ζήτημα, τί ακριβώς κάνουμε με τους ΦΟΔΣΑ που καταργούνε αυτό-διοικητικές Αρχές, υποβαθμίζοντας τη διατύπωση γνώμης από Δημοτικά Συμβούλια σε μεγάλες πλειοψηφίες, χωρίς να είναι εφαρμόσιμοι.

 Επισημαίνω, θα επανέλθω και στην Ολομέλεια, σοβαρά νομικά κενά στην εφαρμογή του άρθρου 13, και ύποπτη συζήτηση πίσω από τις διαδικασίες της Βουλής, που δεν έχει αποκαλυφθεί ακόμα.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Σας ευχαριστούμε κ. Φάμελλε. Το λόγο έχει ο κ. Τζανακόπουλος.

 **ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Σας ευχαριστώ, κύριε Πρόεδρε.

 Από τη μέχρι τώρα συζήτηση και τις παρεμβάσεις των Βουλευτών, έχουν προκύψει - και αυτό νομίζω ότι πρέπει να το αναγνωρίσουμε όλοι - μείζονα διαδικαστικά και ουσιαστικά ζητήματα. Το χειρότερο απ' όλα είναι ότι ακριβώς επειδή η Κυβέρνηση επιλέγει να νομοθετεί με τον τρόπο που νομοθετεί, δεν δίνεται η δυνατότητα να αναδειχθούν σε όλο τους το εύρος και σε όλο τους το βάθος, ρύθμισης εξαιρετικά λεπτομέρειες, οι οποίες υπό καμία δυνατή ερμηνεία, δεν μπορούν να χαρακτηριστούν κατεπείγουσες.

 Η προηγούμενη παρέμβαση του κ. Φάμελλου, αναδεικνύει μια από αυτές τις όψεις του νομοσχεδίου, το οποίο, ειρήσθω εν παρόδω, αναφέρθηκε και προηγουμένως, δεν αναμενόταν να περιέχει τίποτα άλλο, εκτός από τις ρυθμίσεις του Υπουργείου Υποδομών, για τις οποίες θα μιλήσω επί της ουσίας αργότερα.

 Έτσι, λοιπόν, έχουμε μια μείζονα παραβίαση της απόφασης της Διάσκεψης των Προέδρων της Βουλής, στην οποία ήμουν παρών και κατά την οποία είχε συζητηθεί και είχε αποφασισθεί ότι τον συγκεκριμένο νομοσχέδιο δεν θα εμπεριέχει άλλες διατάξεις.

 Επομένως, εδώ, έχουμε μια ακόμα παραβίαση των κανόνων καλής νομοθέτης, τις οποίες ανέδειξε η Κυβέρνηση, αλλά και η Ν.Δ. κατά την περίοδο που ήταν Αντιπολίτευση, ως μείζον πολιτικό και κανονιστικό ζήτημα. Αλλά, εδώ, είμαστε αντιμέτωποι για μια ακόμη φορά με τη μέγιστη υποκρισία.

 Διότι, κοιτάξτε να δείτε, η εκκίνηση του νομοθετικού έργου της νέας Κυβέρνησης, έγινε με το νομοσχέδιο το Επιτελικό Κράτους με διάφορες κορώνες και υποσχέσεις για καλή νομοθέτηση, για αποφυγή αποσπασματικών ρυθμίσεων, για συνοχή του νομοθετικού πλαισίου, για συντονισμό των Υπουργείων κ.τ.λ. κ.τ.λ..

 Άκουσε τώρα ποιο είναι το νομοθετικό ιστορικό αυτής της Κυβέρνησης. Από τα πέντε νομοσχέδια που έχουν κατατεθεί, το ένα ήρθε με την κανονική διαδικασία, το νομοσχέδιο του Υπουργείου Οικονομικών και από εκεί και πέρα έχουμε το εξής: νομοσχέδιο για το Επιτελικό Κράτος, επείγον, νομοσχέδιο για τους ΟΤΑ, κατεπείγον, νομοσχέδιο για τα Προσωπικά Δεδομένα, κατεπείγον, το σημερινό νομοσχέδιο, κατεπείγον και επίσης έχουμε και την τροπολογία του κ. Βρούτση, η οποία οδήγησε σε μια πρωτοφανή κοινοβουλευτική αντίδραση, για τα μεταπολιτευτικά χρονικά, όπου αποχώρησε το σύνολο των Κομμάτων της Αντιπολίτευσης, αρνούμενο να συνεργήσει σε αυτό το Κοινοβουλευτικό - και επιτρέψουν την έκφραση, δεν συνηθίζω τέτοιου είδους εκφράσεις - ένα Κοινοβουλευτικό πραξικόπημα.

Και είναι σε πάρα πολύ δύσκολη θέση, είμαι βέβαιος, ότι και το Προεδρείο, αλλά και οι Βουλευτές της Συμπολίτευσης, να υπερασπιστούν τέτοιου είδους πρακτικές και αυτό φαίνεται από την παρουσία σήμερα στην Επιτροπή για το σημερινό νομοσχέδιο. Φαίνεται από το πόσοι έχουν πάρει το λόγο, φαίνεται από το πόσοι έχουν υπερασπιστεί το παρόν νομοσχέδιο, φαίνεται από τη συνολική εικόνα που παρουσιάζουν τα έδρανα της Συμπολίτευσης.

 Σε ότι αφορά το σημερινό νομοσχέδιο, θα πω το εξής. Η προηγούμενη κυβέρνηση, η κυβέρνηση του ΣΥΡΙΖΑ, είχε επιδιώξει και είχε συγκρουστεί με διαπλεκόμενα συμφέροντα και με κατεστημένα κυκλώματα στο πεδίο των αδειών οδήγησης.

 Είναι προφανές ότι μιας τέτοιας έκτασης μεταρρύθμιση, θα είχε αποτέλεσμα να υπάρξουν κοινωνικές δυνάμεις, αλλά και συμφέροντα, που θα προσπαθήσουν να την υπονομεύσουν. Ακριβώς αυτό θα έπρεπε να είναι το ζήτημα της συζήτησης, έτσι ώστε να μπορέσουμε να υπερβούμε αυτή την υπονόμευση και να μπορέσουμε να δημιουργήσουμε και να συνεχίσουμε να εφαρμόζουμε ένα νέο πλαίσιο, το οποίο είχε ως κύριο σκοπό την καταπολέμηση των κυκλωμάτων διαφθοράς τα οποία αναπτύχθηκαν και προηγουμένως από την τοποθέτηση του κ. Σπίρτζη.

 Αντί γι' αυτό, η Κυβέρνηση σήμερα επιλέγει να «ξηλώσει» όλο το προηγούμενο νομοθετικό πλαίσιο, με πρόσχημα δυσκολίες στην εφαρμογή του, πραγματικές δυσκολίες οι οποίες όμως σας είπα ότι σχετίζονται με το γεγονός ότι υπάρχουν κατεστραμμένες δυνάμεις που θέλουν το «ξήλωμά» του και να επιστρέψουμε στο παλαιό καθεστώς της διαφθοράς, το παλιό καθεστώς της απουσίας κρατικού ελέγχου σε έναν τομέα ο οποίος γνωρίζουμε πάρα πολύ καλά ότι είχε τεράστια προβλήματα και είχε τεράστιο ποσοστό παραβατικότητας.

 Από εκεί και πέρα, νομίζω, ότι δεν έχετε δίκιο, κύριε Πρόεδρε, να λέτε ότι η συζήτηση σχετικά με τον σύμβουλο, που τελικά ήταν άτυπος σύμβουλος, αλλά στη συνέχεια μετατράπηκε σε περαστικό, στη συνέχεια επανήλθε ο κ. υπουργός και είπε ότι είναι άτυπος σύμβουλος και στη συνέχεια ανασκεύασε, λέγοντας, ότι είναι άτυπος σύμβουλος γενικώς της Πολιτείας. Τίθεται λοιπόν τεράστιο ζήτημα, με το γεγονός ότι είχε παρουσία στην αίθουσα, ένας άνθρωπος, ο οποίος, από όσο μας ενημερώνουν, είναι κατηγορούμενος για υποθέσεις τέτοιου τύπου. Υποθέσεις διαφθοράς, υποθέσεις που σχετίζονται με τα κυκλώματα λαδώματος στις διαδικασίες των εξετάσεων για τα διπλώματα οδήγησης.

Το γνωρίζει αυτό ο κ. υπουργός; Το γνώριζατε αυτό κ. Κεφαλογιάννη; Δεν το γνωρίζατε. Άρα λοιπόν, εσείς καλείτε στην αίθουσα και προτείνετε στο Προεδρείο να παραστούν στη συζήτηση της Επιτροπής, άτυποι ή τυπικά σύμβουλοι σας, τους οποίους δε γνωρίζετε με ποιον τρόπο εμπλέκονται σε συγκεκριμένες διαδικασίες, οι οποίες αφορούν αρμοδιότητες του υπουργείου σας; Εδώ, έχουμε δύο πιθανότητες. Η μία πιθανότητα, εάν ο κ. Κεφαλογιάννης, πράγματι δεν γνωρίζει, ως υπουργός που έχει την αρμοδιότητα για τα συγκεκριμένα ζητήματα, αυτό είναι εξαιρετικά προβληματικό για την δική του επάρκεια να διαχειριστεί τα ζητήματα που αφορούν το υπουργείο του, είτε ο κ. Κεφαλογιάννης γνωρίζει, όπου εκεί έχουμε άλλες πιθανές πολιτικές εξελίξεις, τις οποίες θα πρέπει να δούμε την επόμενη ημέρα, μέσα στον ελάχιστο χρόνο που μας δίνεται να συζητήσουμε. Επομένως, υπάρχει μια πάρα πολύ κρίσιμη απάντηση, την οποίαν περιμένουμε από τον κ. υπουργό, εάν το γεγονός ότι δεν γνωρίζει σχετίζεται με την ανεπάρκεια του, ή γνωρίζει αλλά αρνείται να παραδεχθεί ότι γνωρίζει.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ευχαριστούμε τον κ. Τζανακόπουλο. Το λόγο έχει ο κ. Σταμενίτης.

**ΔΙΟΝΥΣΙΟΣ ΣΤΑΜΕΝΙΤΗΣ:** Ευχαριστώ κύριε Πρόεδρε.

Κύριε Πρόεδρε, κυρίες και κύριοι συνάδελφοι, σήμερα στην επιτροπή συζητάμε το σχέδιο νόμου «Ρυθμίσεις του Υπουργείου Υποδομών και Μεταφορών και άλλες επείγουσες διατάξεις». Και γιατί ήρθε αυτό εδώ το νομοσχέδιο; Είναι μια προσπάθεια για να ρυθμιστούν οι διαδικασίες σχετικά με την απόκτηση διπλωμάτων. Υπάρχει πρόβλημα αυτή την περίοδο, για πολλούς μήνες, με την απόκτηση διπλωμάτων; Αυτό είναι ένα ερώτημα. Και αντί να απαντήσουμε στο ερώτημα αυτό, από τον Οκτώβριο του 2018, υπάρχει ουσιαστικά μια αναστολή των διαδικασιών έκδοσης νέων διπλωμάτων, με όλα τα προβλήματα που μπορεί να συνεπάγονται αυτής της διαδικασίας. Και αντί να συζητάμε αυτό, επιχειρείται από τον ΣΥΡΙΖΑ, να κρυφτεί αυτή η αποτυχία της νομοθετικής πρωτοβουλίας που έφερε, επικαλούμενο διαδικαστικά προβλήματα. Υπάρχει πρόβλημα με τη διαδικασία έκδοσης των διπλωματών; Βέβαια. Είναι βέβαιο και είναι σαφές, ότι το προηγούμενο χρονικό διάστημα, ο τομέας αυτός δέχτηκε ένα ισχυρό χτύπημα, με νομοθετικές ρυθμίσεις, που δημιούργησαν κυριολεκτικά μια χαοτική κατάσταση. Και αυτό συνέβη, διότι οι ρυθμίσεις που θέσπισε η προηγούμενη κυβέρνηση του ΣΥΡΙΖΑ, επέφεραν στην πράξη σοβαρότατα προβλήματα, με αποτέλεσμα, η διενέργεια εξετάσεων για την απόκτηση διπλώματος να καταστεί αδύνατη. Αυτή είναι η πραγματικότητα και αυτήν έρχεται να λύσει η σημερινή νομοθετική πρωτοβουλία της κυβέρνησης. Δεν επαναφέρει το προηγούμενο καθεστώς γιατί το υπερασπίζεται. Το επαναφέρει για να μπούμε σε μια διαδικασία, εντός εννέα μηνών, με την επιτροπή που προτείνει να γίνει, για να λυθεί ένα πρόβλημα. Δεν πρέπει να λύνουμε προβλήματα εδώ; Θα πρέπει να αφήσουμε και άλλο χρονικό διάστημα αυτή την χαοτική κατάσταση; Αυτό είναι το πρόβλημα, αυτό ερχόμαστε να λύσουμε και ανεξαρτήτως των διαφόρων ζητημάτων που θέτει ο ΣΥΡΙΖΑ για να κρύψει τα σημαντικά προβλήματα που έφεραν οι νομοθετικές ρυθμίσεις, το προηγούμενο χρονικό διάστημα.

Ευχαριστώ.

**ΧΡΗΣΤΟΣ ΣΠΡΙΤΖΗΣ:** Κύριε Πρόεδρε, αν επιτρέπετε δέκα δευτερόλεπτα για να συμπεριλάβει ο κ. Υπουργός στις απαντήσεις του κάποια ερωτήματα που ακούγονται και μάλλον δεν έχουν γίνει κατανοητά.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Έχετε το λόγο κ. Σπίρτζη.

**ΧΡΗΣΤΟΣ ΣΠΡΙΤΖΗΣ:** Σε ποιες περιφέρειες δεν θα γίνονται εξετάσεις; Συγκεκριμένα ρωτώ. Π.χ. δεν γίνονται στην περιφέρεια τάδε. Να το ξέρουμε.

**ΔΙΟΝΥΣΙΟΣ ΣΤΑΜΕΝΙΤΗΣ:** Κύριε Πρόεδρε αυτά που ο ρωτάει ο κ. Σπίρτζης τα ανέφερε τρεις φορές. Τι να κάνουμε κύριε Σπίρτζη; Δυστυχώς, οι Έλληνες πολίτες βιώνουν μια χαοτική κατάσταση. Ό,τι και να επικαλείστε αυτή είναι η πραγματικότητα.

**ΧΡΗΣΤΟΣ ΣΠΡΙΤΖΗΣ:** Θα μας το απαντήσει ο κ. Υπουργός για να το καταλάβετε, κύριε Σταμενίτη, ότι γίνονται παντού εξετάσεις. Δηλαδή, πριν δεν βίωναν χαοτικές καταστάσεις; Δεν τις βίωναν με τα τρακοσάρια στους εξεταστές και στις σχολές οδηγών; Εντάξει, έχετε δίκιο.

Και το δεύτερο είναι το εξής: Εάν με τις ρυθμίσεις που καταργεί, επανέρχεται στις επαγγελματικές άδειες οδήγησης να κάνουν εξετάσεις εξεταστές, που δεν έχουν επαγγελματικές άδειες οδήγησης, αντίστοιχες. Για να καταλάβουμε όλοι τι καθεστώς είχαμε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τα σημειώνει ο κ. Υπουργός και στην Επιτροπή ή στην Ολομέλεια, που ο ίδιος θα κρίνει, θα απαντήσει.

Το λόγο έχει ο κ. Κεφαλογιάννης για μια παρέμβαση για νομοτεχνική βελτίωση.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Υποδομών και Μεταφορών):** Ευχαριστώ κύριε Πρόεδρε. Για το ζήτημα το οποίο ανέκυψε, όσον αφορά το άρθρο 18, κρίνουμε ως τον πλέον κατάλληλο τρόπο ότι θα πρέπει να αποσυρθούν οι παράγραφοι 2, 3 και 5, για να διευκρινιστεί το ζήτημα και, εάν χρειαστεί, θα επανέλθουμε στην Ολομέλεια, μέσω της τροπολογίας.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Παρά την επιμονή, ότι δεν συντρέχει λόγος, θα αποσυρθούν για νομοτεχνική βελτίωση και εάν η κυβέρνηση θέλει ας τις επανακαταθέσει. Ως εκ τούτου όλα τα υπόλοιπα άρθρα αναριθμίζονται. Το λόγο έχει ο Υφυπουργός Προστασίας του Πολίτη, κ. Οικονόμου.

**ΕΛΕΥΘΕΡΙΟΣ ΟΙΚΟΝΟΜΟΥ (Υφυπουργός Προστασίας του Πολίτη):** Ευχαριστώ κύριε Πρόεδρε.

Με το άρθρο 18, παράγραφος 1, αναφερόμαστε στο σώμα επιθεώρησης και ελέγχου καταστημάτων κράτησης και επιχειρείται, με την πρότασή μας, να αυξήσουμε κατά 12 μέλη τον αριθμό που ήδη σήμερα υπάρχει, ούτως ώστε να μπορεί να καθίσταται ευχερέστερος και αποτελεσματικότερος ο έλεγχος των φυλακών, προκειμένου να μπορέσει να διασφαλιστεί ένα καθεστώς τάξης και ασφάλειας, τόσο για τους ίδιους τους κρατούμενους που βιώνουν, σε ένα άγνωστο περιβάλλον, που όλοι γνωρίζουμε και βιώνουμε τα τελευταία χρόνια τι ακριβώς επικρατεί μέσα στις φυλακές και παράλληλα να μπορέσει να διασφαλισθεί και η ζωή και η αξιοπρέπεια, τόσο των σωφρονιστικών υπαλλήλων και γενικότερα να υπάρξει μια ευταξία μέσα στο χώρο των φυλακών. Δεν μιλάμε βέβαια για αστυνομοκρατία, δεδομένου, ότι εάν δούμε την προέλευση των ατόμων από τα οποία θα στελεχώσουν κατά 12 ακόμη το ειδικό σώμα θα δούμε ότι, όπως και μέχρι σήμερα, είναι πανεπιστημιακής εκπαίδευσης κατά βάση. Προβλέπεται η αναλογία, οι ελεγκτές να είναι τριπλάσιοι από τους άλλους που υποστηρίζουν γραμματειακά καθήκοντα και κατά συνέπεια, αυτό που επιχειρείται είναι ουσιαστικά η αύξηση, με προέλευση με της ίδιας κατηγορίας του προσωπικού που μέχρι τώρα ισχύει, αλλά να μπορέσουμε εν τέλει να διασφαλίσουμε έναν αποτελεσματικότερο έλεγχο των φυλακών.

Επίσης, θα ήθελα να αναφερθώ και στο κεντρικό επιστημονικό συμβούλιο φυλακών, το οποίο παίζει έναν πολύ σημαντικό ρόλο ως προς την εφαρμογή, συνολικά, της σωφρονιστικής πολιτικής της χώρας μας και έχει, θα έλεγα, καίριο ρόλο και για την εύρυθμη λειτουργία των φυλακών. Επιχειρούμε, από ενδεκαμελές που είναι και προτείνουμε να το κάνουμε πενταμελές για έναν και μόνο αποκλειστικό λόγο. Να το καταστήσουμε λειτουργικό. Διότι, με τη σύνθεση με την οποίαν είχε μέχρι σήμερα, ουσιαστικά, δεν λειτούργησε ποτέ, δεν συγκλήθηκε ποτέ. Τα μέλη τα οποία μετέχουν στο όργανο αυτό, προσφέρουν τις υπηρεσίες τους αμισθί, είναι υψηλού επιστημονικού επιπέδου, αλλά αναμφισβήτητα, θα πρέπει να το κάνουμε διαλειτουργικό και πιστεύουμε απόλυτα ότι πενταμελές όπως είναι, με τη συμμετοχή πανεπιστημιακών και των άλλων κατηγοριών που προτείνουμε, εξασφαλίζουμε τη λειτουργικότητα αυτού του οργάνου το οποίο θεωρούμε κομβικής σημασίας για την εν γένει βελτίωση της σωφρονιστικής πολιτικής της χώρας μας που, εν πάση περιπτώσει, πολλές κριτικές και επισημάνσεις, ως προς την μη καλή λειτουργία του συστήματος υπάρχουν τόσο στο εσωτερικό, όσο και από τα διεθνή αρμόδια όργανα και η χώρα μας κατά καιρούς δέχεται επισημάνσεις ή και κατηγορίες γενικότερα, γύρω από την σωφρονιστική πολιτική. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ευχαριστούμε τον κ. Οικονόμου. Το λόγο έχει ο Υφυπουργός Υποδομών και Μεταφορών, κ. Κεφαλογιάννης.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Υποδομών και Μεταφορών):** Ευχαριστώ, κύριε Πρόεδρε. Προτού αναφερθώ σε συγκεκριμένα σχόλια που έγιναν από συναδέλφους θα μου επιτρέψετε να εισέλθω στην εισήγηση του νομοσχεδίου και όπως ακούστηκε από πολλούς συναδέλφους και κυρίως της Συμπολίτευσης στην ουσία με τις ρυθμίσεις τις οποίες φέρνουμε, καταργούμε τα άρθρα εκείνα τα οποία κατά τη γνώμη μας και κατά τη γνώμη των φορέων έχουν φέρει τα προβλήματα, πρακτικά όσον αφορά την διαδικασία διενέργειας των δοκιμασιών προσόντων και συμπεριφοράς, καθώς μια σειρά από διατάξεις στην πράξη ήταν ανεφάρμοστες είτε επειδή υπήρχαν πρακτικές δυσκολίες τις οποίες θα σας τις εξηγήσω και στη συνέχεια είτε διότι η προηγούμενη ηγεσία δεν προέβη στην έκδοση κάποιων κανονιστικών πράξεων, προκειμένου να μπορεί να εφαρμοσθεί ο συγκεκριμένος νόμος. Το λέω αυτό διότι εδώ πέρα, αν παρακολουθούσε κανείς τη συζήτηση θα πίστευε ότι ερχόμαστε να ξηλώσουμε ένα νόμο ο οποίος ήταν ένας νόμος που λειτούργησε, που φάνηκε ότι χτυπούσε πράγματι το πρόβλημα στην ρίζα του. Δυστυχώς κάτι τέτοιο, κυρίες και κύριοι συνάδελφοι δεν υπήρξε.

Αυτή τη στιγμή έχει συσσωρευτεί ένα τεράστιο κοινωνικό πρόβλημα το οποίο το αντιμετωπίζουν δεκάδες, χιλιάδες συμπολιτών μας και αυτό ακριβώς το θέμα ερχόμαστε σήμερα να αντιμετωπίσουμε προσωρινώς γι' αυτό και στο άρθρο 2 δημιουργούμε ταυτόχρονα μια Επιτροπή η οποία θα επανεξετάσει το συνολικό πλαίσιο. Κανείς δεν είπε ότι δεν θα κρατήσουμε πολλές από τις θετικές ρυθμίσεις που είχε ο προηγούμενος νόμος και εδώ πέρα σε κάθε περίπτωση θέλω να τονίσω ότι δεν κάνουμε δίκη προθέσεων, δεν κάνουμε μια δίκη να πούμε ότι ο προηγούμενος νόμος δεν εφαρμόστηκε, επειδή υπήρχαν κάποιες ιδεοληψίες, αλλά δεν εφαρμόστηκε, διότι, δυστυχώς, φάνηκε στην πράξη, ότι υπήρχε μια, αν θέλετε, καθυστέρηση, μια κωλυσιεργία από πλευράς του Υπουργείου. Και αναφέρομαι συγκεκριμένα. Και λόγω των απεργιών που είχαν το προηγούμενο διάστημα, αλλά και από το γεγονός ότι σε πάρα πολλές των περιπτώσεων δεν είχαν προβλεφθεί αυτές οι κανονιστικές διατάξεις, έχουμε φτάσει σε ένα σημείο αυτή τη στιγμή, όπως είπα προηγουμένως, άνω των εκατό χιλιάδων συμπολιτών μας να μην μπορούν να πάρουν το δίπλωμα.

Συγκεκριμένα, ο νόμος προέβλεπε δημιουργία ειδικών χώρων διαμορφωμένων οι οποίοι θα είναι για τις ειδικές δοκιμασίες, όπως για παράδειγμα οπισθοπορεία και παρκάρισμα. Δυστυχώς, ξέρετε πολύ καλά κυρίες και κύριοι συνάδελφοι, αυτοί οι χώροι δεν υπάρχουν σε όλη την Ελλάδα. Επομένως, ήταν ένας νόμος που στην ουσία ήταν ανεφάρμοστος. Χαρακτηριστικό παράδειγμα, όπως αναφέρει και ο συνάδελφος, κ. Παπαδόπουλος, στον Χολαργό είναι ένας από τους ελάχιστους χώρους που υπάρχουν αυτή τη στιγμή στην Αττική, στον οποίο μάλιστα θα έπρεπε να εξεταστούν 120 και 150 υποψήφιοι. Αντιλαμβάνεστε, λοιπόν, ότι όλο αυτό έχει ως αποτέλεσμα μια χαμηλού επιπέδου εξέταση, όπου έγιναν αυτές οι εξετάσεις, καθώς όλοι προσπαθούσαν να εξοικονομήσουν χρόνο με αποτέλεσμα στην ουσία και οι εξεταστές και οι εξεταζόμενοι να βρεθούν στο πολύ γρήγορα να προχωρήσουν αυτές οι διαδικασίες και νομίζω ότι αν κανείς επισκεφθεί τους συγκεκριμένους χώρους δεν χρειάζεται να επιχειρηματολογήσει περαιτέρω για το συγκεκριμένο ζήτημα.

Υπήρχε ένα πρόβλημα, επίσης ότι οι εκπαιδευτές αρνούνταν να διαθέσουν τα οχήματά τους χωρίς τη δική τους παρουσία, καθώς στην περίπτωση ατυχήματος οι ασφαλιστικές εταιρείες δεν τους καλύπταν, καθώς δεν συνοδευόταν από τον εκπαιδευόμενο και βεβαίως, γνωρίζετε και πολύ καλά ότι η υποχρέωση ασφάλισης των υποψηφίων οδηγών ατομικά, αρχικά δημιούργησε ένα πρόβλημα διότι οι ασφαλιστικές εταιρίες αρχικά αρνήθηκαν να χορηγήσουν ασφαλιστήρια τέτοιου περιεχομένου και αργότερα όταν προχώρησαν σε αυτή τη διαδικασία, στην ουσία αυτά τα ασφαλιστήρια ήταν της τάξεως των 120 με 140 € που πολλές φορές αυτό αντιστοιχεί στην ουσία σε ένα ετήσιο ασφάλιστρο για ένα ολόκληρο αυτοκίνητο. Δηλαδή για μισή ώρα εξέτασης, καλούνταν οι εξεταζόμενοι να πληρώσουν 120 -140 ευρώ για τα επιβατικά ή 150-180 ευρώ για τα επαγγελματικά ή τα βαρέα οχήματα.

Επίσης, αυτό το γνωρίζει πολύ καλά και ο προκάτοχός μου, στο Υπουργείο Μεταφορών δεν υπάρχει αυτή τη στιγμή ο κατάλληλος εξοπλισμός όπου θα μπορούσαν σε πραγματικό χρόνο(REAL TIME) οι κάμερες να μεταφέρουν, κατά τη διάρκεια της εξέτασης, όλη τη διαδικασία. Όταν, μάλιστα εκλήθη ο αρμόδιος υπάλληλος, «που βρισκόμαστε;» η απάντησή του ήταν ότι «έχουμε κάνει ένα διαγωνισμό, προκειμένου να προσλάβουμε τεχνικό σύμβουλο ο οποίος τεχνικός σύμβουλος θα μας δώσει τις προδιαγραφές και μετά να ξαναγίνει ο διαγωνισμός προκειμένου να γίνει όλη αυτή η διαδικασία». Το οποίο, κύριε Υπουργέ, ξέρετε πολύ καλά ότι αυτό θα έπαιρνε, τουλάχιστον, ενάμιση χρόνο.

**ΧΡΗΣΤΟΣ ΣΠΙΡΤΖΗΣ:** Υπήρχαν μεταβατικές διατάξεις, κύριε Υπουργέ.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Υποδομών και Μεταφορών):** Ήδη έχουν αρχίσει και ξεπερνιούνται σε ένα πολύ μεγάλο βαθμό. Εγώ σας αναφέρω πρακτικά προβλήματα. Και αυτό το οποίο εξαρχής είπαμε, είναι ότι δεν πάμε σε ένα προηγούμενο καθεστώς εσαεί. Το αφήνουμε γιατί γνωρίζουμε πολύ καλά ότι υπήρχαν βεβαίως προβλήματα και υπήρχαν και προβλήματα τα οποία ήταν γνωστά σε όλους, όσον αφορά το συγκεκριμένο ζήτημα. Αυτό το οποίο λέμε είναι ότι σε ένα μεταβατικό στάδιο έξι συν τριών μηνών θα υπάρξει αυτή η Επιτροπή, θα επανεξετάσει πλήρως το πλαίσιο. Εξάλλου ο νόμος 4599 δεν καταργείται, καταργούνται συγκεκριμένα άρθρα και στην ουσία πάμε σε αυτό το οποίο είπε και η Εισηγήτρια του ΣΥΡΙΖΑ, ότι στην ουσία καταργούνται τα άρθρα αν πάμε σε μια αναστολή της ισχύος του προηγούμενου νόμου. Επαναφορά, λοιπόν, μετά από έξι με εννέα μήνες σε ένα νέο πλαίσιο το οποίο σε πολλές των περιπτώσεων θα αφορά και άρθρα του συγκεκριμένου νόμου.

Πρώτο ερώτημα είναι, τα φαινόμενα διαφθοράς μήπως καταπολεμήθηκαν με το υπάρχον σύστημα; Η απάντηση είναι δυστυχώς πως, όχι. Το λέω αυτό διότι από τη μια είχαμε το αποτέλεσμα να έχουν παύσει όλες αυτές οι εξετάσεις μέχρι τώρα, από την άλλη, όπου και αυτές γίνονταν, δυστυχώς παρατηρήθηκαν φαινόμενα, όπως για παράδειγμα, επειδή ακριβώς ήταν πολύ λίγες οι εξετάσεις, κάποιοι να προσπαθούσαν στην ουσία κατά προτεραιότητα να προχωρήσουν αυτές οι εξετάσεις και αντιλαμβάνεστε τι σημαίνει αυτό.

Και δυστυχώς εγώ θα πω και κάτι άλλο. Είναι τουλάχιστον υποκριτικό να ακούω από συναδέλφους μιας Κυβέρνησης οι οποίοι στην ουσία ψήφισαν τη μετατροπή της δωροδοκίας από κακούργημα σε πλημμέλημα να εγκαλούν εμάς σήμερα για κλείσιμο του ματιού όσον αφορά τη διαφθορά. Το ξέρετε πολύ καλά αυτό το πράγμα. Γελάτε κύριε Υπουργέ, αλλά αν ένα αδίκημα αναφέρεται στο συγκεκριμένο ζήτημα, είναι το θέμα της δωροδοκίας και της δωροληψίας. Άρα εσείς οι οποίοι πρώτοι δώσατε το σήμα, ότι «από κακούργημα αυτό το κάνω πλημμέλημα», νομίζω ότι είστε και οι τελευταίοι που δικαιούστε να μιλάτε γι’ αυτό το ζήτημα.

Όσον αφορά τις υπόλοιπες προβλέψεις του συγκεκριμένου άρθρου, που σας είπα ότι συστήνεται αυτή η Επιτροπή για τους επόμενους έξι συν τρεις μήνες, εφόσον κριθεί αυτό απαραίτητο, θεωρώ ότι ίσως σε πολύ μικρότερο χρονικό διάστημα να είμαστε έτοιμοι να έχουμε το αποτέλεσμα αυτής της Επιτροπής που πραγματικά θεωρώ ότι και από τη στελέχωσή της, κυρίως από υπηρεσιακούς του Υπουργείου, αλλά και από φορείς που πραγματικά δεν υπάρχει κανένα, το μεμπτό, απέναντί τους να μπορέσουν να έχουν ένα πόρισμα το οποίο και σε δημόσια διαβούλευση, και βεβαίως και με τα κόμματα προτιθέμεθα, αλλά και με όλους τους φορείς της αγοράς να το συζητήσουμε. Θα παρουσιάσει αυτό λοιπόν, το πόρισμα, όπου εκεί πέρα μετά θα μπορούμε να πάμε σε ένα νέο νομικό πλαίσιο.

Όσον αφορά το άρθρο 3 το οποίο αναφέρεται στον ουσιαστικότερο στην ουσία ιατρικό έλεγχο των ηλικιωμένων, γι' αυτό το λόγο και συστήνονται οι Δευτεροβάθμιες Ιατρικές Επιτροπές και χαίρομαι που και ο κ. Σπίρτζης συμφώνησε τουλάχιστον ως προς την ύπαρξη αυτών των Επιτροπών. Μείνετε βέβαιος ότι ο τρόπος με τον οποίο θα συσταθούν θα είναι πράγματι και προς το δημόσιο συμφέρον και βεβαίως και προς την ασφάλεια. Γι' αυτό το λόγο σας είπα και ότι επικαιροποιούνται και κάποιες από τις διατάξεις αυτές.

**ΧΡΗΣΤΟΣ ΣΠΙΡΤΖΗΣ:** Διευκρινιστικά αναφέρω, αν θα είναι στα δημόσια νοσοκομεία ή έχει αμοιβή στο γιατρό;

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Υποδομών και Μεταφορών):** Θα σας τα πω, κύριε Σπίρτζη μιας και θητεύσατε και στο Υπουργείο. Όσον αφορά τώρα μια σειρά από διατάξεις και κυρίως το άρθρο 4. Ακούστηκε για παράδειγμα για το θέμα των γουρουνών για την απαγόρευση της κίνησης να πω αυτή τη στιγμή όπως ισχύει το συγκεκριμένο πλαίσιο, απαγορεύεται η κίνηση των συγκεκριμένων οχημάτων, εκείνων τα οποία είναι κάτω από 125 κυβικά εκατοστά. Δεν είπατε όμως, ότι στην ουσία αυτή τη στιγμή αυτές που είναι άνω των 125 κυβικών εκατοστών, λειτουργούν κανονικά, κυκλοφορούν κανονικά.

**ΧΡΗΣΤΟΣ ΣΠΙΡΤΖΗΣ:** Κύριε Κεφαλογιάννη, άνω των 125 κυβικών εκατοστών είναι σε ευρωπαϊκές προδιαγραφές. Κάτω των 125 κυβικών εκατοστών δεν είναι στις ευρωπαϊκές προδιαγραφές.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Υποδομών και Μεταφορών):** Κάνετε πολύ μεγάλο λάθος.

**ΧΡΗΣΤΟΣ ΣΠΙΡΤΖΗΣ:** Δεν κάνω καθόλου μεγάλο λάθος. Τα συγκεκριμένα οχήματα, κύριε Σπίρτζη, έχουν εγκριθεί σύμφωνα με την ισχύουσα νομοθεσία της Ε.Ε., διαθέτουν κανονική άδεια κυκλοφορίας και βεβαίως πληρώνουν και τα ετήσια τέλη κυκλοφορίας. Επομένως είναι σύμφωνα με την Ευρωπαϊκή Ένωση.

Επίσης γίνεται και μια πρόβλεψη στους οικείους Δήμους και στις οικείες Περιφέρειες όπου κρίνουν ότι θα υπάρχουν διάφοροι περιορισμοί κατ' εφαρμογή και του άρθρου 52 του Κώδικα Οδικής Κυκλοφορίας για τα συγκεκριμένα οχήματα. Άρα σε κάθε περίπτωση δίνουμε τη δυνατότητα και στην Τοπική Αυτοδιοίκηση η οποία γνωρίζει πολύ καλύτερα τις όποιες ανάγκες υπάρχουν κατά τόπους να μπορεί να θέσει περιορισμούς.

Ως προς την παράγραφο 3 του συγκεκριμένου άρθρου, όπως αναφέρθηκε και προηγουμένως, στην ουσία καταργείται η υποχρεωτική επανεξέταση των κατόχων άδειας οδήγησης για τους ηλικιωμένους άνω των 74 ετών. Αυτό το οποίο επίσης πρέπει να τονισθεί εδώ πέρα είναι ότι σε καμία χώρα της Ε.Ε. δεν προβλέπεται αυτό.

**ΘΕΟΠΙΣΤΗ (ΠΕΤΗ) ΠΕΡΚΑ (Εισηγήτρια της Μειοψηφίας):** Στην Δανία.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Υποδομών και Μεταφορών):** Σε καμία χώρα της Ε.Ε. δεν προβλέπεται αυτό και σε κάθε περίπτωση με τον τρόπο αυτό οι ηλικιωμένοι συμπολίτες μας για να θεωρήσουν σύμφωνα με το ισχύον καθεστώς της άδειες οδήγησης θα έπρεπε να επισκεφθούν τέσσερις φορές τις υπηρεσίες. Όπως αναφέρθηκε και προηγουμένως, στην ουσία, καταργείται η υποχρεωτική επανεξέταση των κατόχων άδειας οδήγησης για τους ηλικιωμένους άνω των 74 ετών.

Επίσης, πρέπει να τονιστεί εδώ πέρα, ότι σε καμία χώρα της Ε.Ε. δεν προβλέπεται αυτό και σε κάθε περίπτωση, με τον τρόπο αυτό, οι ηλικιωμένοι συμπολίτες μας, για να θεωρήσουν, σύμφωνα με το ισχύον καθεστώς, τις άδειες οδήγησης, θα έπρεπε να επισκεφτούν τέσσερις φορές τις υπηρεσίες, μια για να καταθέσουν τα δικαιολογητικά, μία για να πάρουν την προγραμματισμένη ημέρα της εξέτασης, μία για να πάρουν χαρτί το οποίο έγραφε ότι πέτυχαν και μια τέταρτη, για να πάρουν την άδεια οδήγησης. Και δυστυχώς, είναι γνωστά και κάποιες καταγγελίες που έχουν γίνει, ότι διάφοροι επιτήδειοι προσπάθησαν να εκμεταλλευτούν αυτή τη κατάσταση. Επίσης, να τονίσω εδώ πέρα, ακόμα και η εξέταση ήταν υποτυπώδης, δηλαδή, στην ουσία, μια οδήγηση σε ένα δρόμο 500 - 600 μέτρα και γι' αυτό οι απορριφθέντες ήταν πάρα πολύ λίγοι.

Αυτό, όμως, το οποίο θα πρέπει να τονιστεί και όπως σας είπα και προηγουμένως και για λόγους ισότητας έρχεται και το συγκεκριμένο μέτρο, είναι, ότι οι συμπολίτες μας άνω των 74 ετών, είναι υπαίτιοι για το 7% των θανατηφόρων τροχαίων, σε αντίθεση με ένα αστικό μέτωπο, το οποίο λέει, ότι ενδεχομένως, αυτοί οι άνθρωποι είναι υπαίτιοι για περισσότερα ατυχήματα. Άρα, αντιλαμβάνεστε, ότι ακόμα και αυτό το στατιστικό δεν συνάδει με μια πεποίθηση η οποία υπάρχει, ότι οι συγκεκριμένοι συμπολίτες μας είναι υπαίτιοι για τα περισσότερα ατυχήματα.

Τώρα, όσον αφορά την παράγραφο 2 που υπάρχει στο συγκεκριμένο άρθρο, αυτό αναφέρεται σε ένα πρόβλημα το οποίο έχει δημιουργηθεί, για τη κυκλοφορία οχημάτων εντός κλειστού χώρου, δηλαδή, για λιμάνια και αεροδρόμια, δηλαδή, για ίδιους τύπους οχημάτων. Αν δεν είναι προ του Οκτωβρίου του 2016 είχαν χαρακτηριστεί ως ειδικοί ελκυστήρες, ενώ αν ήταν μετά τον Οκτώβριο του 2016 αυτά είχαν χαρακτηριστεί ως μηχανήματα έργων, με αποτέλεσμα, να απαιτούνταν διαφορετικοί τύποι διπλωμάτων, το οποίο αυτό δυσχέραινε πάρα πολύ τις διάφορες υπηρεσίες, όσον αφορά τα συγκεκριμένα οχήματα.

Βεβαίως, υπάρχει και το άρθρο 5, με το οποίο, συνεχίζεται, στην ουσία, η καταβολή της μηνιαίας αποζημίωσης των εξεταστών, όπως είχε θεσμοθετήσει και η προηγούμενη κυβέρνηση μέχρι 31/10 2019 και στην ουσία, από 1/11/2019 με το ίδιο ποσό, ακριβώς χωρίς να αλλάζει το ποσό, θεσπίζεται μια νέα αποζημίωση.

Όσον αφορά σε κάποια σχόλια που άκουσα από τους διάφορους εισηγητές και συναδέλφους, ακούστηκε από τον εισηγητή του ΚΙΝΑΛ, ότι υπήρξε έλλειψη διαλόγου σε προηγούμενο νομοσχέδιο. Πράγματι, αυτή ήταν η αλήθεια. Το προηγούμενο νομοσχέδιο, που είχε έρθει από την κυβέρνηση του ΣΥ.ΡΙΖ.Α., δυστυχώς, δεν έγινε κανείς διάλογος και μάλιστα, αυτό το οποίο εμείς αντιληφθήκαμε, ότι ενδεχομένως, υπήρχε ένα νομοσχέδιο, το οποίο, πολλές φορές δεν διαβουλεύτηκαν ούτε οι ίδιοι οι φορείς του υπουργείου.

Εμείς, αυτό το οποίο κάνουμε αυτή τη στιγμή, είναι, ότι φέρνουμε μια επιτροπή, η οποία, στην ουσία, θα είναι ανοιχτή στο διάλογο, ανοιχτή στις προτάσεις. Προσπαθούμε να αντιμετωπίσουμε, όπως σας εξήγησα και προηγουμένως, ένα τεράστιο κοινωνικό ζήτημα και γι' αυτό το λόγο έχει και έναν μεταβατικό χαρακτήρα. Δεν είναι ότι πάμε σε ένα καθεστώς προηγούμενο, το οποίο και εμείς αναγνωρίζουμε ότι έχει προβλήματα, αλλά, προκειμένου να αντιμετωπίσουμε αυτό το κοινωνικό πρόβλημα δεκάδων χιλιάδων συμπολιτών μας, οι οποίοι, αυτή τη στιγμή, μπορεί να έχουν βρει δουλειά, μπορεί να χρειάζονται το όχημά τους αυτό ως απαραίτητο εργαλείο μετακίνησης και πολλών άλλων χαρακτηριστικών και αντιλαμβάνεστε προβλημάτων που πρέπει να επιλυθούν, θεωρούμε, ότι με αυτό τον τρόπο, έστω και προσωρινά, δίνουμε αυτή τη λύση.

Ακούστηκε από τη συνάδελφο, την κυρία Πέρκα, ότι πράγματι, μια μεταρρύθμιση ξεπερνάει το χρόνο μιας κυβέρνησης και χρειάζεται να εφαρμοστεί ένα χρονικό διάστημα για να μπορεί να έχει τα αποτελέσματα. Για να μπορεί να υπάρξει η μεταρρύθμιση, θα πρέπει να έχουν υπάρξει και τα εργαλεία, δηλαδή, οι κανονιστικές πράξεις, οι οποίες, στην ουσία, θα θέτουν την όποια μεταρρύθμιση.

Προσέξτε, από το Φεβρουάριο του 2019 μέχρι τον Ιούλιο του 2019, δηλαδή, ένα εξάμηνο, καμία από τις 26 υπουργικές αποφάσεις δεν προχώρησε ο κ. Υπουργός. Να πω εγώ, προχώρησε την μία, δύο, αλλά καμία από τις 26 υπουργικές αποφάσεις, δηλαδή, αυτό και από μόνο του δείχνει μια, εγώ θα πω καλοπροαίρετη, κωλυσιεργία, όσον αφορά την εφαρμογή του νόμου. Δεν είναι ότι από τις 26 προχώρησαν οι πέντε ή έξι, άρα, δεν φτάσαμε το εξάμηνο. Άρα, καταλαβαίνετε, ότι υπήρξε μια καθυστέρηση όσον αφορά την εφαρμογή του νόμου. Άρα, για να κρίνουμε αν ήταν μια καλή ή κακή μεταρρύθμιση, θα έπρεπε πρώτα να εφαρμοστεί ο νόμος. Ο νόμος, στην ουσία, δεν εφαρμοζόταν. Επί έξι μήνες, ο νόμος δεν εφαρμοζόταν. Κύριε Υπουργέ, δικές σας υπουργικές αποφάσεις απαιτούνταν για να εφαρμοστεί ο νόμος. Ο νόμος προέβλεπε 26 κανονιστικές, όχι για τις μεταβατικές. Παρόλα αυτά, καμία από τις 26 κανονιστικές δεν προχώρησε επί έξι μήνες. Γι' αυτό το λόγο, επαναλαμβάνω για άλλη μια φορά, δεν καταργείται ο νόμος ο προηγούμενος, καταργούνται μόνο συγκεκριμένες διατάξεις, οι οποίες, στην ουσία, είχαν ως αποτέλεσμα, να παρουσιάζονται αυτά τα προβλήματα.

Κάτι το οποίο αναφέρθηκε, αν θυμάμαι καλά, από τον εισηγητή της Ελληνικής Λύσης, σχετικά με κάποιες δαπάνες που προκύπτουν από τις συγκεκριμένες ρυθμίσεις, όπως θα δείτε, κύριε συνάδελφε, πράγματι, προκύπτουν κάποιες δαπάνες, αλλά τα έσοδα είναι πολλαπλάσια, δηλαδή, ακόμα και για τις δευτεροβάθμιες ιατρικές επιτροπές προκαλείται δαπάνη 1.300.000, όπως σωστά επισημάνατε και τα έσοδα από κει είναι 1,5 εκατομμύριο. Επίσης, όπως αντιλαμβάνεστε, ότι όταν έχουν σταματήσει στην πράξη ή έχουν περιοριστεί στο ελάχιστο οι όποιες εξετάσεις, αυτό σημαίνει και απώλεια δεκάδων εκατομμυρίων για τα έσοδα.

Ως προς τα ερωτήματα που έθεσε και ο κ. Σπίρτζης, πράγματι, προχωρήσατε σε μια ρύθμιση και προσπαθήσατε να αντιμετωπίσετε κάποια ζητήματα. Δυστυχώς, στην πράξη, όμως, αυτά έμειναν ανεφάρμοστα. Τώρα, αν εσείς επικαλείστε κάποιες δυνάμεις που σας απέτρεψαν για αυτό το συγκεκριμένο ζήτημα, αυτό είναι κάτι το οποίο, νομίζω, κρινόμαστε όλοι.

Όσον αφορά για το θέμα των άνω των 74 ετών, νομίζω, σας είπα και προηγουμένως, για ποιο λόγο θεωρούμε, ότι πρέπει να προχωρήσουμε σε αυτή τη ρύθμιση.

Όσον αφορά για το συγκεκριμένο άτομο, πρόκειται για τον πρόεδρο της πανελλήνιας ομοσπονδίας εκπαιδευτών οδήγησης και νομίζω, έδωσα και επαρκείς εξηγήσεις με ποια ιδιότητα ήταν εδώ πέρα. Δεν ήταν δικός μου συνεργάτης, ήταν ο πρόεδρος της ομοσπονδίας.

**ΓΕΩΡΓΙΟΣ ΒΛΑΧΟΣ (ΠΡΟΕΔΡΟΣ ΤΗΣ ΕΠΙΤΡΟΠΗΣ):** Να μην επανερχόμαστε τώρα σ' αυτό, χάνουμε την ουσία.

**ΘΕΟΠΙΣΤΗ (ΠΕΤΗ) ΠΕΡΚΑ (ΕΙΣΗΓΗΤΡΙΑ ΤΟΥ ΣΥ.ΡΙΖ.Α.):** Δεν ακολουθήθηκε η διαδικασία της διαβούλευσης, δεν κλήθηκαν εδώ οι φορείς να πουν τις απόψεις τους και κλήθηκε προνομιακά ένας.

**ΓΕΩΡΓΙΟΣ ΒΛΑΧΟΣ (ΠΡΟΕΔΡΟΣ ΤΗΣ ΕΠΙΤΡΟΠΗΣ):** Δεν ήρθε για διαβούλευση, απλώς παρίστατο.

**ΝΙΚΟΛΑΟΣ ΠΑΠΠΑΣ:** Κύριε πρόεδρε, είπατε, δεν είναι εκπρόσωπος φορέα.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ**: Μετά μας είπατε ότι είναι περαστικός.

**ΓΕΩΡΓΙΟΣ ΒΛΑΧΟΣ (ΠΡΟΕΔΡΟΣ ΤΗΣ ΕΠΙΤΡΟΠΗΣ):** Κανείς δεν είπε για «περαστικό».

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Το είπατε, έχει γραφτεί στα πρακτικά.

**ΓΕΩΡΓΙΟΣ ΒΛΑΧΟΣ (ΠΡΟΕΔΡΟΣ ΤΗΣ ΕΠΙΤΡΟΠΗΣ):** Άλλο πράγμα είπα, δεν καταλάβατε καλά. Είπα ότι στο παρελθόν διάφοροι περαστικοί έμπαιναν μέσα χωρίς άδεια.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Πάντως, προφανώς, επειδή αποκλείσαμε την ιδιότητα εκπροσώπου φορέα και του συμβούλου του Υπουργού, μόνο ως περαστικό μπορούμε να τον χαρακτηρίσουμε του κυρίου πλέον επισήμως.

**ΓΕΩΡΓΙΟΣ ΒΛΑΧΟΣ (ΠΡΟΕΔΡΟΣ ΤΗΣ ΕΠΙΤΡΟΠΗΣ):** Ήρθε και έγινε παρερμηνεία στην ιδιότητά του. Εν πάση περιπτώσει, τον άνθρωπο εγώ προσωπικά δεν τον γνωρίζω. Δεν τον γνώριζα, άκουσα ότι είναι εδώ, διευκρινίστηκε το θέμα, είπα, δεν θα επαναληφθεί κανενός είδους τέτοιο θέμα.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Κύριε πρόεδρε, ρωτώ αν τον γνωρίζει ο Υπουργός προσωπικά τον κύριο αυτό. Τον γνωρίζει προσωπικά; Πώς ήρθε εδώ, κύριε Υπουργέ;

**ΓΕΩΡΓΙΟΣ ΒΛΑΧΟΣ (ΠΡΟΕΔΡΟΣ ΤΗΣ ΕΠΙΤΡΟΠΗΣ):** Δεν μας ενδιαφέρει αυτό τώρα. Ρωτήστε τον ιδιαιτέρως αν θέλετε. Εγώ θεσμικά δεν θέλω να ξέρω αν τον γνωρίζει.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Αφορά την επιτροπή. Αφορά την ύλη του νομοσχεδίου.

**ΓΕΩΡΓΙΟΣ ΒΛΑΧΟΣ (ΠΡΟΕΔΡΟΣ ΤΗΣ ΕΠΙΤΡΟΠΗΣ):** Δεν πήρε τον λόγο. Το συγκεκριμένο πρόσωπο δεν είχε καμία σχέση με τη συζήτησή μας.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Άρα, πώς ήρθε εδώ;

**ΓΕΩΡΓΙΟΣ ΒΛΑΧΟΣ (ΠΡΟΕΔΡΟΣ ΤΗΣ ΕΠΙΤΡΟΠΗΣ):** Ήρθε από παρανόηση ως προς την ιδιότητα του.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Είναι κρίμα, κύριε πρόεδρε, να καλύπτετε εσείς τις αστοχίες ή τις ύποπτες κινήσεις της κυβέρνησης.

**ΓΕΩΡΓΙΟΣ ΒΛΑΧΟΣ (ΠΡΟΕΔΡΟΣ ΤΗΣ ΕΠΙΤΡΟΠΗΣ):** Έπρεπε και εγώ, εν πάση περιπτώσει, να ζητήσω κάτι περισσότερο. Αλλά επειδή πολλοί συνάδελφοι, κατά καιρούς, και στο παρελθόν, αναφέρουν προφορικά «είναι ο συνεργάτης μου, χρειάζεται να μπει μέσα για να ακούσει, γιατί με βοηθάει» δεν μπορώ να το στερήσω αυτό.

**ΘΕΟΠΙΣΤΗ (ΠΕΤΗ) ΠΕΡΚΑ (Εισηγήτρια της Μειοψηφίας):** Αυτό ρωτάμε, είναι συνεργάτης, είναι πρόεδρος του φορέα;

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Τελικά, είναι ή δεν είναι συνεργάτης κύριε Πρόεδρε; Αυτό ρωτάμε.

**ΓΕΩΡΓΙΟΣ ΒΛΑΧΟΣ (ΠΡΟΕΔΡΟΣ ΤΗΣ ΕΠΙΤΡΟΠΗΣ):** Τέλος, να συμπληρώσω ότι η συνεδρίαση είναι δημόσια. Θα μπορούσε να την παρακολουθεί από οπουδήποτε ελεύθερα ο καθένας. Πολλές φορές όταν λέμε να μην μπει κάποιος στην Αίθουσα, είναι για πρακτικούς λόγους. Δεν είναι, μήπως αποκαλυφθεί κάποιο μυστικό.

**ΝΙΚΟΛΑΟΣ ΠΑΠΠΑΣ:** Εγώ ρωτάω αν είναι ή δεν είναι συνεργάτης κύριε Πρόεδρε. Δεν έχει διευκρινιστεί. Είχε ο Υπουργός 5 διαφορετικές τοποθετήσεις.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κύριε Κατρίνη. Τα είπε ο Υπουργός. Μην επανέρχεστε. Δεν θα πει τίποτα περισσότερο.

**ΜΙΧΑΗΛ ΚΑΤΡΙΝΗΣ:** Κύριε Πρόεδρε, κάποια στιγμή θα πρέπει να παίρνουν το λόγο αυτοί που σηκώνουν το χέρι και όχι αυτοί που φωνάζουν. Πρώτον αυτό.

Δεύτερον, θα ήθελα να σας παρακαλέσω, να μεταφέρετε στην Υπουργό Παιδείας ή την αρμόδια Υφυπουργό ή την Υπουργό Πολιτισμού ή τον Υφυπουργό, το αίτημα να μας κάνουν την τιμή αύριο στην Ολομέλεια να έρθουν, να μας μιλήσουν για τις δύο διατάξεις, οι οποίες είναι εξόχως φωτογραφικές, και να μας εξηγήσουν την αναγκαιότητα και το κατεπείγον των διατάξεων αυτών. Δεν έχουν έρθει σήμερα εδώ, δεν μας έχουν κάνει την τιμή αυτή.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το είπα και εγώ νωρίτερα.

**ΜΙΧΑΗΛ ΚΑΤΡΙΝΗΣ:** Θέλω να μεταφέρετε το αίτημά μας, να μας κάνουν την τιμή στην Ολομέλεια.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Χωρίς να έχω κάνει συνεννόηση με κανέναν, το θεωρώ σίγουρο ότι είτε στην Επιτροπή, είτε στην Ολομέλεια, οι Υπουργοί που εμπλέκονται σε αυτό το νομοσχέδιο, θα προσέλθουν και θα δώσουν διευκρινίσεις. Είδατε σήμερα ότι πέρασαν 5 – 6 Υπουργοί. Φαντάζομαι ότι όποιος δεν ήρθε και έχει θέμα, αύριο θα περάσει.

**ΜΙΧΑΗΛ ΚΑΤΡΙΝΗΣ:** Κύριε Πρόεδρε δεν θέλουμε τους Υπουργούς να είναι περαστικοί. Δεν θέλουμε περαστικούς Υπουργούς.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ο επισπεύδων Υπουργός, ο κ. Κεφαλογιάννης, θα μεταφέρει το αίτημα και εγώ θα το μεταφέρω …

**ΜΙΧΑΗΛ ΚΑΤΡΙΝΗΣ:** Είναι προς τιμή του κυρίου Κεφαλογιάννη, ότι έμεινε από την αρχή μέχρι το τέλος της διαδικασίας στα όσα του καταλογίζουν.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κατανοητό. Λοιπόν, να κλείσουμε …

**ΘΕΟΠΙΣΤΗ ΠΕΡΚΑ (ΠΕΤΗ) (Εισηγήτρια της Μειοψηφίας):** Συγνώμη, μόνο αυτό. Έχουμε κάνει ένα αίτημα για τους αθλητές, να έχουμε κάποια στοιχεία, δηλαδή πόσοι είναι και ποια Σωματεία αφορά, αν είναι δυνατό να μεταφερθεί.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ισχύει το ίδιο που είπε ο κ. Κατρίνης.

**ΧΡΗΣΤΟΣ ΣΠΙΡΤΖΗΣ:** Κύριε Πρόεδρε, επίσης δεν καταλάβαμε που δεν γίνονται εξετάσεις. Επειδή, γίνονται παντού, να ενημερωθεί ο κύριος Υπουργός …

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Θα το πούμε ξανά. Να το επαναλάβει ο κύριος Υπουργός κάποια στιγμή, για να γίνει κατανοητό.

Κύριε Κεγκέρογλου, δεν είστε μέλος της Επιτροπής, ζητήσατε το λόγο. Μπορείτε να μιλήσετε για να ολοκληρώσουμε. Με παράκληση να επισπεύσετε.

 **ΒΑΣΙΛΗΣ ΚΕΓΚΕΡΟΓΛΟΥ:** Ευχαριστώ κύριε Πρόεδρε. Όλη η συζήτηση από το πρωί για τη διαδικασία, έχει δυστυχώς την ρίζα της στο προηγούμενο διάστημα, όπου οι συνάδελφοι του ΣΥΡΙΖΑ, με την κυβερνητική τους πλειοψηφία και τον τσαμπουκά που είχαν, άφησαν μια αρνητική παρακαταθήκη με εκφυλιστικά φαινόμενα, για τα οποία σήμερα, μόνο θυμηδία προκαλούν όταν ενίστανται. Μόνο θυμηδία.

Όμως, και εσείς κύριε Πρόεδρε και η κυβέρνηση η σημερινή, δεν μπορεί να έχει άλλοθι τα αρνητικά φαινόμενα του προηγούμενου διαστήματος για να προβαίνει στα ίδια, 65% επείγοντα και κατεπείγοντα νομοσχέδια η προηγούμενη κυβέρνηση. Εσείς από τα 4, έχετε φέρει τα 3. Είναι δυνατόν;

Έχουμε ένα νομοσχέδιο το οποίο συζητάμε, για το οποίο βεβαίως και δεν είχε γίνει διάλογος, βεβαίως και υπήρχαν αρνητικά, ταυτόχρονα όμως, υπήρχαν και ανάγκες τις οποίες εν μέρει είχε ενστερνιστεί, χωρίς βέβαια να διασφαλίζει το πώς θα εφαρμοστεί. Και για αυτό είναι στον αέρα το προηγούμενο νομοσχέδιο.

Η πανέτοιμη ΝΔ, όπως παρουσιάστηκε στον ελληνικό λαό, έρχεται και μας λέει «φέρνω κάτι κατεπείγουσες τροπολογίες για να αναβάλω και μετά από 9 μήνες να ξανάρθω». Που είναι η ετοιμότητα; Και αυτό, δεν είναι μόνο ότι δεν είστε έτοιμοι, δεν είστε και πολιτικά έντιμοι απέναντι στον ελληνικό λαό, διότι πανέτοιμοι παρουσιαστήκατε.

Έχουμε λοιπόν, συγκεκριμένα πράγματα, τα οποία δεν πρέπει να επαναλαμβάνονται, δεν πρέπει να συντηρούνται σε αυτήν εδώ την Αίθουσα, σε κάθε Επιτροπή, σε κάθε διαδικασία. Πρέπει να μπει ένα τέλος στα αρνητικά, εκφυλιστικά φαινόμενα.

Επί της ουσίας. Για τους ηλικιωμένους. Τεράστιο λάθος του κ. Σπίρτζη, ότι με το αυτοκίνητο του ηλικιωμένου και μόνο εξεταστής μέσα, θα κάνουν πορεία. Τεράστιο λάθος. Του το είπαμε τότε, δεν καταλάβαινε.

Τεράστιο λάθος και η κατάργηση της δευτεροβάθμιας επιτροπής. Όμως, κύριε Κεφαλογιάννη, θα σας πω το νούμερο από το Ηράκλειο και πιστεύω είναι πανελλαδικό, γιατί λαθεμένα στοιχεία αναφέρατε. Στους 800 που ελέγχθηκαν, εκτός από αυτούς που κόπηκαν λόγω ιατρικών δικαιολογητικών, κόπηκαν και 50 στην πορεία. Στην εξέταση την πρακτική. Αν αυτοί οι 50 παίρνουν πλέον άδεια με τις δικές σας διατάξεις, είστε διατεθειμένος να αναλάβετε την πολιτική ευθύνη, αλλά όχι μόνο την πολιτική, την πλήρη ευθύνη, για ότι προκύψει από την οδήγηση αυτών των 50; Από πού και ως που λέτε ότι είναι 7% μόνο τα ατυχήματα που προκαλούν οι ηλικιωμένοι, όταν βάζετε το σύνολο των ατυχημάτων από οποιαδήποτε αιτία και λέτε, ότι εγώ επανέρχομαι μόνο στο κομμάτι το ιατρικό. Πολύ σωστή η επαναφορά της δευτεροβάθμιας επιτροπής. Το είχαμε επισημάνει στον κ. Σπίρτζη, δεν άκουγε. Τότε είχε βάλει, αυτά που βάζουν το βράδυ όσοι έχουν εφιάλτες στα αυτιά για να μην ακούνε θορύβους και διάφορα. Τέτοια έχει ο κ. Σπίρτζης. Τώρα, έβγαλε το ένα, αλλά νομίζω ότι θα πρέπει να τα ακούσει και από αυτό το ένα για να συνειδητοποιήσει τι μεγάλο λάθος έκανε.

Έρχεστε λοιπόν εσείς και κάνετε δεύτερο λάθος τώρα. Δεύτερο λάθος! Θα καταργήσετε ένα σωστό μέτρο, κατά την άποψή μας, και βέβαια θα πρέπει να το επανεξετάσετε, γιατί θα έχετε μεγάλη ευθύνη, αν αυτοί οι 50 που είναι στο Ηράκλειο και σε κάθε νομό προκαλέσουν κάποιο θανατηφόρο δυστύχημα.

Έρχομαι στο θέμα που έχει να κάνει με τους εξεταστές. Οι εξεταστές, δίνετε το δικαίωμα πλέον να είναι ένας. Αυτό, δεν είναι κατά την άποψή μου, σωστό πρέπει να δώσετε το δικαίωμα να γίνονται εκτός ωραρίου και πολλαπλές εξετάσεις, προκειμένου να εξεταστεί το συσσωρευμένο νούμερο το οποίο έχουμε, να μειωθεί και να περάσουμε σε μία ομαλότητα. Αυτό, σημαίνει ότι θα πρέπει να πληρωθούν οι άνθρωποι και όχι με τα 5 ευρώ να θέλετε να κάνετε δουλειά τώρα. Αυτά, είναι πράγματα τα οποία δεν στέκουνε. Με 5 ευρώ θέλετε να κάνετε δουλειά; Θα δώσετε σοβαρές αποζημιώσεις στους ανθρώπους και σοβαρούς ελέγχους προκειμένου να πάνε. Δεν θα τοποθετηθώ παραπέρα στα υπόλοιπα, παρά μόνο μια αναφορά στη διάταξη του Υπουργείου Εσωτερικών.

Είχαμε πει, όταν συζητήθηκε το νομοσχέδιο, ότι το φαύλο σύστημα το οποίο εισήγαγε και το μπάχαλο που εισήγαγε ο ΣΥΡΙΖΑ με το νομοσχέδιο του Υπουργείου Εσωτερικών και τα νέα συστήματα στην αυτοδιοίκηση, δεν διορθώνονται με τα τερατουργήματα τα οποία φέρατε εσείς. Προβλέπαμε, ότι από 1/9 θα έρχεται κάθε βδομάδα μία τροπολογία που θα είναι φαύλος κύκλος, διότι θα προκαλεί νέα προβλήματα τα οποία προσπαθείτε να διορθώσετε με μία άλλη τροπολογία. Πέσαμε έξω μόνο ως προς την 1 Σεπτέμβρη, ήρθε πριν την 1 Σεπτέμβρη. Σταματήστε τον φαύλο κύκλο στον οποίο εισέρχεστε και στα διαδικαστικά και στην ουσία. Ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Λοιπόν, κυρίες και κύριοι συνάδελφοι, ολοκληρώθηκε η συζήτηση επί της αρχής και επί των άρθρων του νομοσχεδίου και ερχόμαστε στην ψήφιση επί της αρχής και ρωτώ τους Εισηγητές για λογαριασμό των πολιτικών δυνάμεων που εκπροσωπούν. Κύριε Παπαδόπουλε;

**ΜΙΧΑΗΛ ΠΑΠΑΔΟΠΟΥΛΟΣ (Εισηγητής της Πλειοψηφίας):** Ναι.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κυρία Πέρκα.

**ΘΕΟΠΙΣΤΗ (ΠΕΤΗ) ΠΕΡΚΑ (Εισηγήτρια της Μειοψηφίας):** Όχι. Εμείς ζητάμε να αποσυρθεί το νομοσχέδιο.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ο κ. Γκόκας.

**ΧΡΗΣΤΟΣ ΓΚΟΚΑΣ (Ειδικός Αγορητής του Κινήματος Αλλαγής):** Όχι.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Όχι. Το ΚΚΕ αποχώρησε.

 Ο κ. Βιλιάρδος εκ μέρους της Ελληνικής Λύσης;

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης):** Επιφυλασσόμεθα κύριε Πρόεδρε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ο κ. Αρσένης;

**ΗΛΙΑΣ – ΚΡΙΤΩΝ ΑΡΣΕΝΗΣ (Ειδικός Αγορητής του ΜέΡΑ25):** Αρνούμαστε να ψηφίσουμε υπό αυτές τις διαδικασίες.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κατά, αλλά δεν υπάρχει τέτοια διαδικασία, όπως θέλουμε. Συμμετείχατε στην κουβέντα, τοποθετηθήκατε και τώρα αρνείστε. Τι αρνείστε;

**ΗΛΙΑΣ – ΚΡΙΤΩΝ ΑΡΣΕΝΗΣ (Ειδικός Αγορητής του ΜέΡΑ25):** Θεωρούμε ότι αυτές οι διαδικασίες είναι αντικοινοβουλευτικές άρα αρνούμαστε να ψηφίσουμε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τέλος πάντων, εν πάση περιπτώσει, ξέρετε εδώ δεν είναι κατά δήλωση. Είναι ναι, όχι, κατά. Είναι απλά τα πράγματα.

**ΗΛΙΑΣ – ΚΡΙΤΩΝ ΑΡΣΕΝΗΣ (Ειδικός Αγορητής του ΜέΡΑ25):** Υπάρχει ανάγκη κάποια στιγμή να γίνει σεβασμός των διαδικασιών. Αυτό που γίνεται είτε ο χαρακτηρισμός του κατεπείγοντος είτε η παραβίαση της Συνδιάσκεψης των Προέδρων, είτε η έλλειψη υπογραφής … πρέπει να τηρηθεί όμως. Θα πρέπει κάποια στιγμή να υπερασπιστεί, εμείς είμαστε εδώ για να το υπερασπιστούμε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το σεβασμό των διαδικασιών, καλό θα ήταν να το χρεωθούμε όλοι, 300 είμαστε εδώ να το χρεωθούμε όλοι μαζί. Δικιά μας ευθύνη είναι. Όχι κατά περίπτωση.

Άρα, το νομοσχέδιο λοιπόν, ψηφίζεται επί της αρχής κατά πλειοψηφία και προχωρούμε στα άρθρα. Όπως, προκύπτει από τις τοποθετήσεις των Εισηγητών και των Ειδικών Αγορητών, τα άρθρα 1 έως 17 γίνονται δεκτά, ως έχουν, κατά πλειοψηφία και το άρθρο 18 γίνεται δεκτό όπως τροποποιήθηκε μετά τη νομοτεχνική βελτίωση την οποία μοιράσαμε και ανέφερε ο παρευρισκόμενος Υπουργός. Επίσης, γίνεται δεκτό, κατά πλειοψηφία και το ακροτελεύτιο άρθρο.

Ερωτάται η Επιτροπή εάν γίνεται δεκτό το σχέδιο νόμου και στο σύνολό του.

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Δεκτό κατά πλειοψηφία.

Συνεπώς το σχέδιο νόμου νόμου του Υπουργείου Υποδομών και Μεταφορών «Ρυθμίσεις του Υπουργείου Υποδομών και Μεταφορών και άλλες επείγουσες διατάξεις» γίνεται δεκτό επί της αρχής, επί των άρθρων και στο σύνολό του, κατά πλειοψηφία.

Ευχαριστούμε πολύ, λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Αντωνιάδης Ιωάννης, Βλάχος Γεώργιος, Λιβανός Σπυρίδων-Παναγιώτης (Σπήλιος), Οικονόμου Ιωάννης, Παπαδόπουλος Μιχαήλ, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Ταγαράς Νικόλαος, Τσαβδαρίδης Λάζαρος, Βαρεμένος Γεώργιος, Ζαχαριάδης Κωνσταντίνος, Πέρκα Θεοπίστη (Πέτη), Τζανακόπουλος Δημήτριος, Σπίρτζης Χρήστος, Φάμελλος Σωκράτης, Γκόκας Χρήστος, Κατρίνης Μιχαήλ, Βιλιάρδος Βασίλειος και Αρσένης Κρίτων-Ηλίας.

Τέλος και περί ώρα 14.05΄ λύθηκε η συνεδρίαση.

 **Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΓΕΩΡΓΙΟΣ ΒΛΑΧΟΣ ΜΑΞΙΜΟΣ ΣΕΝΕΤΑΚΗΣ**